Edizzjoni Provviżorja
SENTENZA TAL-QORTI TAL-ĠUSTIZZJA (Il-Ħames Awla)
26 ta’ Frar 2026 (*)
“Appell – Kompetizzjoni – Akkordji – Suq tat-trasport tal-merkanzija bl-ajru – Deċiżjoni tal-Kummissjoni Ewropea li tikkonstata ksur tal-Artikolu 101 TFUE, tal-Artikolu 53 tal-Ftehim dwar iż-Żona Ekonomika Ewropea u tal-Artikolu 8 tal-Ftehim bejn il-Komunità Ewropea u l-Konfederazzjoni Svizzera dwar it-trasport bl-ajru – Koordinazzjoni tal-elementi tal-prezz tas-servizzi ta’ trasport tal-merkanzija bl-ajru (sovrataxxa tal-fjuwil, sovrataxxa tas-sigurtà u rifjut li jitħallsu kummissjonijiet fuq is-sovrataxxi) – Drittijiet tad-difiża – Dritt ta’ aċċess għall-fajl – Provi inkriminanti u li jiskaġunaw – Servizzi ta’ trasport tal-merkanzija inbound – Kompetenza territorjali tal-Kummissjoni – Effetti kkwalifikati – Dikjarazzjoni tal-oġġezzjonijiet – Dritt għal smigħ – Ksur uniku u kontinwu – Portata ġeografika tal-akkordju – Motiv ta’ difiża bbażat fuq il-pressjoni mill-Istat – Kundizzjonijiet għall-applikazzjoni – Prova tal-parteċipazzjoni fi ksur uniku u kontinwu – Kalkolu tal-multa – Ġurisdizzjoni sħiħa tal-Qorti Ġenerali tal-Unjoni Ewropea – Żnaturament”
Fil-Kawża C‑403/22 P,
li għandha bħala suġġett appell skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, ippreżentat fis‑17 ta’ Ġunju 2022,
SAS Cargo Group A/S, stabbilita fi Kastrup (Id-Danimarka),
Scandinavian Airlines System Denmark-Norway-Sweden, stabbilita fi Stokkolma (L-Isvezja),
SAS AB, stabbilita fi Stokkolma,
irrappreżentati minn B. Creve u M. Kofmann, advokater, kif ukoll minn G. Forwood u J. Killick, avocats,
appellanti,
il-parti l-oħra fil-kawża li hija:
Il-Kummissjoni Ewropea, irrappreżentata minn A. Dawes u C. Zois, bħala aġenti, assistiti minn B. Doherty, BL,
konvenuta fl-ewwel istanza,
IL-QORTI TAL-ĠUSTIZZJA (Il-Ħames Awla),
komposta minn I. Jarukaitis (Relatur), President tar-Raba’ Awla, li qiegħed jaġixxi bħala President tal-Ħames Awla, E. Regan u D. Gratsias, imħallfin,
Avukat Ġenerali: A. Rantos,
Reġistratur: R. Stefanova-Kamisheva, amministratriċi,
wara li rat il-proċedura bil-miktub u wara s-seduta tad‑19 ta’ April 2024,
wara li semgħet il-konklużjonijiet tal-Avukat Ġenerali, ippreżentati fis-seduta tal‑5 ta’ Settembru 2024,
tagħti l-preżenti
Sentenza
1        Permezz tal-appell tagħhom, SAS Cargo Group A/S (iktar ’il quddiem “SAS Cargo”), Scandinavian Airlines System Denmark-Norway-Sweden (iktar ’il quddiem “SAS Consortium”) u SAS AB (iktar ’il quddiem, flimkien, “SAS Cargo et”) qegħdin jitolbu l-annullament tas-sentenza tal-Qorti Ġenerali tal-Unjoni Ewropea tat‑30 ta’ Marzu 2022, SAS Cargo Group et vs Il‑Kummissjoni (T‑324/17, iktar ’il quddiem is-“sentenza appellata”, EU:T:2022:175), li permezz tagħha l-imsemmija qorti ċaħdet parzjalment ir-rikors tagħhom intiż, prinċipalment, għall-annullament totali jew parzjali tad-Deċiżjoni tal-Kummissjoni C(2017) 1742 final tas‑17 ta’ Marzu 2017 li tirrigwarda proċediment skont l-Artikolu 101 TFUE, l-Artikolu 53 tal-Ftehim ŻEE u l-Artikolu 8 tal-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru (Każ AT.39258 – Trasport ta’ merkanzija bl-ajru) (iktar ’il quddiem id-“Deċiżjoni kontenzjuża”), sa fejn din tikkonċernhom, u, sussidjarjament, għat-tnaqqis tal-ammont tal-multa li ġiet imposta fuqhom f’din id-deċiżjoni.
Il-kuntest ġuridiku
Il-Ftehim dwar it-Trasport bl-Ajru KE‑Svizzera
2        Il-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru, iffirmat fil-Lussemburgu fil‑21 ta’ Ġunju 1999 u approvat f’isem il-Komunità Ewropea permezz tad-Deċiżjoni 2002/309/KE, Euratom tal-Kunsill u tal-Kummissjoni dwar il-ftehim dwar kooperazzjoni xjentifika u teknoloġika, tal‑4 ta’ April 2002 dwar il-konklużjoni tas-seba’ Ftehim[iet] mal-Konfederazzjoni Svizzera (ĠU Edizzjoni Speċjali bil-Malti, Kapitolu 11, Vol. 41, p. 89, rettifika fil-ĠU 2015, L 210, p. 38) (iktar ’il quddiem il-“Ftehim dwar it-Trasport bl-Ajru KE‑Svizzera”) daħal fis-seħħ fl‑1 ta’ Ġunju 2002. L-Artikoli 8 u 9 ta’ dan il-ftehim jikkorrispondu, mutatis mutandis, għall-Artikoli 101 u 102 TFUE, rispettivament.
3        Skont l-Artikolu 11 tal-imsemmi ftehim:
“1.      Id-disposizzjonijiet ta’ l-Artikoli 8 u 9 għandhom jiġu applikati [...] mill-istituzzjonijiet Komunitarji skond il-leġislazzjoni Komunitarja hekk kif iddikjarata fl-Anness ta’ dan il-Ftehim, waqt li tingħata kull konsiderazzjoni lill-bżonn ta’ koperazzjoni mill-qrib bejn l-istituzzjonijiet Komunitarji u l-awtoritajiet Svizzeri.
2.      L-awtoritajiet Svizzeri għandhom jiddeċiedu, skond id-disposizzjonijiet ta’ l-Artikoli 8 u 9, dwar l-ammissibilità ta’ kull ftehim, deċiżjoni u prattika [...] li jolqtu rotot bejn l-Isvizzera u pajjiżi terzi.”
4        Ir-Regolament tal-Kunsill (KE) Nru 1/2003 tas‑16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101] u [102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205) sar applikabbli taħt l-istess ftehim, b’effett mill‑5 ta’ Diċembru 2007, permezz tad-Deċiżjoni Nru 1/2007 tal-Kumitat konġunt Komunità/Żvizzera għat-Trasport bl-Ajru stabbiliti mill-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru tal‑5 ta’ Diċembru 2007, li tissostitwixxi l-Anness għall-Ftehim bejn il-Komunità Ewropea u l-Konfederazzjoni Żvizzera dwar it-Trasport bl-Ajru (ĠU 2008, L 34, p. 19). F’din id-data, huwa ssostitwixxa r-Regolament tal-Kunsill (KEE) Nru 3975/87 tal‑14 ta’ Diċembru 1987 li jistabbilixxi l-proċedura għall-applikazzjoni tar-Regoli dwar il-kompetizzjoni għall-impriżi fis-settur tat-trasport bl-ajru (ĠU Edizzjoni Speċjali bil-Malti, Kapitolu 7, Vol. 1, p. 262), li kien jinsab fl-Anness tal-Ftehim dwar it-Trasport bl-Ajru KE‑Svizzera sa mid-dħul fis-seħħ tiegħu.
It-Trattat FUE
5        L-Artikolu 101(1) TFUE jipprovdi:
“Is-segwenti għandhom ikunu inkompatibbli mas-suq intern u għandhom ikunu projbiti: l-akkordji kollha bejn impriżi, id-deċiżjonijiet kollha ta’ deċiżjonijiet assoċjazzjonijiet bejn impriżi u l-prattiċi kollha miftiehma li jistgħu jolqtu l-kummerċ bejn l-Istati Membri u li jkollhom bħala għan jew riżultat tagħhom il-prevenzjoni, ir-restrizzjoni jew id-distorsjoni tal-kompetizzjoni fi ħdan is-suq intern, partikolarment dawk li jinvolvu:
a)      l-iffissar dirett jew indirett tal-prezzijiet ta’ l-akkwist jew tal-bejgħ, jew ta’ kondizzjonijiet oħra tan-negozju,
b)      il-limitazzjoni jew kontroll tal-produzzjoni, tas-swieq, ta’ l-iżvilupp tekniku jew ta’ l-investiment,
c)      it-taqsim tas-swieq jew it-taqsim ta’ fonti ta’ provvista,
[...]”
Il-Ftehim ŻEE
6        L-Artikolu 53 tal-Ftehim dwar iż-Żona Ekonomika Ewropea tat‑2 ta’ Mejju 1992 (ĠU Edizzjoni Speċjali bil-Malti, Kapitolu 11, Vol. 52, p. 3, iktar ’il quddiem il-“Ftehim ŻEE”) jikkorrispondi, mutatis mutandis, għall-Artikolu 101 TFUE.
7        Ir-Regolament Nru 1/2003, kif emendat bir-Regolament tal-Kunsill (KE) Nru 411/2004 tas‑26 ta’ Frar 2004 (ĠU Edizzjoni Speċjali bil-Malti, Kapitolu 7, Vol. 8, p. 17), ġie integrat fil-Ftehim ŻEE permezz, minn naħa, tad-Deċiżjoni tal-Kumitat Konġunt taż-ŻEE Nru 130/2004 tal‑24 ta’ Settembru 2004 li temenda l-Anness XIV (Kompetizzjoni), il-Protokoll 21 (dwar l-implimentazzjoni tar-regoli tal-kompetizzjoni li japplikaw għall-impriżi) u l-Protokoll 23 (dwar il-kooperazzjoni bejn l-awtoritajiet ta’ sorveljanza) tal-Ftehim ŻEE (ĠU 2005, L 64, p. 57), li daħlet fis-seħħ fid‑19 ta’ Mejju 2005, kif ukoll, min-naħa l-oħra, tad-Deċiżjoni tal-Kumitat Konġunt taż-ŻEE Nru 40/2005 tal‑11 ta’ Marzu 2005 li temenda l-Anness XIII (Trasport) u l-Protokoll 21 (dwar l-implimentazzjoni tar-regoli tal-kompetizzjoni li japplikaw għall-impriżi) tal-Ftehim ŻEE (ĠU 2005, L 198, p. 38), li daħlet fis-seħħ fl-istess jum.
Il-Linji Gwida tal-2006
8        Il-punti 13, 25, 28, 29 u 37 tal-Linji Gwida dwar il-kalkolu tal-multi imposti skont l-Artikolu 23(2)(a) tar-Regolament (KE) Nru 1/2003 (ĠU 2006, C 210, p. 2, iktar ’il quddiem il-“Linji Gwida tal‑2006”) jipprovdu:
“13.      Sabiex jiġi ddeterminat l-ammont bażiku tal-multa li għandha tiġi imposta, il-Kummissjoni [Ewropea] ser tuża l-valur tal-bejgħ ta’ oġġetti jew servizzi, iġġenerat mill-impriża, b’konnessjoni diretta jew indiretta mal-ksur, fis-settur ġeografiku kkonċernat fit-territorju taż-[Żona Ekonomika Ewropea (ŻEE)]. Il-Kummissjoni għandha tuża b’mod partikolari l-bejgħ tal-impriża matul l-aħħar sena kompleta tal-parteċipazzjoni tagħha fil-ksur [...]
[...]
25.      Barra minn hekk, indipendentement mit-tul tal-parteċipazzjoni ta’ impriża fil-ksur, il-Kummissjoni għandha tinkludi fl-ammont bażiku somma ta’ bejn 15 % u 25 % tal-valur tal-bejgħ [...], sabiex isservi bħala deterrent għall-impriżi milli jipparteċipaw fi ftehimiet orizzontali ta’ ffissar tal-prezzijiet, ta’ tqassim tas-suq u ta’ limitazzjoni tal-produzzjoni. Il-Kummissjoni tista’ wkoll tapplika tali ammont addizzjonali fil-każ ta’ ksur ieħor. Sabiex tiddeċiedi dwar il-proporzjon tal-valur tal-bejgħ li għandu jittieħed inkunsiderazzjoni f’każ partikolari, il-Kummissjoni għandha tieħu inkunsiderazzjoni ċertu numru ta’ fatturi [...]
[...]
28.      L-ammont bażiku tal-multa jista’ jitnaqqas meta l-Kummissjoni tikkonstata l-eżistenza ta’ ċirkustanzi attenwanti, bħal:
–        Meta impriża tkompli jew tirrepeti ksur identiku jew simili wara li l-Kummissjoni jew awtorità nazzjonali tal-kompetizzjoni tkun ikkonstatat li din l-impriża kisret id-dispożizzjonijiet tal-[Artikolu 101 ] jew tal-[Artikolu 102 TFUE]. L-ammont bażiku għandu jiżdied sa 100 % għal kull ksur ikkonstatat;
[...]
29.      L-ammont bażiku tal-multa jista’ jitnaqqas meta l-Kummissjoni tikkonstata l-eżistenza ta’ ċirkustanzi attenwanti, bħal:
[...]
–        meta l-aġir antikompetittiv ikun ġie awtorizzat jew imħeġġeġ mill-awtoritajiet pubbliċi jew mil-leġiżlazzjoni [traduzzjoni mhux uffiċjali].
[...]
37.      Għalkemm dawn il-linji gwida jistabbilixxu l-metodoloġija ġenerali għall-iffissar tal-multi, il-karatteristiċi ta’ każ partikolari jew il-bżonn li jintlaħaq livell dissważiv f’każ partikolari jistgħu jiġġustifikaw li l-Kummissjoni titbiegħed minn din il-metodoloġija jew mil-limiti stabbiliti fil-punt 21” [traduzzjoni mhux uffiċjali].
Il-fatti li wasslu għall-kawża u d-Deċiżjoni kontenzjuża
9        Il-fatti li wasslu għall-kawża u d-Deċiżjoni kontenzjuża, kif tfissru fil-punti 1 sa 63 tas-sentenza appellata, jistgħu, għall-finijiet ta’ din il-proċedura, jinġabru bil-mod kif ġej.
10      SAS Cargo et joperaw fis-suq tas-servizzi ta’ trasport tal-merkanzija bl-ajru. SAS Cargo, li toffri servizzi ta’ trasport tal-merkanzija, hija sussidjarja li hija l-proprjetà esklużiva indiretta ta’ SAS. Sal‑1 ta’ Ġunju 2001, SAS Cargo ma kinitx entità ġuridika distinta, iżda kienet tikkostitwixxi unità kummerċjali ta’ SAS Consortium. SAS Consortium tappartjeni lil SAS.
11      Fis-settur tat-trasport tal-merkanzija, kumpanniji tal-ajru jiżguraw it-trasport tal-merkanzija bl-ajru (iktar ’il quddiem it-“trasportaturi”). Bħala regola ġenerali, it-trasportaturi jipprovdu servizzi ta’ trasport tal-merkanzija lill-ispedizjoniera, li jieħdu ħsieb it-trasport ta’ din il-merkanzija f’isem l-ispedituri. Bħala korrispettiv, dawn l-ispedizjoniera jħallsu lit-trasportaturi prezz li huwa magħmul minn tariffi kkalkolati għal kull kilogramma u wkoll minn diversi sovrataxxi.
Il-proċedura amministrattiva
12      Fis‑7 ta’ Diċembru 2005, il-Kummissjoni Ewropea rċeviet, taħt l-Avviż tagħha dwar l-immunità minn multi u it-tnaqqis fl-ammont tagħha f’każijiet ta’ akkordji (ĠU 2002, C 45, p. 3), applikazzjoni għal immunità ppreżentata minn Deutsche Lufthansa AG (iktar ’il quddiem “Lufthansa”) u minn tnejn mis-sussidjarji tagħha, Lufthansa Cargo AG u Swiss International Air Lines AG. Skont din l-applikazzjoni, kienu jeżistu kuntatti antikompetittivi bejn diversi trasportaturi, li kienu jikkonċernaw elementi tal-prezz tas-servizzi pprovduti fis-suq tat-trasport tal-merkanzija bl-ajru, jiġifieri l-introduzzjoni ta’ sovrataxxi tal-“fjuwil” u tas-“sigurtà”, kif ukoll ir-rifjut ta’ dawn it-trasportaturi li jħallsu lill-ispedizjoniera kummissjoni fuq is-sovrataxxi (iktar ’il quddiem ir-“rifjut li jitħallsu kummissjonijiet”).
13      Fl‑14 u fil‑15 ta’ Frar 2006, il-Kummissjoni għamlet spezzjonijiet għal għarrieda fil-bini ta’ diversi trasportaturi.
14      Wara dawn l-ispezzjonijiet, diversi trasportaturi, fosthom SAS Cargo u SAS Consortium, ippreżentaw applikazzjoni għal immunità taħt l-Avviż dwar l-immunità minn multi u t-tnaqqis fl-ammont tagħhom f’każijiet ta’ akkordji, imsemmi fil-punt 12 ta’ din is-sentenza.
15      Fid‑19 ta’ Diċembru 2007, il-Kummissjoni bagħtet dikjarazzjoni tal-oġġezzjonijiet lil 27 trasportatur, fosthom SAS Cargo et, li sussegwentement ippreżentaw osservazzjonijiet bil-miktub. Saret seduta mit‑30 ta’ Ġunju sal‑4 ta’ Lulju 2008.
Id-Deċiżjoni inizjali
16      Fid‑9 ta’ Novembru 2010, il-Kummissjoni adottat id-Deċiżjoni C(2010) 7694 finali li tirrigwarda proċedura skont l-Artikolu 101 [TFUE], l-Artikolu 53 tal-Ftehim ŻEE u l-Artikolu 8 tal-Ftehim bejn il-Komunità Ewropea u l-Konfederazzjoni Svizzera dwar it-trasport bl-ajru (Każ C.39258 – Trasport tal-merkanzija bl-ajru) (iktar ’il quddiem id-“Deċiżjoni inizjali”). Din id-deċiżjoni kienet indirizzata lil 21 trasportatur, fosthom SAS Cargo et.
17      L-imsemmija deċiżjoni spjegat, fil-motivi tagħha, li t-trasportaturi inkriminati kienu kkoordinaw l-aġir tagħhom fir-rigward tat-tarifikazzjoni għall-provvista ta’ servizzi ta’ trasport tal-merkanzija, billi ftehmu fuq is-sovrataxxa tal-fjuwil u fuq is-sovrataxxa tas-sigurtà u rrifjutaw li jħallsu kummissjonijiet, u kienu, b’dan il-mod, ipparteċipaw fi ksur uniku u kontinwu tal-Artikolu 101 TFUE, tal-Artikolu 53 tal-Ftehim ŻEE u tal-Artikolu 8 tal-Ftehim dwar it-Trasport bl-Ajru KE‑Svizzera, li jkopri t-territorju taż-ŻEE u tal-Isvizzera.
Is-sentenzi tas-16 ta’ Diċembru 2015
18      Permezz ta’ sentenza tas‑16 ta’ Diċembru 2015,  SAS Cargo Group et vs Il‑Kummissjoni (T‑56/11, EU:T:2015:990), il-Qorti Ġenerali annullat id-Deċiżjoni inizjali sa fejn din kienet tirrigwarda lil SAS Cargo et. Permezz ta’ tnax-il sentenza oħra tal-istess jum, il-Qorti Ġenerali annullat ukoll, kompletament jew parzjalment, din id-deċiżjoni sa fejn din kienet tirrigwarda tnax-il trasportatur jew grupp ta’ trasportaturi oħra.
19      Il-Qorti Ġenerali qieset li l-imsemmija deċiżjoni kienet ivvizzjata b’difett ta’ motivazzjoni.
Id-Deċiżjoni kontenzjuża
20      Fl‑20 ta’ Mejju 2016, il-Kummissjoni bagħtet lit-trasportaturi msemmija fid-Deċiżjoni inizjali u li ppreżentaw rikors kontra din tal-aħħar quddiem il-Qorti Ġenerali ittra li tinformahom bl-intenzjoni tagħha li tadotta mill-ġdid deċiżjoni li tikkonstata li huma kienu pparteċipaw fi ksur uniku u kontinwu tal-Artikolu 101 TFUE, tal-Artikolu 53 tal-Ftehim ŻEE u tal-Artikolu 8 tal-Ftehim dwar l-Ajru KE‑Svizzera fir-rotot kollha msemmija f’din id-deċiżjoni inizjali. Huma ngħatalhom terminu ta’ xahar sabiex jippreżentaw l-osservazzjonijiet tagħhom. Kollha ħadu l-opportunità li jagħmlu dan.
21      Fis‑17 ta’ Marzu 2017, il-Kummissjoni adottat id-Deċiżjoni kontenzjuża, li hija indirizzata lil 19‑il trasportatur, fosthom SAS Cargo et.
22      Id-Deċiżjoni kontenzjuża tispjega li t-trasportaturi inkriminati kkoordinaw l-aġir tagħhom fir-rigward tat-tarifikazzjoni għall-provvista ta’ servizzi ta’ trasport tal-merkanzija madwar id-dinja permezz tas-sovrataxxa tal-fjuwil, tas-sovrataxxa tas-sigurtà u tar-rifjut li jitħallsu kummissjonijiet (iktar ’il quddiem l-“akkordju kontenzjuż”), u b’hekk wettqu ksur uniku u kontinwu tal-Artikolu 101 TFUE, tal-Artikolu 53 tal-Ftehim ŻEE u tal-Artikolu 8 tal-Ftehim dwar l-Ajru KE‑Svizzera.
23      Fit-Taqsima 4 ta’ din id-deċiżjoni, intitolata “Deskrizzjoni tal-fatti” [traduzzjoni mhux uffiċjali], il-Kummissjoni indikat, b’mod partikolari, li l-investigazzjoni kienet żvelat akkordju fuq skala globali b’network ta’ kuntatti bilaterali u multilaterali tul perijodu twil ta’ żmien bejn il-kompetituri, li kien jikkonċerna l-aġir li huma kienu ddeċidew, ipprevedew jew għamlu l-ħsieb li jadottaw b’rabta mal-varji elementi tal-prezz tas-servizzi ta’ trasport tal-merkanzija msemmija fil-punt ta’ qabel. Hija enfasizzat li dan in-network ta’ kuntatti kellu l-għan komuni li jikkoordina l-aġir tal-kompetituri fir-rigward tat-tarifikazzjoni jew li jnaqqas l-inċertezza sa fejn għandha x’taqsam il-politika ta’ pprezzar tagħhom. Hija mbagħad iddeskriviet il-kuntatti li jikkonċernaw, rispettivament, is-sovrataxxa tal-fjuwil, is-sovrataxxa tas-sigurtà u r-rifjut li jitħallsu kummissjonijiet, u evalwat il-provi fattwali li jikkonċernaw, minn naħa, l-akkordju kontenzjuż kollu kemm hu u, min-naħa l-oħra, kull wieħed mid-destinatarji tal-imsemmija deċiżjoni.
24      Fit-Taqsima 5 tad-Deċiżjoni kontenzjuża, intitolata “Applikazzjoni tar-regoli rilevanti tal-kompetizzjoni” [traduzzjoni mhux uffiċjali], il-Kummissjoni applikat l-Artikolu 101 TFUE għall-fatti tal-każ u ppreċiżat li r-riferimenti għal dan l-artikolu kellhom jinftiehmu wkoll bħala riferimenti għall-Artikolu 53 tal-Ftehim ŻEE u għall-Artikolu 8 tal-Ftehim dwar it-Trasport bl-Ajru KE‑Svizzera, peress li, sakemm ma jkunx previst mod ieħor, dawn id-dispożizzjonijiet japplikaw mutatis mutandis.
25      F’dan ir-rigward, sa fejn għandha x’taqsam il-kompetenza tagħha, il-Kummissjoni eżaminat il-limiti tal-kompetenza ratione temporis u territorjali tagħha sabiex tikkonstata u tissanzjona ksur tar-regoli tal-kompetizzjoni f’dan il-każ.
26      Minn naħa, fil-premessi 822 sa 832 tad-Deċiżjoni kontenzjuża, li jagħmlu s-Sottotaqsima 5.2 ta’ din id-deċiżjoni, intitolata “Kompetenza tal-Kummissjoni” [traduzzjoni mhux uffiċjali], hija rrilevat, essenzjalment, li hija ma kinitx ser tapplika, l-ewwel nett, l-Artikolu 101 TFUE għall-akkordji u għall-prattiki li saru qabel l‑1 ta’ Mejju 2004 li għandhom x’jaqsmu mar-rotot bejn ajruporti fl-Unjoni Ewropea u ajruporti barra ż-ŻEE (iktar ’il quddiem ir-“rotot Unjoni‑pajjiżi terzi”), it-tieni nett, l-Artikolu 53 tal-Ftehim ŻEE għall-akkordji u għall-prattiki li saru qabel id‑19 ta’ Mejju 2005 li għandhom x’jaqsmu mar-rotot Unjoni‑pajjiżi terzi u r-rotot bejn ajruporti f’pajjiżi li huma partijiet kontraenti fil-Ftehim ŻEE u li ma humiex membri tal-Unjoni u ajruporti f’pajjiżi terzi (iktar ’il quddiem ir-“rotot ŻEE minbarra dawk Unjoni‑pajjiżi terzi”) u, fl-aħħar nett, l-Artikolu 8 tal-Ftehim dwar it-Trasport bl-Ajru KE‑Svizzera għall-akkordji u għall-prattiki li saru qabel l‑1 ta’ Ġunju 2002 li għandhom x’jaqsmu mar-rotot bejn ajurporti fl-Unjoni u ajruporti fl-Isvizzera (iktar ’il quddiem ir-“rotot Unjoni‑Svizzera”). Hija ppreċiżat, fil-premessa 832 tal-imsemmija deċiżjoni, li l-istess deċiżjoni ma kellhiex “l-iskop li tirrileva kwalunkwe ksur tal-Artikolu 8 tal-Ftehim [dwar it-Trasport bl-Ajru KE‑Svizzera] fir-rigward tas-servizzi ta’ trasport tal-merkanzija [bejn] l-Isvizzera [u] pajjiżi terzi” [traduzzjoni mhux uffiċjali].
27      Min-naħa l-oħra, fil-premessi 1036 sa 1046 tad-Deċiżjoni kontenzjuża, li jagħmlu s-Sottotaqsima 5.3.8 ta’ din id-deċiżjoni, intitolata “[A]pplikabbiltà tal-Artikolu 101 [TFUE] u tal-Artikolu 53 tal-Ftehim ŻEE għar-rotot inbound” [traduzzjoni mhux uffiċjali], il-Kummissjoni spjegat ir-raġunijiet għaliex hija ċaħdet l-argumenti ta’ diversi trasportaturi inkriminati li hija marret lil hinn mil-limiti tal-kompetenza territorjali tagħha fid-dawl tar-regoli tad-dritt internazzjonali pubbliku billi kkonstatat u ssanzjonat ksur ta’ dawk iż-żewġ dispożizzjonijiet dwar ir-rotot li jitilqu minn pajjiżi terzi u li sejrin iż-ŻEE (iktar ’il quddiem ir-“rotot inbound” u, sa fejn għandhom x’jaqsmu s-servizzi ta’ trasport tal-merkanzija offruti f’dawn ir-rotot, is-“servizzi ta’ trasport tal-merkanzija inbound”).
28      B’mod partikolari, fil-premessa 1045 tal-imsemmija deċiżjoni, il-Kummissjoni rrilevat li l-prattiki antikompetittivi sa fejn kellhom x’jaqsmu s-servizzi ta’ trasport tal-merkanzija inbound “setgħu jkollhom effetti immedjati, sostanzjali u prevedibbli fl-Unjoni u fiż-ŻEE, peress li ż-żieda fl-ispejjeż tat-trasport bl-ajru lejn iż-ŻEE u għalhekk il-prezzijiet ogħla tal-merkanzija importata jistgħu, min-natura tagħhom, ikollhom effetti fuq il-konsumaturi fiż-ŻEE” [traduzzjoni mhux uffiċjali]. Hija żiedet tgħid li, f’dan il-każ, dawn il-prattiki setgħu jkollhom tali effetti wkoll fuq il-provvista ta’ servizzi ta’ trasport tal-merkanzija bl-ajru minn trasportaturi oħra fiż-ŻEE, bejn iċ-ċentri (“hubs”) fiż-ŻEE użati mit-trasportaturi ta’ pajjiżi terzi u l-ajruporti ta’ destinazzjoni ta’ dawn il-kunsinni fiż-ŻEE li t-trasportatur tal-pajjiż terz ma joperax minnhom.
29      Barra minn hekk, fil-premessa 1046 tal-istess deċiżjoni, il-Kummissjoni rrilevat li l-akkordju kontenzjuż kien ġie “implimentat globalment”, li l-arranġamenti li jikkonċernaw ir-rotot inbound kienu jagħmlu parti integrali mill-ksur uniku u kontinwu tal-Artikolu 101 TFUE u tal-Artikolu 53 tal-Ftehim ŻEE, u li l-applikazzjoni uniformi tas-sovrataxxi fuq livell globali kienet element ewlieni ta’ dan l-akkordju.
30      Is-Sottotaqsima 5.3 tad-Deċiżjoni kontenzjuża, li tirrigwarda l-applikazzjoni f’dan il-każ tal-Artikolu 101 TFUE, tal-Artikolu 53 tal-Ftehim ŻEE u tal-Artikolu 8 tal-Ftehim dwar it-Trasport bl-Ajru KE-Svizzera, tinkludi l-premessi 833 sa 1052 tagħha. L-ewwel nett, fil-premessa 846 ta’ din id-deċiżjoni, il-Kummissjoni qieset li t-trasportaturi inkriminati kienu kkoordinaw l-aġir tagħhom jew influwenzaw it-tarifikazzjoni, u dan kien “finalment jammonta għal iffissar tal-prezzijiet b’rabta” [traduzzjoni mhux uffiċjali] mas-sovrataxxa tal-fjuwil, mas-sovrataxxa tas-sigurtà u mal-ħlas ta’ kummissjoni lill-ispedizjoniera fuq is-sovrataxxi. Fil-premessa 861 tal-imsemmija deċiżjoni, hija kkunsidrat li s-“sistema ġenerali ta’ koordinazzjoni tal-aġir fejn tidħol it-tarifikazzjoni tas-servizzi ta’ trasport tal-merkanzija” li kixfet l-investigazzjoni tagħha kienet tixhed l-eżistenza ta’ “ksur kumpless li jikkonsisti f’diversi azzjonijiet li [setgħu] jiġu kklassifikati jew bħala ftehim jew bħala prattika miftiehma li fil-kuntest tagħhom il-kompetituri [kienu] bi ħsieb issostitwixxew il-kooperazzjoni prattika bejniethom bir-riskji tal-kompetizzjoni” [traduzzjoni mhux uffiċjali].
31      It-tieni nett, fil-premessa 869 tad-Deċiżjoni kontenzjuża, il-Kummissjoni qieset li l-“aġir inkwistjoni [kien] jikkostitwixxi ksur uniku u kontinwu tal-Artikolu 101 [TFUE]” u ppreċiżat, fil-premessi 870 sa 902 tagħha, li l-arranġamenti inkwistjoni kienu jfittxu li jilħqu għan antikompetittiv uniku, jiġifieri li tiġi ostakolata l-kompetizzjoni fis-settur tat-trasport tal-merkanzija fi ħdan iż-ŻEE, li kienu jirrigwardaw il-provvista ta’ servizzi ta’ trasport tal-merkanzija u t-tarifikazzjoni tagħhom, li kienu jikkonċernaw l-istess impriżi, kienu uniċi u kontinwi u li kienu jirrigwardaw tliet elementi, jiġifieri s-sovrataxxa tal-fjuwil, is-sovrataxxa tas-sigurtà u r-rifjut li jitħallsu kummissjonijiet. F’dan il-kuntest, hija indikat,
b’mod partikolari fil-premessa 882 ta’ din id-deċiżjoni, li SAS Cargo et kienet involuta fi tnejn mit-tliet komponenti tal-ksur uniku, jiġifieri f’dak relatat mas-sovrataxxa tas-sigurtà u dak relatat mas-sovrataxxa tal-fjuwil, iżda li “fid-dawl tal-involviment tagħhom fl-elementi l-oħra tal-ksur, setgħu raġonevolment jipprevedu skambji bejn il-partijiet dwar tali kwistjoni relatata bħalma huwa l-ħlas ta’ kummissjoni fuq is-sovrataxxi u kienu lesti jieħdu r-riskju” [traduzzjoni mhux uffiċjali].
32      It-tielet nett, fil-premessa 903 tal-imsemmija deċiżjoni, il-Kummissjoni qieset li l-aġir antikompettiv inkwistjoni kellu l-għan li jillimita l-kompetizzjoni tal-inqas fi ħdan l-Unjoni, fiż-ŻEE u fl-Isvizzera. Fil-premessa 917 ta’ din tal-aħħar, hija essenzjalment żiedet tgħid li ma kienx meħtieġ, għaldaqstant, li tieħu inkunsiderazzjoni l-effetti konkreti ta’ dan l-aġir.
33      Fil-premessi 922 sa 971 tal-istess deċiżjoni, il-Kummissjoni eżaminat l-alleanza WOW, li fiż-żmien tal-fatti inkwistjoni kienet tgħaqqad lil Lufthansa, SAS Cargo, Singapore Airlines Cargo Pte Ltd u Japan Airlines International Co. Ltd. (iktar ’il quddiem “Japan Airlines”). Hija indikat, f’din il-premessa 971, li, “fid-dawl tal-kontenut tal-ftehim ta’ alleanza WOW u l-implimentazzjoni tiegħu, il-Kummissjoni tqis li l-koordinazzjoni tas-sovrataxxi bejn il-membri tal-[alleanza] WOW saret barra mill-kuntest leġittimu tal-alleanza, u għalhekk ma hijiex iġġustifikata. Il-membri kienu fil-fatt konxji dwar l-illegalità ta’ tali koordinazzjoni. Barra minn hekk, huma kienu jafu li l-koordinazzjoni tas-sovrataxxi kienet tinvolvi diversi [trasportaturi] li ma kinux parti mill-[alleanza] WOW. Il-Kummissjoni għalhekk tqis li l-provi dwar il-kuntatti bejn il-membri tal-[alleanza] WOW [...] jikkostitwixxu l-prova tal-parteċipazzjoni tagħhom fil-ksur tal-[Artikolu 101 TFUE] kif deskritt f’din id-deċiżjoni”. [traduzzjoni mhux uffiċjali]
34      Ir-raba’ nett, fil-premessi 972 sa 1021 tad-Deċiżjoni kontenzjuża, il-Kummissjoni eżaminat il-leġiżlazzjoni ta’ seba’ pajjiżi terzi li diversi trasportaturi inkriminati sostnew li kienet ġiegħlithom jiftiehmu bejniethom dwar is-sovrataxxi u b’hekk ipprekludiet l-applikazzjoni tar-regoli tal-kompetizzjoni rilevanti. Il-Kummissjoni kkunsidrat li dawn it-trasportaturi ma kienu ġabu ebda prova li l-imsemmija pajjiżi terzi kienu ġiegħluhom jaġixxu b’dan il-mod.
35      Il-ħames nett, fil-premessi 1024 sa 1035 ta’ din id-deċiżjoni, il-Kummissjoni qieset li l-ksur uniku u kontinwu seta’ jaffettwa b’mod sinjifikattiv il-kummerċ bejn l-Istati Membri, bejn il-partijiet kontraenti fil-Ftehim ŻEE u bejn il-partijiet kontraenti fil-Ftehim dwar it-Trasport bl-Ajru KE‑Svizzera.
36      It-Taqsima 7 tad-Deċiżjoni kontenzjuża, intitolata “Tul tal-ksur” [traduzzjoni mhux uffiċjali], tinkludi l-premessi 1146 sa 1169 ta’ din id-deċiżjoni. Kif jirriżulta mill-premessa 1146 tal-imsemmija deċiżjoni, il-Kummissjoni kkunsidrat li l-akkordju kontenzjuż kien beda fis‑7 ta’ Diċembru 1999 u dam sal‑14 ta’ Frar 2006. F’din il-premessa 1146, hija ppreċiżat li dan l-akkordju kien kiser:
–        l-Artikolu 101 TFUE, mis‑7 ta’ Diċembru 1999 sal‑14 ta’ Frar 2006, sa fejn kellu x’jaqsam it-trasport bl-ajru bejn ajruporti fl-Unjoni;
–        l-Artikolu 101 TFUE, mill‑1 ta’ Mejju 2004 sal‑14 ta’ Frar 2006, sa fejn kellu x’jaqsam it-trasport bl-ajru fir-rotot Unjoni‑pajjiżi terzi;
–        l-Artikolu 53 tal-Ftehim ŻEE, mis‑7 ta’ Diċembru 1999 sal‑14 ta’ Frar 2006, sa fejn kellu x’jaqsam it-trasport bl-ajru bejn ajruporti fiż-ŻEE;
–        l-Artikolu 53 tal-Ftehim ŻEE, mid‑19 ta’ Mejju 2005 sal‑14 ta’ Frar 2006, sa fejn kellu x’jaqsam it-trasport bl-ajru fir-rotot ŻEE minbarra dawk Unjoni‑pajjiżi terzi;
–        l-Artikolu 8 tal-Ftehim dwar it-Trasport bl-Ajru KE‑Svizzera, mill‑1 ta’ Ġunju 2002 sal‑14 ta’ Frar 2006, sa fejn kellu x’jaqsam it-trasport bl-ajru fir-rotot Unjoni‑Svizzera.
37      Fil-premessa 1169 tal-istess deċiżjoni, il-Kummissjoni rrilevat li t-tul tal-ksur kien, sa fejn kellha x’taqsam SAS Cargo et, mit‑13 ta’ Diċembru 1999 sal‑14 ta’ Frar 2006.
38      Fit-Taqsima 8 tad-Deċiżjoni kontenzjuża, il-Kummissjoni eżaminat il-miżuri korrettivi li kellhom jittieħdu u l-multi li kellhom jiġu imposti fid-dawl tal-Linji Gwida tal‑2006. Hija applikat, b’mod partikolari, abbażi tal-punt 37 tagħhom, tnaqqis ta’ 50 % fl-ammonti bażiċi tal-multi, billi parti mis-servizzi relatati mar-rotot inbound, kif ukoll mar-rotot li jitilqu miż-ŻEE u li sejrin f’pajjiżi terzi, minbarra r-rotot Unjoni‑Svizzera, hija pprovduta barra mit-territorju kopert mill-Ftehim ŻEE u għalhekk parti mid-dannu tista’ sseħħ barra minn dan it-territorju. Barra minn hekk, skont il-punt 29 ta’ dawn il-linji gwida, hija tat lit-trasportaturi inkriminati tnaqqis addizzjonali fl-ammonti bażiċi ta’ 15 % billi ċerti sistemi regolamentari kienu ħeġġew l-akkordju kontenzjuż.
39      Il-Kummissjoni qieset ukoll, fil-premessi 1221, 1223 u 1227 sa 1229 tad-Deċiżjoni kontenzjuża, li l-ammont addizzjonali ta’ 16 % tal-valur tal-bejgħ, skont il-punt 25 tal-Linji gwida tal‑2006, kellu jinqasam bejn SAS Cargo et, b’tali mod li jirrifletti t-tul tal-parteċipazzjoni ta’ kull waħda minn dawn l-entitajiet fil-ksur uniku u kontinwu, imponiet fuq SAS Cargo et u SAS Consortium, skont il-punt 28 ta’ dawn il-linji gwida, żieda ta’ 50 % tal-ammont bażiku tal-multa minħabba reċidiva, u skont il-punt 29 tal-imsemmija linji gwida, hija tat lil SAS Cargo et tnaqqis ta’ 10 % tal-ammont bażiku tal-multa, minħabba l-parteċipazzjoni limitata tagħhom fil-ksur uniku u kontinwu. Barra minn hekk, il-Kummissjoni applikat għall-multa tagħhom tnaqqis ta’ 15 % sabiex tieħu inkunsiderazzjoni l-kontribuzzjoni tagħhom fil-kuntest tat-talba tagħhom għal klemenza. Għalhekk, l-ammont tal-multi imposti fuq SAS, SAS Cargo et u SAS Consortium ġie ffissat għal EUR 38 250 000, EUR 64 812 500 u EUR 14 875 000, rispettivament.
40      L-Artikoli 1, 3 u 4 tad-dispożittiv tad-Deċiżjoni kontenzjuża huma fformulati kif ġej:
“Artikolu 1
Billi kkoordinaw l-aġir tagħhom fir-rigward tat-tarifikazzjoni għall-provvista ta’ servizzi ta’ trasport tal-merkanzija madwar id-dinja sa fejn għandhom x’jaqsmu s-sovrataxxa tal-fjuwil, is-[sovrataxxa tas-sigurtà] u l-ħlas ta’ kummissjoni fuq is-sovrataxxi, l-impriżi li ġejjin ikkommettew il-ksur uniku u kontinwu li ġej tal-Artikolu 101 [TFUE], tal-Artikolu 53 tal-[Ftehim ŻEE] u tal-Artikolu 8 tal-[Ftehim dwar it-Trasport bl-Ajru KE‑Svizzera] sa fejn għandhom x’jaqsmu ir-rotot li ġejjin u matul il-perijodi li ġejjin.
1)      L-impriżi li ġejjin kisru l-Artikolu 101 [TFUE] u l-Artikolu 53 tal-Ftehim ŻEE sa fejn għandhom x’jaqsmu r-rotot bejn ajruporti li jinsabu fiż-ŻEE, matul il-perijodi li ġejjin:
[...]
o)      [SAS], mis‑17 ta’ Mejju 2005 sal‑14 ta’ Frar 2006;
p)      [SAS Cargo], mill‑1 ta’ Ġunju 2001 sal‑14 ta’ Frar 2006;
q)      [SAS Consortium], mit‑13 ta’ Diċembru 1999 sat‑28 ta’ Diċembru 2003;
[...]
2)      L-impriżi li ġejjin kisru l-Artikolu 101 [TFUE] sa fejn għandhom x’jaqsmu r-[rotot Unjoni‑pajjiżi terzi], matul il-perijodi li ġejjin:
[...]
o)      [SAS], mill‑1 ta’ Mejju 2004 sal‑14 ta’ Frar 2006;
p)      [SAS Cargo], mill‑1 ta’ Mejju 2004 sal‑14 ta’ Frar 2006;
[...]
3)      L-impriżi li ġejjin kisru l-Artikolu 53 tal-Ftehim ŻEE sa fejn għandhom x’jaqsmu r-[rotot ŻEE minbarra dawk Unjoni‑pajjiżi terzi], matul il-perijodi li ġejjin:
[...]
o)      [SAS], mid‑19 ta’ Mejju 2005 sal‑14 ta’ Frar 2006;
p)      [SAS Cargo], mid‑19 ta’ Mejju 2005 sal‑14 ta’ Frar 2006;
[...]
4)      L-impriżi li ġejjin kisru l-Artikolu 8 tal-[Ftehim dwar it-Trasport bl-Ajru KE‑Svizzera] sa fejn għandhom x’jaqsmu r-[rotot Unjoni‑Svizzera], matul il-perijodi li ġejjin:
[...]
o)      [SAS], mill‑1 ta’ Ġunju 2002 sal‑14 ta’ Frar 2006;
p)      [SAS Cargo], mill‑1 ta’ Ġunju 2002 sal‑14 ta’ Frar 2006;
q)      [SAS Consortium], mill‑1 ta’ Ġunju 2002 sat‑28 ta’ Diċembru 2003;
[...]
Artikolu 3
Għall-ksur uniku u kontinwu msemmi fl-Artikolu 1 ta’ din id-deċiżjoni, huma imposti l-multi li ġejjin [...] :
[...]
n)      [SAS Consortium], [EUR] 5 355 000;
o)      [SAS Cargo u SAS Consortium] flimkien u in solidum: [EUR] 4 254 250;
p)      [SAS Cargo et] flimkien u in solidum: [EUR] 5 265 750;
q)      [SAS Cargo u SAS] flimkien u in solidum: [EUR] 32 984 250;
r)      [SAS Cargo]: [EUR] 22 308 250;
[...]
Artikolu 4
L-impriżi msemmija fl-Artikolu 1 għandhom immedjatament itemmu l-ksur uniku u kontinwu msemmi f’dak l-artikolu, sakemm ma jkunux diġà temmewh.
Huma għandhom iżommu ruħhom ukoll milli jagħmlu kwalunkwe att jew iġibu ruħhom b’mod li jkollu għan jew effett identiku jew simili.” [traduzzjoni mhux uffiċjali]
Il-proċedura quddiem il-Qorti Ġenerali u s-sentenza appellata
41      Permezz ta’ rikors ippreżentat fir-Reġistru tal-Qorti Ġenerali fid‑29 ta’ Mejju 2017, SAS Cargo et ippreżentaw rikors intiż għall-adozzjoni mill-Qorti Ġenerali ta’ miżuri ta’ organizzazzjoni tal-proċedura jew ta’ miżuri istruttorji li jordnaw lill-Kummissjoni tagħtihom aċċess għall-fajl kollu tal-kawża quddiemha jew kwalunkwe miżura oħra li l-Qorti Ġenerali kienet tqis neċessarja, għall-annullament, totali jew parzjali, tad-Deċiżjoni kontenzjuża, sa fejn din tikkonċernahom, u, sussidjarjament, għat-tnaqqis tal-ammont tal-multa li ġiet imposta fuqhom f’din id-deċiżjoni.
42      Insostenn ta’ dan ir-rikors, SAS Cargo et invokaw ħames motivi għal annullament. L-ewwel motiv, kien ibbażat fuq ksur tad-drittijiet tad-difiża tagħhom u tal-prinċipju ta’ opportunitajiet ugwali għall-partijiet, minħabba li kienu rrifjutati aċċess għall-provi inkriminanti u li jiskaġunaw. It-tieni motiv, kien ibbażat fuq ksur tad-dritt għal smigħ u fuq nuqqas ta’ kompetenza tal-Kummissjoni, minn naħa, sabiex tapplika l-Artikolu 101 TFUE u l-Artikolu 53 tal-Ftehim ŻEE għas-servizzi ta’ trasport ta’ merkanzija inbound u, min-naħa l-oħra, sabiex tapplika l-Artikolu 53 tal-Ftehim ŻEE għas-servizzi ta’ trasport ta’ merkanzija pprovduti fuq rotot bejn l-Isvizzera u t-tliet pajjiżi membri taż-ŻEE li ma humiex parti mill-Unjoni (iktar ’il quddiem ir-“rotot ŻEE minbarra dawk Unjoni‑Svizzera”). Permezz tat-tielet motiv tagħhom, huma allegaw żball ta’ evalwazzjoni tal-aġir li fih kienu involuti u l-fatt li dan l-aġir kien juri l-parteċipazzjoni tagħhom fil-ksur uniku u kontinwu jew l-għarfien tagħhom tiegħu. Ir-raba’ motiv kien ibbażat fuq ksur tal-Artikolu 266 TFUE, tat-tieni paragrafu tal-Artikolu 296 TFUE u tal-Artikolu 17 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”), minħabba li d-Deċiżjoni kontenzjuża hija vvizzjata minn inkoerenzi interni. Il-ħames motiv kien ibbażat fuq żbalji fid-determinazzjoni tal-ammont tal-multa imposta fuqhom.
43      Insostenn tat-talbiet tagħhom intiżi għall-bidla fl-ammont tal-multa, huma invokaw l-argumenti kollha mressqa insostenn tal-ħames motiv ta’ annullament tagħhom.
44      Permezz ta’ digriet tas‑7 ta’ Jannar 2021, il-Qorti Ġenerali reġgħet fetħet il-fażi orali tal-proċedura, billi qieset li kien hemm lok li l-partijiet jintalbu jippreżentaw l-osservazzjonijiet tagħhom dwar argument li ma kienx ġie diskuss minnhom. F’dan il-kuntest, il-Qorti Ġenerali għamlet mistoqsijiet bil-miktub lill-Kummissjoni fit‑12 ta’ Jannar, fit‑2 ta’ Marzu u fit‑12 ta’ April 2021. Il-Kummissjoni wieġbet għal din l-aħħar mistoqsija fit‑22 ta’ April 2021 (iktar ’il quddiem it-“tweġiba tat‑22 ta’ April 2021”). SAS Cargo et ippreżentaw l-osservazzjonijiet tagħhom dwar it-tweġibiet tal-Kummissjoni għal dawn il-mistoqsijiet kollha fl‑14 ta’ Mejju 2021. Fis‑26 ta’ Lulju 2021, il-Qorti Ġenerali reġgħet għalqet il-fażi orali tal-proċedura.
45      Permezz tas-sentenza appellata, il-Qorti Ġenerali:
–        annullat l-Artikolu 1(1)(o), (p) u (q), (2)(o) u (p), (3)(o) u (p), u (4)(o), (p) u (q) tad-Deċiżjoni kontenzjuża, sa fejn qieset li SAS Cargo et ipparteċipaw fil-komponent tal-ksur uniku u kontinwu marbut mar-rifjut li jitħallsu kummissjonijiet;
–        annullat:
–        minn naħa, l-Artikolu 1(2)(o) u (p) ta’ din id-deċiżjoni, sa fejn ikkonstatat ksur tal-Artikolu 101 TFUE fuq ir-rotot ġejjin mit-Tajlandja u sejrin lejn l-Unjoni bejn l‑20 ta’ Lulju 2005 u l‑14 ta’ Frar 2006 fir-rigward tal-komponent relatat mas-sovrataxxa tal-fjuwil, u
–        min-naħa l-oħra, l-Artikolu 1(3)(o) u (p) tal-imsemmija deċiżjoni, sa fejn ikkonstatat ksur tal-Artikolu 53 tal-Ftehim ŻEE fuq ir-rotot ġejjin mit-Tajlandja u sejrin lejn iż-ŻEE bejn l‑20 ta’ Lulju 2005 u l‑14 ta’ Frar 2006 fir-rigward tal-komponent relatat mas-sovrataxxa tal-fjuwil;
–        annullat l-Artikolu 3(n) sa (r) tal-istess deċiżjoni;
–        iffissat l-ammont tal-multa imposta:
–        fir-rigward ta’ SAS Consortium għal EUR 7 030 618;
–        fir-rigward ta’ SAS Cargo et u SAS Consortium flimkien u in solidum: EUR 5 937 909;
–        fir-rigward ta’ SAS Cargo et flimkien u in solidum għal EUR 6 314 572;
–        fir-rigward ta’ SAS Cargo et u SAS flimkien u in solidum għal EUR 29 045 427; u
–        fir-rigward ta’ SAS Cargo għal EUR 21 687 090;
–        ċaħdet il-kumplament tar-rikors, u
–        ikkundannat lill-Kummissjoni għall-ispejjeż tagħha kif ukoll għal tliet kwarti tal-ispejjeż ta’ SAS Cargo et, filwaqt li dawn tal-aħħar ġew ikkundannati għal kwart mill-ispejjeż tagħhom stess.
46      Il-Qorti Ġenerali, b’mod partikolari, laqgħet parzjalment l-ewwel motiv. F’dan ir-rigward, hija qieset li l-Kummissjoni kienet wettqet żball meta rrifjutat li tagħti lil SAS Cargo et l-aċċess għal ċerti siltiet mit-tweġibiet għad-dikjarazzjoni tal-oġġezzjonijiet imsemmija fid-Deċiżjoni kontenzjuża. Madankollu, hija qieset li dan ma kellux effett fuq il-konstatazzjoni tal-Kummissjoni dwar l-applikabbiltà tal-Artikolu 101 TFUE u tal-Artikolu 53 tal-Ftehim ŻEE għall-aġir inkriminat li seħħ f’Ħong Kong u fil-Ġappun.
47      Fir-rigward tat-tieni motiv, hija ddeċidiet li, fl-Artikolu 1(3) tad-Deċiżjoni kontenzjuża, il-Kummissjoni ma kinitx żammet lil SAS Cargo et responsabbli għal ksur tal-Artikolu 53 tal-Ftehim ŻEE fuq ir-rotot ŻEE minbarra dawk Unjoni‑Svizzera. Madankollu, hija kkonstatat li l-Kummissjoni kienet irrikonoxxiet li ma kinitx eskludiet mill-valur tal-bejgħ ammont ta’ EUR 262 084 bħala bejgħ ta’ servizzi ta’ trasport tal-merkanzija li SAS Cargo et kienu wettqu fl‑2005 fuq ir-rotot ŻEE minbarra dawk Unjoni‑Svizzera. Madankollu, peress li qieset li din iċ-ċirkustanza kienet tikkonċerna esklużivament id-dħul li kellu jittieħed inkunsiderazzjoni għall-finijiet tal-kalkolu tal-ammont bażiku tal-multa, hija ċaħdet dan it-tieni motiv.
48      Fil-kuntest tat-tielet motiv, li hija laqgħet parzjalment, il-Qorti Ġenerali qieset b’mod partikolari li l-fatt li ċerti provi prodotti kontra SAS Cargo et fid-Deċiżjoni kontenzjuża kellhom, kif sostnew dawn tal-aħħar, jiġu miċħuda ma kienx jippermetti li jiġu kkontestati s-sensiela ta’ indizji invokati mill-Kummissjoni sabiex tistabbilixxi l-parteċipazzjoni tagħhom fil-komponent tal-ksur uniku u kontinwu relatat mas-sovrataxxa tal-fjuwil u ma’ dak relatat mas-sovrataxxa tas-sigurtà. Madankollu, fir-rigward tal-leġiżlazzjoni applikabbli fit-Tajlandja, hija kkonstatat li SAS Cargo et irnexxielhom jistabbilixxu li, mill‑20 ta’ Lulju 2005, l-awtoritajiet ta’ dan il-pajjiż kienu ħolqu qafas regolamentari li kien jelimina kull possibbiltà ta’ aġir kompetittiv bejn it-trasportaturi li jirrigwarda d-determinazzjoni tal-ammont tas-sovrataxxa tal-fjuwil applikabbli għat-titjiriet li jitilqu mill-imsemmi pajjiż. Hija kkonstatat ukoll li l-Kummissjoni kienet wettqet żball meta żammithom responsabbli għall-komponent tal-ksur uniku u kontinwu relatat mar-rifjut li jitħallsu kummissjonijiet.
49      Fil-kuntest tal-ħames motiv, il-Qorti Ġenerali kkonstatat b’mod partikolari li, peress li l-Kummissjoni żbaljat meta kienet imputat lil SAS Cargo et ir-responsabbiltà tal-komponent tal-ksur uniku u kontinwu relatat mar-rifjut li jitħallsu kummissjonijiet, din l-istituzzjoni kienet qieset f’livell għoli wisq il-parteċipazzjoni tagħhom fil-ksur uniku u kontinwu. Hija qieset li, konsegwentement, il-Kummissjoni kienet ivvizzjat id-Deċiżjoni kontenzjuża b’illegalità billi ma tatx lil SAS Cargo et, minħabba l-parteċipazzjoni limitata tagħhom fil-ksur uniku u kontinwu, tnaqqis tal-ammont bażiku tal-multa ta’ iktar minn 10 %.
50      Bħala konsegwenza ta’ dawn il-konstatazzjonijiet, hija annullat id-Deċiżjoni kontenzjuża sal-estent indikat fil-punt 45 ta’ din is-sentenza u ċaħdet il-kumplament tat-talbiet għal annullament.
51      Fir-rigward tat-talbiet intiżi għall-bidla tal-ammont tal-multa, il-Qorti Ġenerali eskludiet mill-valur tal-bejgħ id-dħul li sar fuq ir-rotot ŻEE minbarra dawk Unjoni‑Svizzera, peress li dawn ir-rotot ma jaqgħux fl-ambitu tal-ksur uniku u kontinwu.
52      Madankollu, hija qieset, fid-dawl ta’ dak li kienet wieġbet il-Kummissjoni għal waħda mill-mistoqsijiet bil-miktub tagħha u sabiex tiżgura l-ugwaljanza fit-trattament tat-trasportaturi inkriminati li ppreżentaw rikors kontra d-Deċiżjoni kontenzjuża, li kien importanti li jiġi integrat mill-ġdid, fil-valur tal-bejgħ li kellu jittieħed inkunsiderazzjoni għal SAS Cargo et, id-dħul mill-bejgħ li huma kienu għamlu fuq ir-rotot operati esklużivament fid-Danimarka, fl-Isvezja u fin-Norveġja, rispettivament (iktar ’il quddiem ir-“rotot interni”), li kien jammonta għal EUR 7 991 282.
53      Barra minn hekk, b’teħid inkunsiderazzjoni tal-fatt li ċerti motivi ta’ annullament intlaqgħu parzjalment, hija naqqset il-koeffiċjent ta’ gravità tal-ksur fir-rigward ta’ dak li kien ġie adottat fid-Deċiżjoni kontenzjuża, adottat ammont addizzjonali daqsxejn inqas minn dak li kien ġie adottat mill-Kummissjoni, u applikat rata ta’ tnaqqis minħabba l-parteċipazzjoni limitata tal-appellanti fil-ksur uniku u kontinwu ogħla minn dak li kien ġie ffissat minn din tal-aħħar. Għall-kuntrarju, hija qieset li l-esklużjoni ta’ ċerti provi ma kinitx tiġġustifika tnaqqis addizzjonali minħabba parteċipazzjoni limitata fil-ksur uniku u kontinwu.
54      Fil-kalkolu tal-multa abbażi ta’ dawn l-elementi, il-Qorti Ġenerali ddeċidiet li l-multi imposti fuq l-appellanti kellhom jiġu ffissati fl-ammonti indikati fil-punt 45 ta’ din is-sentenza.
55      Il-Qorti Ġenerali ċaħdet il-kumplament tar-rikors.
It-talbiet tal-partijiet fl-appell
56      SAS Cargo et jitolbu li l-Qorti tal-Ġustizzja jogħġobha:
–        tannulla s-sentenza appellata sa fejn din ċaħdet ir-rikors għal annullament tagħhom;
–        tannulla fl-intier tagħha jew parzjalment id-Deċiżjoni kontenzjuża sa fejn din tikkonċernhom;
–        tannulla jew tnaqqas sostanzjalment l-ammont tal-multa imposta fuqhom;
–        sussidjarjament, tibgħat il-kawża lura quddiem il-Qorti Ġenerali, u
–        tikkundanna lill-Kummissjoni għall-ispejjeż sostnuti kemm fil-kuntest tal-appell kif ukoll fil-kuntest tal-proċedura quddiem il-Qorti Ġenerali.
57      Il-Kummissjoni titlob li l-Qorti tal-Ġustizzja jogħġobha:
–        tiċħad l-appell u tikkundanna lill-appellanti għall-ispejjeż;
–        sussidjarjament, kemm‑il darba l-Qorti tal-Ġustizzja kellha tilqa’ l-appell, tibgħat lura l-kawża quddiem il-Qorti Ġenerali u tirriżerva l-ispejjeż.
Fuq l-appell
58      Insostenn tal-appell tagħhom, SAS Cargo et jinvokaw ħames aggravji. L-ewwel aggravju tagħhom huwa bbażat fuq żbalji ta’ liġi mwettqa mill-Qorti Ġenerali meta evalwat il-ksur tad-drittijiet tad-difiża tagħhom u tad-dritt tagħhom li jaċċedu għall-fajl. It-tieni aggravju tagħhom huwa bbażat fuq żbalji ta’ liġi fir-rigward tad-dritt tagħhom li jinstemgħu dwar l-applikazzjoni tal-kriterju bbażat fuq l-effetti kkwalifikati tal-prattiki antikompetittivi fl-Unjoni (iktar ’il quddiem il-“kriterju tal-effetti kkwalifikati”) u r-rotot inbound. Permezz tat-tielet aggravju tagħhom, huma jallegaw li l-Qorti Ġenerali wettqet żbalji ta’ liġi fir-rigward tal-applikazzjoni ta’ dan il-kriterju. Ir-raba’ aggravju tagħhom huwa bbażat fuq żbalji ta’ liġi fl-evalwazzjoni tal-eżistenza ta’ ksur uniku u kontinwu. Permezz tal-ħames aggravju tagħhom, huma jallegaw żbalji ta’ liġi fl-eżerċizzju, mill-Qorti Ġenerali, tal-ġurisdizzjoni sħiħa tagħha.
Fuq l-ewwel aggravju, dwar id-drittijiet tad-difiża u d-dritt ta’ aċċess għall-fajl
59      L-ewwel aggravju ta’ SAS Cargo et għandu jinqasam f’żewġ partijiet. Permezz tal-ewwel parti, huma jsostnu li l-Qorti Ġenerali kisret id-drittijiet tad-difiża tagħhom u d-dritt tagħhom li jaċċedu għall-fajl amministrattiv tal-Kummissjoni billi ma ssanzjonatx ir-rifjut ta’ din tal-aħħar li tagħtihom aċċess għal provi inkriminanti. Permezz tat-tieni parti, huma jsostnu l-istess ksur fir-rigward tal-aċċess għal provi li jiskaġunaw.
Fuq l-ewwel parti, dwar il-provi inkriminanti
–       L-argumenti tal-partijiet
60      SAS Cargo et jindikaw li huma kienu sostnew quddiem il-Qorti Ġenerali li d-drittijiet tad-difiża tagħhom kienu nkisru sa fejn id-Deċiżjoni kontenzjuża hija bbażata fuq deskrizzjonijiet ta’ oqfsa regolatorji u ta’ prattiki amministrattivi ta’ pajjiżi terzi, li jirriżultaw b’mod partikolari mit-tweġibiet ta’ trasportaturi oħra għad-dikjarazzjoni tal-oġġezzjonijiet kif ukoll minn dokumenti li jirreferu għal dawn it-tweġibiet. Issa, dawn id-dokumenti ma ġewx ikkomunikati lilhom, għalkemm dawn huma provi inkriminanti. Minkejja li, kif jirriżulta mill-punti 104 sa 109, 115 u 124 tas-sentenza appellata, il-Qorti Ġenerali, ċertament, laqgħet l-argument tagħhom dwar ċerti tweġibiet għad-dikjarazzjoni tal-oġġezzjonijiet, hija rrifjutat, b’mod żbaljat, li tagħtihom aċċess għal kategoriji oħra ta’ dokumenti inkriminanti.
61      Fl-ewwel lok, fil-punt 110 tas-sentenza appellata, il-Qorti Ġenerali wettqet żball ta’ liġi meta qieset li l-Kummissjoni ma kinitx ibbażat ruħha fuq dokumenti mhux żvelati dwar is-sovrataxxa tas-sigurtà fil-Ġappun. Fil-fatt, mill-premessi 1008 u 1012 tad-Deċiżjoni kontenzjuża jirriżulta, minn naħa, li ċerti partijiet kienu sostnew li kienet neċessarja koordinazzjoni għas-sovrataxxa tal-fjuwil u mhux għas-sovrataxxa tas-sigurtà u, min-naħa l-oħra, li provi, għalkemm mhux sodisfaċenti, kienu ġew prodotti lilha minn trasportaturi oħra. SAS Cargo et, li huma stess kienu ppreżentaw osservazzjonijiet dwar is-sovrataxxa tas-sigurtà li juru li din il-premessa 1008 ma kinitx korretta, kellhom għalhekk ikollhom aċċess għat-tweġibiet għad-dikjarazzjoni tal-oġġezzjonijiet ipprovduti minn dawn it-trasportaturi l-oħra, sabiex jivverifikaw il-konstatazzjonijiet tal-Kummissjoni f’dan ir-rigward.
62      Fit-tieni lok, fil-punti 112 sa 114 ta’ din is-sentenza, il-Qorti Ġenerali wettqet żball ta’ liġi meta qieset li ma kienx neċessarju li SAS Cargo et jaċċedu għad-dokumenti użati mill-Kummissjoni sabiex tevalwa s-sistemi regolamentari tal-Ġappun u ta’ pajjiżi terzi oħra, minħabba li d-Deċiżjoni kontenzjuża kienet sempliċement tiddeskrivi d-dispożizzjonijiet applikabbli u l-informazzjoni dwar il-qafas regolamentari tal-pajjiżi terzi kkunsidrati kienet, bħala prinċipju, pubblika u aċċessibbli.
63      L-ewwel nett, il-kontenut tad-dritt nazzjonali huwa kwistjoni ta’ fatt u għandu jiġi stabbilit permezz ta’ provi. Il-konklużjonijiet tal-Kummissjoni dwar l-oqsfa regolamentari ta’ dawn il-pajjiżi terzi kellhom għalhekk neċessarjament ikunu bbażati fuq dokumenti li jinsabu fil-fajl, iżda li ma kinux ġew żvelati. Barra minn hekk, dawn huma provi inkriminanti peress li ntużaw kontra SAS Cargo et. It-tieni nett, is-sentenza tal-Qorti Ġenerali tas‑27 ta’ Settembru 2006, Jungbunzlauer vs Il‑Kummissjoni (T‑43/02, EU:T:2006:270), iċċitata f’dan il-punt 114, ma tikkonċernax id-dritt nazzjonali, iżda l-ġurisprudenza tal-qorti tal-Unjoni, u għalhekk ma hijiex rilevanti. It-tielet nett, minn ebda element tal-proċess ma jirriżulta li l-leġiżlazzjonijiet inkwistjoni kienu aċċessibbli għall-pubbliku. Ir-raba’ nett, kif jirriżulta mill-punti 558 sa 661 tas-sentenza appellata, id-Deċiżjoni kontenzjuża ssemmi wkoll ir-rekwiżiti amministrattivi applikabbli fil-pajjiżi terzi l-oħra li s-sistemi regolamentari tagħhom huma msemmija f’din id-deċiżjoni. Issa, dawn ma humiex pubblikament disponibbli.
64      Fit-tielet lok, il-Qorti Ġenerali ma weġbitx għall-argument ta’ SAS Cargo et li l-Kummissjoni kellha tagħtihom aċċess għat-tweġibiet tad-destinatarji l-oħra tad-dikjarazzjoni tal-oġġezzjonijiet li kienu jikkonċernaw il-leġiżlazzjoni Ġappuniża. Għalhekk, il-Qorti Ġenerali ma weġbitx, b’mod partikolari, għall-argument tagħhom dwar il-premessa 1011 tad-Deċiżjoni kontenzjuża, li madankollu hija ħadet nota tiegħu fil-punt 103 tas-sentenza appellata. Hija kellha, tal-inqas, tindika r-raġunijiet li għalihom hija ma ħaditx inkunsiderazzjoni l-argumenti ta’ SAS Cargo et dwar provi inkriminanti li setgħu wasslu għall-annullament parzjali jew totali tad-Deċiżjoni kontenzjuża.
65      Il-konklużjonijiet li waslet għalihom il-Qorti Ġenerali fil-punti 115 u 124 tas-sentenza appellata huma wkoll, bħala konsegwenza ta’ dak li ntqal iktar ’il fuq, żbaljati.
66      Il-Kummissjoni ssostni li din il-parti ma hijiex fondata.
–       Il-kunsiderazzjonijiet tal-Qorti tal-Ġustizzja
67      Korollarju tal-prinċipju tar-rispett tad-drittijiet tad-difiża, id-dritt ta’ aċċess għall-atti tal-proċess tal-kawża jfisser li l-Kummissjoni għandha tagħti lill-impriża kkonċernata l-possibbiltà li teżamina d-dokumenti kollha li jinsabu fil-fajl tal-investigazzjoni li jistgħu jkunu rilevanti għad-difiża. Dawn jinkludu kemm id-dokumenti inkriminanti kif ukoll dawk li jiskaġunaw, bla ħsara għas-sigrieti kummerċjali ta’ impriżi oħra, għad-dokumenti interni tal-Kummissjoni u għal informazzjoni kunfidenzjali oħra (sentenza tal‑1 ta’ Lulju 2010, Knauf Gips vs Il‑Kummissjoni, C‑407/08 P, EU:C:2010:389, punt 22 u l-ġurisprudenza ċċitata; ara wkoll, f’dan is-sens, is-sentenza tal‑14 ta’ Mejju 2020, NKT Verwaltung u NKT vs Il‑Kummissjoni, C‑607/18 P, EU:C:2020:385, punt 262).
68      Skont ġurisprudenza stabbilita tal-Qorti tal-Ġustizzja, in-nuqqas ta’ komunikazzjoni ta’ dokument jikkostitwixxi ksur tad-drittijiet tad-difiża biss jekk l-impriża kkonċernata turi, minn naħa, li l-Kummissjoni bbażat ruħha fuq dak id-dokument sabiex issostni l-ilment tagħha dwar l-eżistenza ta’ ksur u min-naħa l-oħra, li dan l-ilment seta’ jiġi pprovat biss permezz ta’ riferiment għall-imsemmi dokument. Jekk jeżistu dokumenti ta’ prova oħra li l-partijiet kienu jafu bihom matul il-proċedura amministrattiva li jsostnu b’mod speċifiku l-konklużjonijiet tal-Kummissjoni, l-eliminazzjoni bħala prova tad-dokument inkriminanti li ma ġiex ikkomunikat ma taffettwax il-fondatezza tal-oġġezzjoni msemmija fid-deċiżjoni kkontestata. Għalhekk hija l-impriża kkonċernata li għandha turi li r-riżultat li waslet għalih il-Kummissjoni fid-deċiżjoni tagħha kien ikun differenti kieku kellu jiġi eliminat bħala mezz ta’ prova dokument mhux ikkomunikat li fuqu l-Kummissjoni tkun ibbażat ruħha sabiex tikkonstata ksur fil-konfront ta’ din l-impriża (sentenza tal‑1 ta’ Lulju 2010, Knauf Gips vs Il‑Kummissjoni, C‑407/08 P, EU:C:2010:389, punt 13 u l-ġurisprudenza ċċitata).
69      F’dan il-każ, fir-rigward, fl-ewwel lok, tal-ilment dirett kontra l-punt 110 tas-sentenza appellata, għandu jiġi rrilevat, minn naħa, li, fih, il-Qorti Ġenerali indikat li mis-silta ċċitata fil-premessa 1012 tad-Deċiżjoni kontenzjuża, li jipprovdi li “ma huwiex sostnut li l-partijiet kellhom l-obbligu li jiftiehmu fuq is-[sovrataxxa tas-sigurtà] jew fuq ir-[rifjut li jitħallsu kummissjonijiet]” [traduzzjoni mhux uffiċjali] ma kienx jirriżulta li l-Kummissjoni bbażat ruħha fuq provi inkriminanti mhux żvelati. F’dan ir-rigward, permezz ta’ din il-konstatazzjoni, hija rrilevat li l-Kummissjoni sempliċement tosserva li l-ebda prova ta’ tali obbligu ma ġiet prodotta bi tweġiba għad-dikjarazzjoni tal-oġġezzjonijiet.
70      Issa, billi ssostni, essenzjalment, li l-Kummissjoni bbażat ruħha fuq allegata assenza ta’ allegazzjonijiet dwar l-obbligu li jintlaħaq ftehim dwar is-sovrataxxa tas-sigurtà bħala prova inkriminanti, SAS Cargo et sempliċement, fir-realtà, jikkontestaw l-interpretazzjoni ta’ din il-premessa 1012 imwettqa mill-Qorti Ġenerali fis-sentenza appellata.
71      Issa, skont it-tieni subparagrafu tal-Artikolu 256(1) TFUE u l-ewwel paragrafu tal-Artikolu 58 tal-Istatut tal-Qorti tal-Ġustizzja tal-Unjoni Ewropea, l-appell għandu jkun limitat għall-punti ta’ liġi.
72      Għalhekk, hija biss il-Qorti Ġenerali li tista’ tikkonstata u tevalwa l-fatti rilevanti kif ukoll li tevalwa l-provi. Fil-fatt, ladarba dawn il-provi jkunu nkisbu b’mod regolari, u l-prinċipji ġenerali tad-dritt kif ukoll ir-regoli ta’ proċedura li japplikaw fir-rigward tal-oneru u tal-produzzjoni tal-prova jkunu ġew osservati, hija biss il-Qorti Ġenerali li tista’ tevalwa l-valur li għandu jingħata lill-provi li jkunu nġiebu quddiemha. Għalhekk, l-evalwazzjoni ta’ dawn il-fatti u provi ma hijiex, ħlief fil-każ tal-iżnaturament tagħhom, kwistjoni ta’ liġi suġġetta, bħala tali, għall-istħarriġ tal-Qorti tal-Ġustizzja fl-istadju tal-appell (sentenza tat‑28 ta’ Mejju 1998, Deere vs Il‑Kummissjoni, C‑7/95 P, EU:C:1998:256, punt 22, u tat‑18 ta’ Marzu 2021, Pometon vs Il‑Kummissjoni, C‑440/19 P, EU:C:2021:214, punt 50 kif ukoll il-ġurisprudenza ċċitata).
73      Dan l-ilment huwa, konsegwentement, inammissibbli, peress li SAS Cargo et ma jallegawx li l-Qorti Ġenerali, f’dan il-punt 110 tas-sentenza appellata, żnaturat id-Deċiżjoni kontenzjuża.
74      Min-naħa l-oħra, sa fejn SAS Cargo et isostnu li l-premessa 1008 tad-Deċiżjoni kontenzjuża ma kinitx korretta, huwa biżżejjed li jiġi kkonstatat li dan l-argument ma huwiex dirett kontra s-sentenza appellata, li s-siltiet ikkontestati tagħha lanqas biss isemmu speċifikament din il-premessa, iżda kontra d-Deċiżjoni kontenzjuża. Għaldaqstant, f’dan ir-rigward, dan għandu jiġi miċħud bħala inammissibbli (ara, b’analoġija, is-sentenza tad‑29 ta’ Ġunju 2023, TUIfly vs Il‑Kummissjoni, C‑763/21 P, EU:C:2023:528, punt 53 u l-ġurisprudenza ċċitata).
75      Fit-tieni lok, għandu jiġi rrilevat li, kif jindika l-punt 111 tas-sentenza appellata, il-Qorti Ġenerali impenjat ruħha, fil-punti 112 sa 114 tagħha, li tirrispondi għall-argument ta’ SAS Cargo et dwar dokumenti mhux żvelati li fuqhom ibbażat ruħha l-Kummissjoni, mingħajr ma dawn id-dokumenti neċessarjament joriġinaw minn trasportaturi oħra destinatarji tad-dikjarazzjoni tal-oġġezzjonijiet. F’dan ir-rigward, huma rreferew għad-dokumenti li servew bħala bażi għall-analiżi tal-leġiżlazzjoni Ġappuniża u tal-ftehimiet dwar is-servizzi tal-ajru (iktar ’il quddiem il-“FSA”) applikabbli f’pajjiżi terzi minbarra Ħong Kong u l-Ġappun, imsemmija fil-premessi 998 sa 1001, 1009, 1010 u 1013 sa 1019 tad-Deċiżjoni kontenzjuża.
76      Fil-punt 112 ta’ din is-sentenza, il-Qorti Ġenerali kkonstatat li l-premessi 998 sa 1001, 1009, 1010 u 1013 sa 1019 ma kienu jirreferu għal ebda dokument fil-fajl tal-investigazzjoni u li l-Kummissjoni llimitat ruħha li tiddeskrivi fihom id-dispożizzjonijiet applikabbli tal-leġiżlazzjoni Ġappuniża u tal-FSA li għalihom huma partijiet il-pajjiżi terzi kkonċernati u li tikkonstata li ma ntweriex li dawn id-dispożizzjonijiet kienu jeżiġu li t-trasportaturi jimplimentaw koordinazzjoni tariffarja. Ġie rrilevat ukoll li d-dispożizzjonijiet inkwistjoni huma dawk li għamlu riferiment għalihom uħud mit-trasportaturi, destinatarji tad-dikjarazzjoni tal-oġġezzjonijiet, fl-argumenti tagħhom bħala tweġiba għaliha, kif jirriżulta mill-premessi 1002, 1003 u 1013 tad-Deċiżjoni kontenzjuża.
77      Fil-punt 113 tal-imsemmija sentenza, hija rrilevat li SAS Cargo et baqgħu ma spjegawx kif is-siltiet inkwistjoni ta’ din id-deċiżjoni jiżvelaw l-eżistenza ta’ dokument inkriminanti, wieħed jew iktar, li ma ġewx żvelati u li fuqhom ibbażat ruħha l-Kummissjoni.
78      Fil-punt 114 tal-istess sentenza, hija żiedet li, anki jekk jitqies li SAS Cargo et kellhom l-intenzjoni jilmentaw li l-Kummissjoni ma tathomx aċċess għall-formulazzjoni tad-dispożizzjonijiet legali inkwistjoni, il-kuntest ġuridiku applikabbli fil-Ġappun u fil-pajjiżi terzi l-oħra kkonċernati fil-qasam tas-sovrataxxi ma jistax jikkostitwixxi, fih innifsu, element inkriminanti u li, fi kwalunkwe każ, din l-informazzjoni hija bħala prinċipju pubblika u aċċessibbli. Hija żiedet ukoll li, barra minn hekk, id-dikjarazzjoni tal-oġġezzjonijiet kienet qegħdithom f’pożizzjoni li jesprimu b’mod utli l-opinjoni tagħhom dwar id-dispożizzjonijiet legali inkwistjoni matul il-proċedura amministrattiva.
79      Minn dawn l-elementi jirriżulta, qabelxejn, li, f’dawn il-punti 112 u 113, il-Qorti Ġenerali ma kkonstatatx li ma kienx neċessarju li SAS Cargo et jaċċedu għad-dokumenti li l-Kummissjoni kienet użat sabiex tevalwa s-sistemi regolamentari tal-Ġappun u ta’ pajjiżi terzi oħra, kif isostnu f’dan l-ilment, iżda li s-siltiet tad-Deċiżjoni kontenzjuża li huma għamlu riferiment għalihom ma kinux jiżvelaw l-eżistenza ta’ dokumenti inkriminanti mhux żvelati li fuqhom il-Kummissjoni bbażat ruħha f’din id-deċiżjoni. Il-kritika li tirrigwarda l-imsemmija punti 112 u 113 tas-sentenza appellata għandha għalhekk, sa fejn hija bbażata fuq din l-interpretazzjoni żbaljata tas-sentenza appellata, tiġi miċħuda bħala infondata.
80      Sussegwentement, sa fejn SAS Cargo et jinvokaw il-punt 114 tas-sentenza appellata billi jsostnu li dawn huma effettivament dokumenti inkriminanti, li l-ġurisprudenza ċċitata f’dan il-punt 114 ma hijiex rilevanti u li n-natura pubblika tal-leġiżlazzjonijiet imsemmija ma hijiex stabbilita, huwa biżżejjed li jiġi rrilevat li dan l-argument jirrigwarda kunsiderazzjonijiet tal-Qorti Ġenerali li huma superfluwi, kif jirriżulta mill-punti 75 sa 78 ta’ din is-sentenza. Sussegwentement, l-imsemmi argument għandu jiġi miċħud bħala ineffettiv, konformement mal-ġurisprudenza stabbilita tal-Qorti tal-Ġustizzja li tipprovdi li lmenti diretti kontra motivi superfluwi ta’ deċiżjoni tal-Qorti Ġenerali ma jistgħux iwasslu għall-annullament ta’ din id-deċiżjoni u huma, għalhekk, ineffettivi (sentenzi tal‑15 ta’ Ottubru 2002, Limburgse Vinyl Maatschappij et vs Il‑Kummissjoni, C‑238/99 P, C‑244/99 P, C‑245/99 P, C‑247/99 P, C‑250/99 P sa C‑252/99 P u C‑254/99 P, EU:C:2002:582, punt 537, kif ukoll tal‑4 ta’ Ottubru 2024, thyssenkrupp vs Il‑Kummissjoni, C‑581/22 P, EU:C:2024:821, punt 263 u l-ġurisprudenza ċċitata).
81      Fl-aħħar nett, sa fejn SAS Cargo et jikkontestaw il-punti 558 sa 561 tas-sentenza appellata, huwa biżżejjed li jiġi rrilevat li, f’dawn il-punti, il-Qorti Ġenerali rreferiet għal istruzzjoni tad-dipartiment tal-avjazzjoni ċivili tat-Tajlandja li tinsab f’ittra prodotta minn SAS Cargo et kemm matul il-proċedura amministrattiva kif ukoll quddiem il-Qorti Ġenerali. Issa, SAS Cargo et ma jressqu ebda argument legali li jispjega kif din il-konstatazzjoni tista’ tkun indikazzjoni ta’ żball ta’ liġi li allegatament twettaq mill-Qorti Ġenerali fl-evalwazzjoni tal-argument li kien ġie ppreżentat lilha minn SAS Cargo et fir-rigward tal-allegati provi inkriminanti, imwettqa fil-punti 103 sa 115 tas-sentenza appellata.
82      Skont it-tieni subparagrafu tal-Artikolu 256(1) TFUE u l-ewwel paragrafu tal-Artikolu 58 tal-Istatut tal-Qorti tal-Ġustizzja tal-Unjoni Ewropea, kif ukoll mill-Artikolu 168(1)(d) u mill-Artikolu 169(2) tar-Regoli tal-Proċedura tal-Qorti tal-Ġustizzja, appell għandu jindika b’mod preċiż l-elementi kkontestati tas-sentenza li l-appellant ikun qiegħed ifittex l-annullament tagħha kif ukoll l-argumenti legali speċifikament invokati insostenn ta’ din it-talba, taħt piena ta’ inammissibbiltà tal-appell jew tal-aggravju kkonċernata. Għalhekk, l-elementi tal-appell li ma jinkludu ebda argument intiż speċifikament sabiex jidentifika l-iżball ta’ liġi li bih tkun ivvizzjata s-sentenza appellata ma jissodisfawx dan ir-rekwiżit u għandhom jiġu miċħuda bħala inammissibbli (sentenza tal‑4 ta’ Ottubru 2024, Ferriere Nord vs Il‑Kummissjoni, C‑31/23 P, EU:C:2024:851, punti 51 u 52 kif ukoll il-ġurisprudenza ċċitata).
83      L-ilment li jirrigwarda dawn il-punti 558 sa 561 huwa, konsegwentement, inammissibbli.
84      Fit-tielet lok, għandu jitfakkar li l-obbligu ta’ motivazzjoni, impost fuq il-Qorti Ġenerali skont l-Artikolu 36 tal-Istatut tal-Qorti tal-Ġustizzja tal-Unjoni Ewropea, moqri flimkien mal-ewwel paragrafu tal-Artikolu 53 tagħha, jimponilha li tgħarraf b’mod ċar u inekwivoku r-raġunament li hija segwiet, b’mod li jippermetti lill-persuni kkonċernati jkunu jafu l-ġustifikazzjonijiet tad-deċiżjoni meħuda u lill-Qorti tal-Ġustizzja teżerċita l-istħarriġ ġudizzjarju tagħha (sentenzi tal‑11 ta’ April 2013, Mindo vs Il‑Kummissjoni, C‑652/11 P, EU:C:2013:229, punt 29, kif ukoll tas‑26 ta’ Settembru 2024, Covestro Deutschland u Il‑Ġermanja vs Il‑Kummissjoni, C‑790/21 P u C‑791/21 P, EU:C:2024:792, punt 113 kif ukoll il-ġurisprudenza ċċitata).
85      Madankollu, dan l-obbligu ma jeżiġix li l-Qorti Ġenerali tipprovdi espożizzjoni li ssegwi b’mod eżawrjenti u wieħed wieħed ir-raġunamenti kollha esposti mill-partijiet fit-tilwima. Il-motivazzjoni tista’ għalhekk tkun impliċita, bil-kundizzjoni li tippermetti lill-persuni kkonċernati li jkunu jafu r-raġunijiet li fuqhom tibbaża ruħha l-Qorti Ġenerali u lill-Qorti tal-Ġustizzja li jkollha għad-dispożizzjoni tagħha elementi suffiċjenti sabiex teżerċita l-istħarriġ tagħha fil-kuntest ta’ appell (sentenzi tas‑7 ta’ Jannar 2004, Aalborg Portland et vs Il‑Kummissjoni, C‑204/00 P, C‑205/00 P, C‑211/00 P, C‑213/00 P, C‑217/00 P u C‑219/00 P, EU:C:2004:6, punt 372, kif ukoll tas‑26 ta’ Settembru 2024, Covestro Deutschland u Il‑Ġermanja vs Il‑Kummissjoni, C‑790/21 P u C‑791/21 P, EU:C:2024:792, punt 114 kif ukoll il-ġurisprudenza ċċitata).
86      Issa, mill-punti 103 sa 109 tas-sentenza appellata jirriżulta li l-Qorti Ġenerali wieġbet għall-argument ta’ SAS Cargo et li l-Kummissjoni kellha tagħtihom aċċess għat-tweġibiet tad-destinatarji l-oħra tad-dikjarazzjoni tal-oġġezzjonijiet li ġew invokati u li jirrigwardaw il-leġiżlazzjoni Ġappuniża. Kif jindika dan il-punt 103, dan l-argument kien jirrigwarda b’mod partikolari l-premessa 1011 tad-Deċiżjoni kontenzjuża, li hija preċiżament relatata mat-tweġibiet ippreżentati għad-dikjarazzjoni tal-oġġezzjonijiet minn Japan Airlines u minn trasportaturi oħra fir-rigward tas-sovrataxxa tal-fjuwil għat-titjiriet li jitilqu mill-Ġappun. Fid-dawl tal-ġurisprudenza mfakkra fil-punti 84 u 85 ta’ din is-sentenza, il-ksur allegat, mill-Qorti Ġenerali, tal-obbligu ta’ motivazzjoni tagħha għalhekk ma huwiex stabbilit.
87      Mill-kunsiderazzjonijiet preċedenti jirriżulta li l-ewwel parti tal-ewwel aggravju għandha tiġi miċħuda bħala parzjalment inammissibbli u parzjalment infondata.
Fuq it-tieni parti, dwar il-provi li jiskaġunaw
–       L-argumenti tal-partijiet
88      SAS Cargo et jindikaw li huma kienu sostnew, quddiem il-Qorti Ġenerali, ksur tad-drittijiet tad-difiża tagħhom sa fejn il-Kummissjoni ma kinitx ipprovditilhom dokumenti potenzjalment skaġunanti rċevuti minn din tal-aħħar wara d-dikjarazzjoni tal-oġġezzjonijiet, b’mod partikolari t-tweġibiet għaliha ta’ trasportaturi oħra kif ukoll l-osservazzjonijiet ta’ destinatarji oħra tad-dikjarazzjoni tal-oġġezzjonijiet prodotti quddiem il-Qorti Ġenerali fil-kuntest tar-rikorsi tagħhom kontra d-deċiżjoni inizjali. Billi ċaħdet dan l-argument, il-Qorti Ġenerali wettqet żball ta’ liġi.
89      Fl-ewwel lok, il-Qorti Ġenerali, fil-punt 123 tas-sentenza appellata, qieset li l-prinċipju li jirriżulta mis-sentenza tagħha tad‑29 ta’ Ġunju 1995, Solvay vs Il‑Kummissjoni (T‑30/91, EU:T:1995:115), li jgħid li l-Kummissjoni ma għandhiex tiddeċiedi waħedha jekk dokument ikunx utli għad-difiża, ma japplikax għall-provi sussegwenti għad-dikjarazzjoni tal-oġġezzjonijiet. Issa, is-sentenza li hija ċċitat f’dan ir-rigward, jiġifieri s-sentenza tal-Qorti Ġenerali tas‑16 ta’ Ġunju 2011, Heineken Nederland u Heineken vs Il‑Kummissjoni (T‑240/07, EU:T:2011:284), ma teskludix li l-aċċess jingħata meta dan ikun neċessarju sabiex jiġi osservat il-prinċipju ta’ opportunitajiet ugwali għall-partijiet. Id-dritt għal amministrazzjoni tajba u d-dritt għal smigħ xieraq stabbiliti fl-Artikoli 41 u 47 tal-Karta jeżiġu li l-awtoritajiet ta’ prosekuzzjoni jikkomunikaw il-provi rilevanti kollha fil-pussess tagħhom. Sabiex jiġi ddeterminat jekk għandux jingħata aċċess għall-provi, il-kwistjoni essenzjali ma hijiex meta dawn ġew inklużi fil-fajl tal-Kummissjoni, iżda biss jekk dawn setgħux ikunu utli għad-difiża. L-appellanti jinvokaw, f’dan ir-rigward, il-fatt li d-drittijiet mogħtija mill-Karta għandhom jingħataw l-istess portata bħal dawk ekwivalenti ggarantiti mill-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, iffirmata f’Ruma fl‑4 ta’ Novembru 1950 (iktar ’il quddiem il-“KEDB”). Issa, il-ġurisprudenza tal-Qorti Ewropea tad-Drittijiet tal-Bniedem teżiġi li l-awtoritajiet ta’ prosekuzzjoni jikkomunikaw il-provi kollha rilevanti fil-pussess tagħhom, kemm inkriminanti kif ukoll dawk li jiskaġunaw, anki jekk huma ma jqisux li huma rilevanti.
90      Fit-tieni lok, ir-riferiment għas-sentenza tal-Qorti Ġenerali tat‑12 ta’ Lulju 2011, Hitachi et vs Il‑Kummissjoni (T‑112/07, EU:T:2011:342), li sar fil-punt 117 tas-sentenza appellata, ma huwiex rilevanti, peress li din is-sentenza tittratta l-“argumenti” imressqa minn destinatarji oħra tad-dikjarazzjoni tal-oġġezzjonijiet, filwaqt li SAS Cargo et talbu l-aċċess għad-“data” ta’ trasportaturi oħra. Il-provi li jiskaġunaw lil trasportatur wieħed probabbilment jiskaġunaw ukoll lil trasportaturi oħra, kif irrikonoxxiet il-Kummissjoni meta żvelat ċerti provi sussegwenti għal din il-komunikazzjoni.
91      Fit-tielet lok, fil-punti 118 sa 122 tas-sentenza appellata, il-Qorti Ġenerali żnaturat il-provi u naqset milli tirrispondi għall-argument tagħhom billi qieset li huma ma kienu pproduċew ebda prima facie prova tal-utilità tad-dokumenti mitluba għall-proċedura. Madankollu, tali provi prima facie ġew esposti fir-rikors u fir-replika quddiem il-Qorti Ġenerali f’dak li jirrigwarda l-aġir tal-alleanza WOW, il-prattiki fil-pajjiżi terzi, l-ispekulazzjonijiet interni ta’ trasportaturi oħra fuq SAS Cargo et u l-prattiki lokali differenti, kif ukoll il-ftehimiet vertikali ta’ provvista tal-kapaċitajiet u l-messaġġi elettroniċi relatati magħhom, imsejħa “‘Għeżież imsieħba’”. Dawn l-elementi, fil-parti l-kbira tagħhom, ma ġewx eżaminati mill-Qorti Ġenerali.
92      Fir-rigward, b’mod partikolari, ta’ dawn il-messaġġi elettroniċi, il-Qorti Ġenerali, fil-punti 476 sa 487 tas-sentenza appellata, ċaħdet l-ispjegazzjoni plawżibbli ta’ SAS Cargo et li tipprovdi li dawn kienu ntbagħtu b’mod mhux mitlub u mhux reċiproku minn Lufthansa lill-kumpanniji tal-ajru li kienu l-klijenti tagħha, b’tali mod li hija ttrattat l-imsemmija ittri elettroniċi bħala provi inkriminanti. Madankollu, fil-kawża konnessa li tat lok għas-sentenza tal-Qorti Ġenerali tat‑30 ta’ Marzu 2022, Latam Airlines Group u Lan Cargo vs Il‑Kummissjoni (T‑344/17, EU:T:2022:185), il-Qorti Ġenerali, fil-punt 512 ta’ din is-sentenza, ittrattat l-istess ittri bħala provi li jiskaġunaw. B’hekk hija kisret il-prinċipju li abbażi tiegħu sentenza, inklużi l-motivi tagħha, għandha tkun applikabbli erga omnes. Provi identiċi għandhom jiġu evalwati bl-istess mod, tkun xi tkun il-kawża.
93      Fir-raba’ lok, fir-rigward tal-provi prodotti minn trasportaturi mhux akkużati, il-Qorti Ġenerali, fil-punt 121 tas-sentenza appellata, wettqet żball ta’ liġi jew, sussidjarjament, naqset milli timmotiva d-deċiżjoni tagħha meta qieset li l-argument ta’ SAS Cargo et kien ibbażat fuq “konġetturi estremament ġenerali”. Fir-realtà, dawn tal-aħħar ipproduċew provi speċifiċi tal-fatt li t-tweġibiet ta’ Air Canada u ta’ trasportatur ieħor kienu jinkludu, f’dak li jikkonċernahom, provi li jiskaġunaw jew, fi kliem ieħor, provi prima facie li dawn id-dokumenti kienu utli għad-difiża tagħhom. Għaldaqstant, il-Qorti Ġenerali kisret il-prinċipju ta’ opportunitajiet ugwali għall-partijiet u d-drittijiet tad-difiża. SAS Cargo et jirreferu, b’mod partikolari, għall-punti 477 u 478 tas-sentenza appellata, li fihom il-Qorti Ġenerali tibbaża ruħha fuq messaġġi elettroniċi skambjati bejn Lufthansa u trasportatur ieħor bħala provi inkriminanti kontra SAS Cargo et. Issa, Lufthansa ma ġietx akkużata. Barra minn hekk, SAS Cargo et ma setgħux jaċċedu għall-motivi ta’ difiża u għall-provi prodotti minnha, li jissuġġerixxi b’mod qawwi rifjut li jingħata aċċess għall-provi li jiskaġunaw. Il-Qorti Ġenerali ma spjegatx ir-raġunijiet għaliex din il-prova prima facie kienet insuffiċjenti u ma tatx deċiżjoni fuq il-provi prima facie kollha prodotti.
94      Fil-ħames lok, fil-punt 118 tas-sentenza appellata, il-Qorti Ġenerali wettqet żball ta’ liġi meta qieset li l-aċċess għal provi li potenzjalment jiskaġunaw żvelati wara d-dikjarazzjoni tal-oġġezzjonijiet kien iħalli lil SAS Cargo et tibbenefika mill-isforzi mwettqa u mir-riżorsi ikbar investiti, jekk ikun il-każ, minn trasportaturi oħra. Ir-riżorsi ta’ persuna ma għandhomx ikollhom impatt fuq id-drittijiet tad-difiża tagħha. Il-ġurisprudenza tistabbilixxi biss li l-argumenti li jinsabu fit-tweġibiet l-oħra għad-dikjarazzjoni tal-oġġezzjonijiet ma jistgħux jiġu preżunti bħala li jiskaġunaw.
95      Il-Kummissjoni ssostni li din il-parti hija parzjalment inammissibbli u parzjalment infondata.
–       Il-kunsiderazzjonijiet tal-Qorti tal-Ġustizzja
96      Fir-rigward tan-nuqqas ta’ komunikazzjoni ta’ dokument li allegatament jiskaġuna, skont ġurisprudenza stabbilita, sabiex jiġi stabbilit li d-drittijiet tad-difiża tagħha jkunu nkisru, l-impriża għandha sempliċement tistabbilixxi li n-nuqqas ta’ żvelar ta’ dan id-dokument seta’ jinfluwenza, bi ħsara għal din tal-aħħar, l-iżvolġiment tal-proċedura u l-kontenut tad-deċiżjoni tal-Kummissjoni. Huwa suffiċjenti li l-impriża turi li kienet tkun tista’ tuża l-imsemmija dokumenti li jiskaġunaw fid-difiża tagħha, fis-sens li, kieku setgħet tinvokahom matul il-proċedura amministrattiva, kienet tkun tista’ tipproduċi provi li ma kinux jaqblu mal-konstatazzjonijiet li l-Kummissjoni għamlet f’dak l-istadju u għalhekk seta’ jkollhom xi influwenza fuq l-evalwazzjoni tal-Kummissjoni fi kwalunkwe deċiżjoni li adottat, għall-inqas fir-rigward tal-gravità u tat-tul tal-aġir li kienet akkużata bihom, u għaldaqstant, fuq il-livell tal-multa. L-impriża kkonċernata għandha għalhekk tistabbilixxi, minn naħa, li hija ma kellhiex aċċess għal ċerti provi li jiskaġunaw u, min-naħa l-oħra, li hija setgħet tużahom fid-difiża tagħha (ara, f’dan is-sens, is-sentenzi tal‑1 ta’ Lulju 2010, Knauf Gips vs Il‑Kummissjoni, C‑407/08 P, EU:C:2010:389, punti 23 u 24, kif ukoll tal‑14 ta’ Mejju 2020, NKT Verwaltung u NKT vs Il‑Kummissjoni, C‑607/18 P, EU:C:2020:385, punt 265 kif ukoll il-ġurisprudenza ċċitata).
97      F’dan il-każ, għandu, fl-ewwel lok, jiġi rrilevat li, kif isostnu SAS Cargo et, il-Qorti Ġenerali indikat, fil-punt 123 tas-sentenza appellata, li kien għalxejn li huma invokaw is-sentenza tal-Qorti Ġenerali tad‑29 ta’ Ġunju 1995, Solvay vs Il‑Kummissjoni (T‑30/91, EU:T:1995:115), peress li hija kienet diġà ddeċidiet, fil-punt 254 tas-sentenza tagħha tas‑16 ta’ Ġunju 2011, Heineken Nederland u Heineken vs Il‑Kummissjoni (T‑240/07, EU:T:2011:284), li l-kunsiderazzjoni fis-sens li ma hijiex biss il-Kummissjoni li għandha tiddetermina d-dokumenti utli għad-difiża tal-impriża kkonċernata kienet tirrigwarda d-dokumenti inklużi fil-fajl tal-Kummissjoni u ma tistax tapplika għal tweġibiet mogħtija minn partijiet oħra kkonċernati għall-oġġezzjonijiet ikkomunikati minn din tal-aħħar.
98      Issa, billi affermat li l-Qorti Ġenerali żbaljat meta qieset li l-Kummissjoni kienet intitolata twettaq evalwazzjoni inizjali tal-elementi li potenzjalment jiskaġunaw inklużi fit-tweġibiet tal-parteċipanti l-oħra fl-akkordju għad-dikjarazzjoni tal-oġġezzjonijiet, SAS Cargo et jitolbu, essenzjalment, id-dritt għal aċċess sħiħ u awtomatiku għal dawn it-tweġibiet. Issa, kif diġà ddeċidiet il-Qorti tal-Ġustizzja, tali dritt ma jeżistix. Fil-fatt, peress li hija l-impriża li tinvoka ksur tad-drittijiet tad-difiża tagħha li għandha tipprovdi l-ewwel indizju tal-utilità, għad-difiża tagħha, ta’ tali dokumenti li ma kinux ġew ikkomunikati lilha mill-Kummissjoni, ma jistax jiġi kkunsidrat li, minħabba s-sempliċi fatt li hija ma tatx aċċess sħiħ u awtomatiku għat-tweġibiet tal-parteċipanti l-oħra f’akkordju għad-dikjarazzjoni tal-oġġezzjonijiet, il-Kummissjoni kisret id-drittijiet tad-difiża ta’ impriża (ara, f’dan is-sens, is-sentenzi tat‑28 ta’ Novembru 2019, Brugg Kabel u Kabelwerke Brugg vs Il‑Kummissjoni, C‑591/18 P, EU:C:2019:1026, punt 40, kif ukoll tal‑14 ta’ Mejju 2020, NKT Verwaltung u NKT vs Il‑Kummissjoni, C‑607/18 P, EU:C:2020:385, punti 259, 260 u 265).
99      F’dan ir-rigward, għandu jiġi rrilevat li l-ġurisprudenza tal-Qorti Ewropea tad-Drittijiet tal-Bniedem invokata minn SAS Cargo et ma tistabbilixxix dritt ta’ aċċess sħiħ u awtomatiku għall-fajl matul proċedura amministrattiva. Fi kwalunkwe każ, SAS Cargo et ma jispjegawx b’liema mod din il-ġurisprudenza tista’ tikkontesta l-approċċ adottat mill-Kummissjoni li jikkonsisti, fir-rigward ta’ dokumenti rċevuti minnha wara d-dikjarazzjoni tal-oġġezzjonijiet, preċiżament fl-għoti ta’ aċċess għal dawn id-dokumenti meta dawn ikunu jistgħu jikkostitwixxu provi ġodda, kemm jekk ikunu inkriminanti jew li jiskaġunaw (ara, b’analoġija, is-sentenza tal‑14 ta’ Mejju 2020, NKT Verwaltung u NKT vs Il‑Kummissjoni, C‑607/18 P, EU:C:2020:385, punt 268 u 269).
100    L-ewwel ilment ta’ din il-parti huwa, għalhekk, infondat.
101    Fit-tieni lok, f’dak li jirrigwarda l-ilment dwar il-punt 117 tas-sentenza appellata, għandu jiġi osservat li l-Qorti Ġenerali rrilevat fih li SAS Cargo et sempliċement jinvokaw il-fatt li ċerti trasportaturi inkriminati jew destinatarji tad-dikjarazzjoni tal-oġġezzjonijiet kienu ressqu l-istess argumenti bħal fit-tweġibiet tagħhom għad-dikjarazzjoni tal-oġġezzjonijiet jew fl-osservazzjonijiet tagħhom quddiem il-Qorti Ġenerali. Hija indikat li tali kunsiderazzjonijiet ma kinux xierqa biex tiġi stabbilita l-eżistenza ta’ elementi li jiskaġunaw, filwaqt li, f’dan ir-rigward, tagħmel riferiment għall-punti 43 u 44 tas- sentenza tagħha tat‑12 ta’ Lulju 2011, Hitachi et vs Il‑Kummissjoni (T‑112/07, EU:T:2011:342).
102    Issa, mill-ġurisprudenza diġà mfakkra fil-punt 96 ta’ din is-sentenza, fir-rigward tan-nuqqas ta’ komunikazzjoni ta’ dokument li jiskaġuna, jirriżulta li l-impriża kkonċernata għandha biss tistabbilixxi li n-nuqqas ta’ żvelar tiegħu seta’ jinfluwenza, għad-detriment ta’ din tal-aħħar, l-iżvolġiment tal-proċedura u l-kontenut tad-deċiżjoni tal-Kummissjoni. Għaldaqstant, ma jistax jitqies li, permezz tad-dikjarazzjonijiet ġenerali fformulati minn SAS Cargo et quddiem il-Qorti Ġenerali, kif imfakkra fil-punt 117 tas-sentenza appellata, SAS Cargo et kienu ssodisfaw dan l-oneru.
103    Minn dan isegwi li l-ilment dirett kontra l-punt 117 tas-sentenza appellata huwa infondat.
104    Fit-tielet lok, sa fejn SAS Cargo et isostnu li, fil-punti 118 sa 122 tas-sentenza appellata, il-Qorti Ġenerali żnaturat il-provi u naqset milli tirrispondi għall-argument tagħhom, għandu jiġi rrilevat li SAS Cargo et ma jikkritikawx il-kriterju legali stabbilit f’dan il-punt 118, imfakkar, essenzjalment, fil-punt preċedenti ta’ din is-sentenza, iżda l-applikazzjoni li saret tiegħu mill-Qorti Ġenerali.
105    F’dan ir-rigward, fil-punt 119 tas-sentenza appellata, il-Qorti Ġenerali rreferiet għad-dokumenti li fuqhom hija bbażata d-dikjarazzjoni tal-Kummissjoni dwar l-alleanza WOW li tinsab fid-deċiżjoni tagħha tal‑4 ta’ Lulju 2005 fil-Każ COMP/M.3770 – Lufthansa/Swiss (ĠU 2005, C 204, p. 3), u rrilevat, essenzjalment, li l-Kummissjoni ma bbażatx ruħha fuqhom fil-kuntest tal-proċedura li wasslet għad-Deċiżjoni kontenzjuża. Fil-punt 120 tas-sentenza appellata, hija eżaminat ukoll l-elementi li allegatament jikkonfermaw l-eżistenza ta’ ftehimiet ta’ kapaċitajiet bejn Lufthansa u d-destinatarji ta’ diversi messaġġi elettroniċi mibgħuta minnha dwar adattament tal-livell ta’ sovrataxxa tal-fjuwil tagħha. F’dan il-kuntest, hija rrilevat li SAS Cargo et kienu diġà ressqu, fit-tweġiba tagħhom għad-dikjarazzjoni tal-oġġezzjonijiet, argument f’dan ir-rigward, li huma diġà kellhom, permezz ta’ elementi li jinsabu fil-fajl tal-investigazzjoni, elenku tat-trasportaturi li huma partijiet fi ftehim ta’ xiri ta’ kapaċitajiet ma’ Lufthansa u li l-Kummissjoni kienet diġà ċaħdet l-argument tagħhom fil-premessa 797 tad-Deċiżjoni kontenzjuża. Minn dan hija ddeduċiet li SAS Cargo et baqgħu ma wrewx li l-komunikazzjoni ta’ dawn l-elementi setgħet tkun utli għalihom fil-kuntest tad-difiża tagħhom.
106    Fil-punt 121 tas-sentenza appellata, il-Qorti Ġenerali eżaminat ukoll l-argument ta’ SAS Cargo et dwar l-elementi li ġew prodotti mit-trasportaturi mhux inkriminati, fis-sens li dawn setgħu jiġu prodotti biex jiskaġunawhom peress li kienu kkonċernati mill-kuntatti kontenzjużi li ġew invokati kontra SAS Cargo et fil-kuntest tad-Deċiżjoni kontenzjuża. F’dan ir-rigward, hija qieset li SAS Cargo et ibbażaw ruħhom fuq “konġetturi estremament ġenerali” u li, minħabba l-ġeneralità tagħha, l-ipoteżi li huma fformulaw ma setgħetx tikkostitwixxi indikazzjoni suffiċjentement preċiża tal-eżistenza ta’ elementi li jiskaġunaw fit-tweġibiet tal-imsemmija trasportaturi. Fil-punt 122 ta’ din is-sentenza, hija żiedet li l-istess jgħodd għall-argument tagħhom fejn sostnew li, peress li l-impjegati tagħhom ipparteċipaw biss f’ “parti minima” mill-aġir inkwistjoni, il-provi li fuqhom hija bbażata l-biċċa l-kbira tal-imsemmi aġir jinsabu f’idejn it-trasportaturi inkriminati l-oħra.
107    Għaldaqstant, għandu jiġi kkonstatat li, permezz tal-kritika tagħhom tal-punti 119 sa 122 tas-sentenza appellata, SAS Cargo et fir-realtà jfittxu li jikkontestaw l-evalwazzjonijiet tal-fatti u tal-provi mwettqa mill-Qorti Ġenerali f’dawn il-punti. Fil-fatt, ir-rilevanza eventwali u l-valur probatorju ta’ allegati elementi li jiskaġunaw huma manifestament ta’ natura fattwali, b’tali mod li ma humiex suġġetti, bħala tali, għall-istħarriġ tal-Qorti tal-Ġustizzja (sentenza tad‑19 ta’ Diċembru 2012, Heineken Nederland u Heineken vs Il‑Kummissjoni, C‑452/11 P, EU:C:2012:829, punt 28 kif ukoll il-ġurisprudenza ċċitata). Din il-kritika hija, għaldaqstant, inammissibbli.
108    F’dan ir-rigward, ma jistax jitqies, kif jallegaw ukoll SAS Cargo et, li, f’dawn il-punti 119 sa 122, il-Qorti Ġenerali żnaturat il-provi u naqset milli tirrispondi għall-argument tagħhom. Minn naħa, ikun hemm tali żnaturament meta, mingħajr ma jsir riferiment għal provi ġodda, l-evalwazzjoni tal-provi eżistenti tkun tidher li hija manifestament żbaljata jew manifestament kuntrarja għall-kontenut tagħhom. Madankollu, dan l-iżnaturament għandu jidher b’mod manifest mill-atti tal-proċess, mingħajr ma jkun neċessarju li ssir evalwazzjoni ġdida tal-fatti u tal-provi. Barra minn hekk, meta appellant jallega żnaturament tal-provi mill-Qorti Ġenerali, huwa għandu jindika b’mod preċiż il-provi li allegatament ġew żnaturati minnha u juri l-iżbalji fl-analiżi li, fl-evalwazzjoni tagħha, wasslu lill-Qorti Ġenerali għal dan l-iżnaturament (ara, f’dan is-sens, is-sentenzi tas‑26 ta’ Settembru 2024, JCDecaux Street Furniture Belgium vs Il‑Kummissjoni, C‑710/22 P, EU:C:2024:787, punt 63, u tat‑22 ta’ Mejju 2025, Luossavaara-Kiirunavaara vs Il‑Kummissjoni, C‑621/23 P, EU:C:2025:368, punt 108 u l-ġurisprudenza ċċitata).
109    Issa, l-argument espost fil-punt 91 ta’ din is-sentenza huwa, fid-dawl ta’ dawn ir-rekwiżiti, insuffiċjenti sabiex jistabbilixxi l-iżnaturamenti allegati, peress li SAS Cargo et ma tindikax b’mod speċifiku kif l-evalwazzjoni mwettqa mill-Qorti Ġenerali fis-sentenza appellata hija manifestament żbaljata.
110    Min-naħa l-oħra, fid-dawl tal-ġurisprudenza diġà mfakkra fil-punti 84 u 85 ta’ din is-sentenza, ma jistax jitqies li, billi ċaħdet kif għamlet, fil-punti 119 sa 122 tas-sentenza appellata, l-argumenti li SAS Cargo et ressqu quddiemha, il-Qorti Ġenerali kisret l-obbligu ta’ motivazzjoni tagħha.
111    Fir-raba’ lok, huwa biżżejjed li jiġi rrilevat li, permezz tal-argument espost fil-punt 93 ta’ din is-sentenza, SAS Cargo et jikkontestaw mill-ġdid il-punt 121 tas-sentenza appellata, billi jressqu argumenti analogi għal dawk diġà miċħuda fil-punti 104 sa 110 ta’ din is-sentenza. Dan għandu għalhekk jiġi miċħud ukoll bħala parzjalment inammissibbli u parzjalment infondat.
112    Fil-ħames lok, peress li l-argument espost fil-punt 94 ta’ din is-sentenza jirrigwarda biss it-tieni sentenza tal-punt 118 tas-sentenza appellata, li, kif tindika l-frażi “barra minn hekk”, jikkostitwixxi motiv superfluwu, dawn huwa ineffettiv, konformement mal-ġurisprudenza mfakkra fil-punt 80 ta’ din is-sentenza.
113    Mill-kunsiderazzjonijiet preċedenti jirriżulta li t-tieni parti tal-ewwel aggravju għandha tiġi miċħuda bħala parzjalment inammissibbli, parzjalment ineffettiva u parzjalment infondata u, konsegwentement, għandu jiġi miċħud dan l-ewwel aggravju kollu kemm hu.
Fuq it-tieni aggravju, dwar id-dritt għal smigħ fir-rigward tal-kriterju tal-effetti kkwalifikati
114    It-tieni aggravju ta’ SAS Cargo et jinkludi tliet partijiet. Permezz tal-ewwel parti, huma jsostnu li l-Qorti Ġenerali wettqet żbalji ta’ liġi meta qieset li l-fatt li l-Kummissjoni kienet ibbażat ruħha fuq il-kriterju tal-effetti kkwalifikati fid-Deċiżjoni kontenzjuża, mingħajr ma dan il-kriterju kien issemma fid-dikjarazzjoni tal-oġġezzjonijiet, ma kienx iwassal għal ksur tad-dritt tagħhom għal smigħ. Permezz tat-tieni parti, huma jsostnu li l-Qorti Ġenerali żbaljat meta kkunsidrat li l-provi prodotti f’din id-deċiżjoni bħala bażi għall-applikazzjoni ta’ dan il-kriterju kienu diġà ġew suffiċjentement esposti fid-dikjarazzjoni tal-oġġezzjonijiet. Permezz tat-tielet parti, huma jsostnu li l-Qorti Ġenerali wettqet żbalji ta’ liġi meta qieset li t-tweġiba tagħhom għad-dikjarazzjoni tal-oġġezzjonijiet kienet turi li d-drittijiet tad-difiża tagħhom kienu ġew irrispettati.
Fuq l-ewwel parti, dwar il-ħtieġa li jiġi ppreżentat il-kriterju tal-effetti kkwalifikati fid-dikjarazzjoni tal-oġġezzjonijiet
–       L-argumenti tal-partijiet
115    SAS Cargo et isostnu li, fil-punt 140 tas-sentenza appellata, il-Qorti Ġenerali wettqet żball ta’ liġi meta kkonstatat li, billi bbażat ruħha fuq il-kriterju tal-effetti kkwalifikati sabiex tistabbilixxi l-kompetenza tagħha, il-Kummissjoni ma kinitx ressqet oġġezzjonijiet ġodda u lanqas ma emendat il-kontenut tal-oġġezzjonijiet ikkunsidrati fid-dikjarazzjoni tal-oġġezzjonijiet. Il-ġurisprudenza teżiġi li dikjarazzjoni tal-oġġezzjonijiet tinkludi l-fatti li bihom huwa akkużat id-destinatarju tagħha, iżda wkoll il-klassifikazzjoni tagħhom. Issa, peress li l-Qorti Ġenerali ammettiet, f’dan il-punt 140, li d-dikjarazzjoni tal-oġġezzjonijiet ma kinitx tirreferi għall-kriterju tal-effetti kkwalifikati, hija ma setgħetx tikkonkludi, mingħajr ma twettaq żball, li l-fatt li dan il-kriterju ma kienx ġie diskuss speċifikament matul il-proċedura amministrattiva kien irrilevanti u ma kienx iwassal għal ksur tad-drittijiet tad-difiża tagħhom. Il-Kummissjoni kellha tal-inqas tadotta dikjarazzjoni tal-oġġezzjonijiet addizzjonali għal dik tas-sena 2007 u torganizza seduta ġdida, peress li hija kienet ippreżentat korrezzjonijiet sinjifikattivi għall-analiżi tagħha.
116    Kuntrarjament għal dak li ssostni l-Kummissjoni, SAS Cargo et, fil-punt 34 tar-rikors tagħhom quddiem il-Qorti Ġenerali, ressqu argument ibbażat fuq żball ta’ “klassifikazzjoni tal-fatti”, jiġifieri dak li d-dikjarazzjoni tal-oġġezzjonijiet ma kinitx tindika li l-Kummissjoni kellha l-intenzjoni li tibbaża ruħha fuq il-fatti sabiex tistabbilixxi “effetti immedjati, sostanzjali jew prevedibbli” jew li tapplika l-kriterju tal-effetti kkwalifikati. SAS Cargo et isostnu wkoll li huma ma humiex obbligati jifformulaw l-appell tagħhom fl-istess termini bħar-rikors tagħhom.
117    Il-Kummissjoni twieġeb li din il-parti hija inammissibbli, skont l-Artikolu 170 tar-Regoli tal-Proċedura tal-Qorti tal-Ġustizzja. Fil-fatt, quddiem il-Qorti Ġenerali, SAS Cargo et ma sostnewx li l-Kummissjoni kellha, fid-dikjarazzjoni tal-oġġezzjonijiet, tippreżentalhom il-kriterju tal-effetti kkwalifikati “permezz ta’ klassifikazzjoni ta’ fatti”, iżda biss li l-analiżi tal-Kummissjoni kienet ibbażata fuq konstatazzjonijiet fattwali li ma kinux ġew ikkomunikati lilhom, li d-dikjarazzjoni tal-oġġezzjonijiet ma kinitx issemmi li l-Kummissjoni kienet tipprevedi li tibbaża ruħha fuq il-fatti speċifikati sussegwentement għall-premessa 1045 tad-Deċiżjoni kontenzjuża u li huma ma kellhomx il-possibbiltà li jwieġbu għal dawn l-allegazzjonijiet. Fi kwalunkwe każ, din il-parti hija infondata.
–       Il-kunsiderazzjonijiet tal-Qorti tal-Ġustizzja
118    Skont it-tieni sentenza tal-Artikolu 170(1) tar-Regoli tal-Proċedura tal-Qorti tal-Ġustizzja, l-appell ma jistax ibiddel is-suġġett tal-kawża quddiem il-Qorti Ġenerali. Għalhekk, il-ġurisdizzjoni tal-Qorti tal-Ġustizzja fl-istħarriġ ta’ appell hija limitata għall-evalwazzjoni tas-soluzzjoni legali li tkun ingħatat għall-motivi ttrattati quddiem il-qrati tal-ewwel istanza. Għalhekk, parti ma tistax tqajjem għall-ewwel darba quddiem il-Qorti tal-Ġustizzja motiv li hija ma tkunx qajmet quddiem il-Qorti Ġenerali, peress li dan ikun ifisser li din il-parti titħalla tadixxi lill-Qorti tal-Ġustizzja, li l-ġurisdizzjoni tagħha fl-istadju ta’ appell hija waħda limitata, b’tilwima usa’ minn dik li biha tkun adixxiet lill-Qorti Ġenerali (sentenzi tal‑14 ta’ Ottubru 2010, Deutsche Telekom vs Il‑Kummissjoni, C‑280/08 P, EU:C:2010:603, punt 34, u tat‑2 ta’ Frar 2023, Spanja et vs Il‑Kummissjoni, C‑649/20 P, C‑658/20 P u C‑662/20 P, EU:C:2023:60, punt 29, kif ukoll il-ġurisprudenza ċċitata).
119    Madankollu, appellant jista’ jippreżenta appell billi jinvoka, quddiem il-Qorti tal-Ġustizzja, aggravji u argumenti li jirriżultaw mis-sentenza appellata nnifisha u li huma intiżi li jikkritikaw, fid-dritt, il-fondatezza tagħha (sentenzi tad‑29 ta’ Novembru 2007, Stadtwerke Schwäbisch Hall et vs Il‑Kummissjoni, C‑176/06 P, EU:C:2007:730, punt 17, kif ukoll tat‑2 ta’ Frar 2023, Spanja et vs Il‑Kummissjoni, C‑649/20 P, C‑658/20 P u C‑662/20 P, EU:C:2023:60, punt 30 u l-ġurisprudenza ċċitata).
120    F’dan il-każ, ċertament, mis-sentenza appellata, b’mod partikolari mill-punt 133 tagħha, ma jirriżultax li SAS Cargo et ifformulaw, quddiem il-Qorti Ġenerali, ilment dwar l-assenza ta’ klassifikazzjoni ġuridika, fid-dikjarazzjoni tal-oġġezzjonijiet, tal-kriterju tal-effetti kkwalifikati. Barra minn hekk, huma ma jallegawx li l-Qorti Ġenerali, f’din is-sentenza, żnaturat l-argument li huma kienu ressqu quddiemha.
121    Madankollu, kif isostnu fil-kuntest ta’ din il-parti, mill-punt 34 tar-rikors tagħhom fl-ewwel istanza jirriżulta li, quddiem il-Qorti Ġenerali, huma kienu sostnew li d-dikjarazzjoni tal-oġġezzjonijiet ma kinitx tindika li l-Kummissjoni kellha l-intenzjoni li tibbaża ruħha fuq il-konstatazzjonijiet fattwali li jinsabu fihom, li barra minn hekk huma kienu qegħdin jikkontestaw, sabiex “jistabbilixxu ‘effetti immedjati, sostanzjali jew prevedibbli’” jew “japplikaw il-kriterju tal-effetti”.
122    Huwa minnu li, b’dan il-mod, huma ma sostnewx espliċitament li l-Kummissjoni kienet naqset milli tikklassifika legalment il-bażi tal-ġurisdizzjoni internazzjonali tagħha. Madankollu, il-Qorti Ġenerali kkonstatat, fil-punt 140 tas-sentenza appellata, li kien paċifiku bejn il-partijiet li, b’differenza mid-Deċiżjoni kontenzjuża, id-dikjarazzjoni tal-oġġezzjonijiet ma kinitx tirreferi għall-kriterju tal-effetti kkwalifikati u, fil-punt 145 ta’ din is-sentenza, li l-fatt li dan il-kriterju ma kienx ġie speċifikament ittrattat matul il-proċedura amministrattiva kien irrilevanti għall-finijiet tal-evalwazzjoni tar-rispett tad-drittijiet tad-difiża tagħhom, fid-dawl tal-elementi li hija kienet irrilevat fil-punti 140 sa 144 tagħha.
123    F’dawn iċ-ċirkustanzi, u fid-dawl tal-ġurisprudenza mfakkra fil-punt 119 ta’ din is-sentenza, l-eċċezzjoni ta’ inammissibbiltà mqajma mill-Kummissjoni għandha tiġi miċħuda u hemm lok li din il-parti tiġi eżaminata fil-mertu.
124    F’dan ir-rigward, minn ġurisprudenza stabbilita jirriżulta li r-rispett tad-drittijiet tad-difiża f’kull proċedura li tista’ twassal għal sanzjonijiet, b’mod partikolari għal multi jew għal pagamenti ta’ penalità, jikkostitwixxi prinċipju fundamentali tad-dritt tal-Unjoni, li għandu jiġi osservat b’mod sħiħ (ara, f’dan is-sens, is-sentenzi tat‑13 ta’ Frar 1979, Hoffmann-La Roche vs Il‑Kummissjoni, 85/76, EU:C:1979:36, punt 9, u tas‑16 ta’ Ġunju 2022, Quanta Storage vs Il‑Kummissjoni, C‑699/19 P, EU:C:2022:483, punt 61 kif ukoll il-ġurisprudenza ċċitata).
125    F’dan ir-rigward, ir-Regolament Nru 1/2003 jipprevedi li għandha tintbagħat lill-partijiet dikjarazzjoni tal-oġġezzjonijiet li għandha turi, b’mod ċar, il-fatturi essenzjali kollha li fuqhom tkun ibbażat ruħha l-Kummissjoni f’dan l-istadju tal-proċeduri. Tali dikjarazzjoni tal-oġġezzjonijiet tikkostitwixxi l-garanzija proċedurali li tapplika l-prinċipju fundamentali tad-dritt tal-Unjoni, li jeżiġi r-rispett tad-drittijiet tad-difiża f’kull proċedura li tista’ twassal għall-impożizzjoni ta’ sanzjoni. Dan il-prinċipju jirrikjedi b’mod partikolari li d-dikjarazzjoni tal-oġġezzjonijiet indirizzata mill-Kummissjoni lil impriża li fuqha hija għandha l-intenzjoni timponi sanzjoni għall-ksur tar-regoli tal-kompetizzjoni tinkludi l-elementi essenzjali meqjusa kontra din l-impriża, bħall-fatti allegati, il-klassifikazzjoni tagħhom u t-tul tal-ksur preżunt kif ukoll il-provi li fuqhom il-Kummissjoni tibbaża ruħha, sabiex din l-impriża tkun f’pożizzjoni li tissostanzja l-argumenti tagħha b’mod utli fil-kuntest tal-proċedura amministrattiva mressqa kontriha (ara, f’dan is-sens, is-sentenzi tad‑29 ta’ Ġunju 2006, Showa Denko vs Il‑Kummissjoni, C‑289/04 P, EU:C:2006:431, punt 69, u tas‑16 ta’ Ġunju 2022, Quanta Storage vs Il‑Kummissjoni, C‑699/19 P, EU:C:2022:483, punt 62 kif ukoll il-ġurisprudenza ċċitata).
126    F’dan il-każ, fil-punt 141 tas-sentenza appellata, il-Qorti Ġenerali qieset li l-Kummissjoni kienet diġà indikat, fid-dikjarazzjoni tal-oġġezzjonijiet, li kellha l-intenzjoni li tikkonstata ksur tal-Artikolu 101 TFUE u tal-Artikolu 53 tal-Ftehim ŻEE fuq ir-rotot inbound. Hija indikat f’dan ir-rigward li, fil-punt 129 tad-dikjarazzjoni tal-oġġezzjonijiet, il-Kummissjoni kienet għalhekk osservat li l-“ksur kien ikopri s-servizzi ta’ trasport tal-merkanzija [...] ġewwa l-[Unjoni]/ŻEE u l-Isvizzera u fuq ir-rotot bejn l-ajruporti tal-[Unjoni]/ŻEE u pajjiżi terzi fid-dinja kollha, fiż-żewġ direzzjonijiet”. Barra minn hekk, hija osservat li, fil-punt 1430 tad-dikjarazzjoni tal-oġġezzjonijiet, il-Kummissjoni rrilevat li “l-attivitajiet antikompetittivi kollha li jinvolvu lil kull wieħed mill-parteċipanti kellhom għan globali, jiġifieri dak li jintlaħaq ftehim fuq il-prezzijiet jew tal-inqas li tiġi eliminata l-inċertezza fuq il-prezzijiet fis-suq tat-trasport tal-merkanzija taż-ŻEE, inkluż fuq ir-rotot bejn l-ajruporti taż-ŻEE u l-pajjiżi terzi”
[traduzzjoni mhux uffiċjali].
127    Fil-punt 142 tas-sentenza appellata, il-Qorti Ġenerali żiedet li l-Kummissjoni ġġustifikat ukoll il-kompetenza tagħha sabiex tikkonstata ksur tal-Artikolu 101 TFUE u tal-Artikolu 53 tal-Ftehim ŻEE fuq ir-rotot inbound sa mill-istadju tad-dikjarazzjoni tal-oġġezzjonijiet. F’dan ir-rigward, hija kkonstatat, fil-punt 1390 ta’ din id-dikjarazzjoni, li l-Kummissjoni kienet għalhekk irrilevat li hija kienet “kompetenti sabiex tapplika l-Artikolu [101 TFUE] għall-arranġamenti dwar it-trasport bl-ajru bejn l-ajruporti tal-[Unjoni] u l-pajjiżi terzi li seta’ jkollhom effett fuq il-kummerċ bejn l-Istati Membri”. Barra minn hekk, hija osservat, fil-punt 1394 tal-imsemmija dikjarazzjoni, li l-Kummissjoni kienet żiedet tgħid li hija kellha ukoll “kompetenza sabiex tapplika l-Artikolu 53 tal-Ftehim ŻEE [...] għall-arranġamenti għat-trasport bl-ajru bejn l-ajruporti [taż-ŻEE] u l-pajjiżi terzi li jista’ jkollhom effett fuq il-kummerċ bejn l-Istati Membri u partijiet kontraenti għall-Ftehim ŻEE jew bejn partijiet kontraenti għall-Ftehim ŻEE”.
128    Barra minn hekk, il-Qorti Ġenerali kkonstatat, fil-punt 147 ta’ din is-sentenza, li l-punti ta’ fatt li fuqhom huma bbażati l-premessi 1045 u 1046 tad-Deċiżjoni kontenzjuża kienu jinsabu kollha fid-dikjarazzjoni tal-oġġezzjonijiet.
129    Minn dan isegwi li, billi kkonstatat, fid-Deċiżjoni kontenzjuża, li l-akkordju kontenzjuż kien ikopri aġir marbut ma’ bejgħ f’pajjiżi li la huma parti mill-Unjoni u lanqas miż-ŻEE, il-Kummissjoni ma bbażatx din id-deċiżjoni fuq oġġezzjonijiet li fir-rigward tagħhom SAS Cargo et ma setgħux iressqu l-argumenti tagħhom, bi ksur tal-obbligu mfakkar fil-punt 125 ta’ din is-sentenza. Fil-fatt, fid-dawl tal-elementi indikati mill-Kummissjoni fid-dikjarazzjoni tal-oġġezzjonijiet, kif esposti mill-Qorti Ġenerali fil-punti 141, 142 u 147 tas-sentenza appellata, li SAS Cargo et ma jallegawx li kienu jiżnaturaw din id-dikjarazzjoni, SAS Cargo et ma setgħux jinjoraw il-fatt li l-Kummissjoni kienet qiegħda tikkritikahom bi ksur tal-Artikolu 101 TFUE u tal-Artikolu 53 tal-Ftehim ŻEE fir-rigward ta’ dan l-istess aġir.
130    Barra minn hekk, il-klassifikazzjoni tal-kriterju legali preċiż li fuqu l-Kummissjoni tqis li tista’ tibbaża l-kompetenza internazzjonali tagħha sabiex tapplika l-Artikolu 101 TFUE u l-Artikolu 53 tal-Ftehim ŻEE għal aġir antikompetittiv adottat barra minn dawn it-territorji ma għandhiex effett fuq il-kontenut tal-elementi essenzjali li fuqhom hija tqis li tista’ tibbaża din il-kompetenza u li hija għandha l-intenzjoni tinvoka kontra impriża li hija għandha l-intenzjoni li tissanzjona għal ksur ta’ dawn id-dispożizzjonijiet.
131    Għaldaqstant, ma jistax jitqies li l-Kummissjoni tikser id-drittijiet tad-difiża tal-impriżi destinatarji ta’ dikjarazzjoni tal-oġġezzjonijiet, u b’mod partikolari d-dritt tagħhom għal smigħ fir-rigward tal-kompetenza internazzjonali tal-Kummissjoni sabiex tissanzjona aġir antikompetittiv adottat barra mit-territorju tal-Unjoni jew taż-ŻEE, minħabba s-sempliċi fatt li hija ma tindikax espressament, f’din id-dikjarazzjoni, li hija għandha l-intenzjoni tibbaża l-kompetenza tagħha sabiex tissanzjona tali aġir fuq “il-kriterju tal-implimintazzjoni” jew ukoll fuq il-“kriterju tal-effetti kkwalifikati”, jew fuq kriterju legali ieħor li hija tista’ tqis, skont iċ-ċirkustanzi, li jista’ jiġġustifika tali kompetenza, peress li hija tindika, bħal f’dan il-każ, fl-imsemmija dikjarazzjoni, li hija għandha l-intenzjoni li tissanzjona lill-impriżi destinatarji tagħha għal ksur tal-Artikolu 101 TFUE u tal-Artikolu 53 tal-Ftehim ŻEE minħabba tali aġir u li hija tesponi l-elementi essenzjali li hija għandha l-intenzjoni li tinvoka għal dan l-għan.
132    Mill-kunsiderazzjonijiet preċedenti jirriżulta li l-Qorti Ġenerali ma wettqitx żball ta’ liġi meta qieset, fil-punti 140 sa 142 u 146 tas-sentenza appellata, li, billi bbażat ruħha, fid-Deċiżjoni kontenzjuża, fuq il-kriterju tal-effetti kkwalifikati sabiex tibbaża l-kompetenza tagħha li tikkonstata u tissanzjona ksur tal-Artikolu 101 TFUE u tal-Artikolu 53 tal-Ftehim ŻEE fuq ir-rotot inbound, il-Kummissjoni la invokat fil-konfront ta’ SAS Cargo et oġġezzjonijiet ġodda u lanqas ma emendat il-kontenut ta’ dawk li hija kienet invokat provviżorjament fid-dikjarazzjoni tal-oġġezzjonijiet. Fil-fatt, il-Kummissjoni kienet diġà, fid-dikjarazzjoni tal-oġġezzjonijiet, minn naħa, indikat li hija kellha l-intenzjoni li tissanzjonahom għal tali ksur fuq dawn ir-rotot u, min-naħa l-oħra, esponiet l-elementi essenzjali li jiġġustifikaw il-kompetenza tagħha sabiex tagħmel dan.
133    Mill-kunsiderazzjonijiet preċedenti jirriżulta li l-ewwel parti tat-tieni aggravju għandha tiġi miċħuda bħala infondata.
Fuq it-tieni parti, dwar il-kontenut tad-dikjarazzjoni tal-oġġezzjonijiet
–       L-argumenti tal-partijiet
134    SAS Cargo et jallegaw li l-Qorti Ġenerali żbaljat meta, fil-punti 141 u 142 tas-sentenza appellata, qieset li d-dikjarazzjoni tal-oġġezzjonijiet kienet tathom biżżejjed informazzjoni dwar il-kriterju tal-effetti kkwalifikati u li, għaldaqstant, id-drittijiet tad-difiża tagħhom kienu ġew irrispettati. Is-siltiet ta’ din id-dikjarazzjoni msemmija fil-punti 141 u 142 ta’ din is-sentenza huma sempliċi affermazzjonijiet li ma humiex issostanzjati minn provi. It-Taqsima 5.2 tal-imsemmija dikjarazzjoni, dwar il-kompetenza tal-Kummissjoni, la ssemmi dan il-kriterju, la l-elementi kostituttivi tiegħu, u lanqas il-provi li jistabbilixxu li dan il-kriterju kien issodisfatt f’dan il-każ.
135    Barra minn hekk, fil-punt 147 tas-sentenza appellata, il-Qorti Ġenerali allegatament ikkonkludiet b’mod żbaljat li l-provi prodotti fid-Deċiżjoni kontenzjuża sabiex jiġi stabbilit il-kriterju tal-effetti kkwalifikati kienu suffiċjentement esposti fid-dikjarazzjoni tal-oġġezzjonijiet, mingħajr ebda preċiżazzjoni oħra. Għalhekk, l-approċċ tal-Qorti Ġenerali eżiġa li SAS Cargo et jaqtgħu l-kriterju legali adottat mill-Kummissjoni u li jfittxu f’din id-dikjarazzjoni kollha jekk din kinitx tinkludi elementi li jippermettu li jiġi ssostanzjat dan il-kriterju. Is-siltiet tad-dikjarazzjoni tal-oġġezzjonijiet iċċitati f’dan il-punt 147 lanqas biss jinkludu l-fatti rilevanti.
136    Il-Kummissjoni ssostni li din il-parti ma hijiex fondata.
–       Il-kunsiderazzjonijiet tal-Qorti tal-Ġustizzja
137    Fl-ewwel lok, sa fejn SAS Cargo et isostnu, essenzjalment, li l-Qorti Ġenerali żbaljat meta qieset li d-dikjarazzjoni tal-oġġezzjonijiet kien fiha elementi suffiċjenti sabiex tpoġġihom f’pożizzjoni li jifhmu li l-Kummissjoni kellha l-intenzjoni li tikkonstata ksur tal-Artikolu 101 TFUE u tal-Artikolu 53 tal-Ftehim ŻEE fuq ir-rotot inbound u li d-drittijiet tad-difiża tagħhom kienu, konsegwentement, ġew irrispettati, huwa biżżejjed li jiġi kkonstatat li dan l-argument ma huwiex differenti, essenzjalment, minn dak li SAS Cargo et diġà ressqu insostenn tal-ewwel parti ta’ dan l-aggravju. Għaldaqstant, dan għandu wkoll jiġi miċħud bħala infondat, għall-istess raġunijiet bħal dawk indikati f’dawn il-punti 124 sa 133 ta’ din is-sentenza.
138    Fit-tieni lok, fir-rigward tal-ilment li SAS Cargo et jinvokaw kontra l-punt 147 tas-sentenza appellata, għandu jiġi rrilevat li, f’dan il-punt, il-Qorti Ġenerali indikat li dawn tal-aħħar ma kellhomx raġun li jsostnu li l-applikazzjoni tal-kriterju tal-effetti kkwalifikati fil-premessi 1045 u 1046 tad-Deċiżjoni kontenzjuża kienet ibbażata fuq fatti li l-Kummissjoni ma kinitx qieset fid-dikjarazzjoni tal-oġġezzjonijiet.
139    F’dan ir-rigward, hija indikat li l-fatti li fuqhom huma bbażati dawn il-premessi 1045 u 1046 kollha kienu jinsabu fid-dikjarazzjoni tal-oġġezzjonijiet. Għalhekk, hija ppreċiżat li l-motiv indikat fl-imsemmija premessa 1045 u li jirrigwarda l-effett tal-aġir kontenzjuż fuq il-konsumaturi taż-ŻEE kien ibbażat fuq il-kunsiderazzjonijiet relatati mal-istruttura tal-prezzijiet tas-servizzi ta’ trasport tal-merkanzija, mar-rwol tal-ispedizjoniera bħala intermedjarji bejn it-trasportaturi u l-ispedituri u man-natura tal-ksur uniku u kontinwu, li diġà kienu jinsabu fil-premessi 7, 104, 1396 sa 1411 u 1434 sa 1438 tad-dikjarazzjoni tal-oġġezzjonijiet. Ġie rrilevat ukoll li l-motiv relatat mal-effetti fuq il-kompetizzjoni tas-servizzi bejn il-kumpanniji tal-ajru stabbilit fl-istess premessa 1045 huwa bbażat fuq il-kunsiderazzjonijiet relatati mal-funzjonament tas-settur tat-trasport tal-merkanzija msemmija fil-premessi 7, 9, 102 u 105 ta’ din id-dikjarazzjoni. Fir-rigward tal-portata ġeografika tal-akkordju kontenzjuż u tal-inklużjoni tas-servizzi ta’ trasport tal-merkanzija inbound fil-ksur uniku u kontinwu msemmija fil-premessa 1046 tad-Deċiżjoni kontenzjuża, hija kkonstatat li dawn kienu ttrattati fil-premessi 3, 125, 129, 1045, 1390, 1394 u 1430 tal-imsemmija dikjarazzjoni.
140    Għaldaqstant, billi jsostnu li l-Qorti Ġenerali żbaljat meta kkonkludiet li l-provi prodotti fid-Deċiżjoni kontenzjuża sabiex jiġi stabbilit li l-kriterju tal-effetti kkwalifikati kien issodisfatt kienu ġew esposti b’mod suffiċjenti fid-dikjarazzjoni tal-oġġezzjonijiet u li s-siltiet imsemmija tagħha ma kinux jinkludu l-fatti rilevanti, SAS Cargo et ifittxu li jiksbu mill-Qorti tal-Ġustizzja evalwazzjoni ġdida tal-kontenut tad-dikjarazzjoni tal-oġġezzjonijiet, kif imwettqa mill-Qorti Ġenerali fis-sentenza appellata, mingħajr ma jinvokaw ebda żnaturament. Issa, tali evalwazzjoni mill-ġdid tal-fatti ma hijiex koperta mill-ġurisdizzjoni tal-Qorti tal-Ġustizzja fl-istadju tal-appell, konformement mal-ġurisprudenza mfakkra fil-punt 72 ta’ din is-sentenza.
141    Mill-kunsiderazzjonijiet preċedenti jirriżulta li t-tieni parti tat-tieni aggravju għandha tiġi miċħuda bħala parzjalment inammissibbli u parzjalment infondata.
Fuq it-tielet parti, dwar it-tweġibiet ta’ SAS Cargo et għad-dikjarazzjoni tal-oġġezzjonijiet
–       L-argumenti tal-partijiet
142    SAS Cargo et isostnu li l-Qorti Ġenerali indikat b’mod żbaljat, fil-punt 143 tas-sentenza appellata, li r-rispett tad-drittijiet tad-difiża tagħhom kien ikkonfermat mit-tweġibiet tagħhom għad-dikjarazzjoni tal-oġġezzjonijiet. Fil-fatt, dawn it-tweġibiet ma setgħux jimlew il-lakuni ta’ din il-komunikazzjoni dwar il-kriterju tal-effetti kkwalifikati. Il-punt 144 ta’ din is-sentenza huwa, konsegwentement, żbaljat ukoll sa fejn il-Qorti Ġenerali tiddikjara fih li l-premessi 1042 sa 1046 tad-Deċiżjoni kontenzjuża kienu sempliċement iwieġbu għall-argumenti ta’ SAS Cargo et, minkejja li dawn qatt ma indirizzaw dan l-aħħar kriterju. Għalkemm, ċertament, l-argumenti esposti f’dikjarazzjoni tal-oġġezzjonijiet jistgħu jiġu riveduti jew ikkompletati, ma huwiex permess li jiġu emendati l-elementi essenzjali tal-ksur allegat. Konsegwentement, il-punt 145 tal-imsemmija sentenza, li fih il-Qorti Ġenerali qieset li l-fatt li l-kriterju tal-effetti kkwalifikati ma ġiex ittrattat kien irrilevanti, u l-punt 146 tagħha, li fih hija qieset li d-drittijiet tad-difiża ta’ SAS Cargo et għalhekk ma kinux inkisru, huma wkoll żbaljati.
143    Il-Kummissjoni ssostni li din il-parti ma hijiex fondata.
–       Il-kunsiderazzjonijiet tal-Qorti tal-Ġustizzja
144    Huwa biżżejjed li jiġi rrilevat li din il-parti hija bbażata fuq il-premessa li d-dikjarazzjoni tal-oġġezzjonijiet ma kinitx kompleta minħabba l-fatt li, fiha, il-Kummissjoni ma kinitx indikat espressament li hija kellha l-intenzjoni tibbaża l-kompetenza tagħha sabiex tikkonstata u tissanzjona ksur tal-Artikolu 101 TFUE u tal-Artikolu 53 tal-Ftehim ŻEE fir-rigward tar-rotot inbound fuq il-kriterju tal-effetti kkwalifikati. Issa, mill-analiżi tal-ewwel parti ta’ dan l-aggravju jirriżulta li din il-premessa hija żbaljata.
145    Minn dan isegwi li t-tielet parti tat-tieni aggravju għandha tiġi miċħuda bħala infondata u li, konsegwentement, it-tieni aggravju għandu jiġi miċħud bħala parzjalment inammissibbli u parzjalment infondat.
Fuq it-tielet aggravju, dwar l-applikazzjoni tal-kriterju tal-effetti kkwalifikati
146    It-tielet aggravju ta’ SAS Cargo et jinkludi ħames partijiet. Permezz tal-ewwel parti, huma jsostnu li s-sentenza appellata hija vvizzjata minn inkoerenzi u minn applikazzjonijiet żbaljati tal-kriterju tal-effetti kkwalifikati. Permezz tat-tieni parti, huma jallegaw li l-Qorti Ġenerali illegalment issostitwixxiet ir-raġunament tagħha għal dak espost mill-Kummissjoni fid-Deċiżjoni kontenzjuża. Permezz tat-tielet parti, huma jinvokaw inverżjoni illegali tal-oneru tal-prova. Permezz tar-raba’ parti, huma jsostnu li l-Qorti Ġenerali applikat kriterju żbaljat fir-rigward tan-natura immedjata tal-effett li hija evalwat. Permezz tal-ħames parti, huma jsostnu li l-Qorti Ġenerali wettqet żball ta’ liġi meta kkonkludiet li l-kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE għar-rotot inbound setgħet tiġi stabbilita abbażi tal-ksur uniku u kontinwu.
Fuq l-ewwel parti, ibbażata fuq inkoerenzi u fuq żbalji fl-applikazzjoni tal-kriterju tal-effetti kkwalifikati
–       L-argumenti tal-partijiet
147    SAS Cargo et isostnu li l-punti 167 sa 171, 179 sa 181, 197, 198, 203, 221, 222 u 226 tas-sentenza appellata huma vvizzjati b’inkoerenzi u b’applikazzjonijiet żbaljati tal-kriterju tal-effetti kkwalifikati. Kif indikat mill-Qorti Ġenerali fil-punti 161 u 165 ta’ din is-sentenza, l-applikazzjoni ta’ dan il-kriterju teżiġi li l-Kummissjoni tistabbilixxi effetti probabbli, prevedibbli, immedjati u sostanzjali. Issa, ir-riferimenti tal-Qorti Ġenerali għall-ksur minħabba l-għan u għall-prova tal-effetti konkreti, li jinsabu fil-punti 167, 170 u 171 tal-imsemmija sentenza, ma jindirizzawx il-kwistjoni dwar jekk il-Kummissjoni stabbilixxietx li dawn l-erba’ kundizzjonijiet kienu ssodisfatti. Il-kunċett ta’ restrizzjoni tal-kompetizzjoni “minħabba l-għan” ma huwiex relatat mal-kompetenza internazzjonali tal-Kummissjoni, inkella jiġi aċċettat li qatt ma huwa neċessarju li jintwerew effetti antikompetittivi sabiex tiġi stabbilita tali kompetenza.
148    Hija l-Qorti Ġenerali, fir-rigward tal-effetti fuq il-konsumaturi li hija identifikat – jiġifieri, minn naħa, żieda fil-prezz tas-servizzi mixtrija mill-ispedituri stabbiliti fiż-ŻEE (iktar ’il quddiem l-“effett fuq l-ispedituri”), imsemmija fil-punti 179 u 181 tas-sentenza appellata, u, min-naħa l-oħra, żieda fil-prezz tal-merkanzija mixtrija mill-konsumaturi finali fiż-ŻEE (iktar ’il quddiem l-“effett fuq il-merkanzija”), imsemmija fil-punti 181 u 226 ta’ din is-sentenza – li għandha teżamina jekk kull wieħed minn dawn l-effetti kienx probabbli, prevedibbli, sostanzjali u immedjat, peress li l-probabbiltà u l-prevedibbiltà jikkostitwixxu kriterji distinti, kif jindika l-punt 51 tas-sentenza tas‑6 ta’ Settembru 2017, Intel vs Il‑Kummissjoni (C‑413/14 P, EU:C:2017:632). Il-Qorti Ġenerali ma kellhiex raġun tbiddel, matul l-analiżi tagħha, id-deskrizzjoni tal-effett li hija eżaminat bl-għan li tissodisfa b’mod iktar faċli l-kriterju tal-effetti kkwalifikati.
149    Madankollu, huwa b’dan il-mod li l-Qorti Ġenerali pproċediet. Hija lanqas ma ssemmi l-kelma “probabbli” fil-punti 166 sa 237 tas-sentenza appellata, bl-eċċezzjoni tal-punti 188 u 189 ta’ din is-sentenza, li fihom hija timponi fuq SAS Cargo et li jsostnu l-oneru tal-prova. Barra minn hekk, il-Qorti Ġenerali ma stabbilixxietx li l-effett fuq l-ispedituri u l-effett fuq il-merkanzija kienu jissodisfaw rispettivament it-tliet kundizzjonijiet l-oħra tal-kriterju tal-effetti kkwalifikati, iżda rreferiet b’mod varjabbli għal wieħed jew l-ieħor minn dawn l-effetti u għal waħda jew l-oħra minn dawn il-kundizzjonijiet. SAS Cargo et jirreferu, f’dan ir-rigward, għall-punti 179, 198, 203, 221 u 222 tal-imsemmija sentenza. Dan l-approċċ naqqas b’mod kunsiderevoli l-oneru tal-prova li għandha l-Kummissjoni, kif juri l-punt 180 tal-istess sentenza.
150    Barra minn hekk, dan il-punt 179 huwa vvizzjat minn nuqqas ta’ eżami tal-fatti rilevanti kollha jew, sussidjarjament, minn nuqqas ta’ motivazzjoni, li jwassal għal applikazzjoni żbaljata tal-kriterju tal-effetti kkwalifikati u għal ksur tal-preżunzjoni ta’ innoċenza. Il-Qorti Ġenerali ma ħadet inkunsiderazzjoni la l-provi kuntrarji ta’ SAS Cargo et dwar l-effett fuq l-ispedituri stabbiliti fiż-ŻEE, li huma rari fuq ir-rotot inbound, u lanqas l-ispiża addizzjonali minima li kien jikkostitwixxi l-ammont tas-sovrataxxi għax-xerrejja bbażati fiż-ŻEE, minkejja li dawn l-elementi jeskludu n-natura sostanzjali tal-effett fuq l-ispedituri. Il-punt 226 tas-sentenza appellata huwa, barra minn hekk, żbaljat sa fejn il-Qorti Ġenerali bbażat ruħha fuq affermazzjoni fattwali dwar effett fuq il-merkanzija li hija purament ipotetika u għalhekk mhux xierqa sabiex turi l-eżistenza ta’ effett sostanzjali u immedjat fuq l-ispedituri. Peress li l-Qorti Ġenerali bbażat ruħha fuq sempliċi suppożizzjoni tan-natura sostanzjali tal-effett fuq l-ispedituri, kien ikun biżżejjed għal SAS Cargo et li jipprovdu spjegazzjoni li tagħti xeħta differenti għall-fatti invokati mill-Kummissjoni.
151    Il-Kummissjoni ssostni li din il-parti hija parzjalment inammissibbli u parzjalment infondata.
–       Il-kunsiderazzjonijiet tal-Qorti tal-Ġustizzja
152    Preliminarjament, għandu jiġi rrilevat li, fil-punt 156 tas-sentenza appellata, il-Qorti Ġenerali kkonstatat li, fid-Deċiżjoni kontenzjuża, il-Kummissjoni kienet, essenzjalment, ibbażat ruħha fuq tliet motivi awtonomi sabiex ikkonkludiet li l-kriterju tal-effetti kkwalifikati kien issodisfatt f’dan il-każ. Fil-punt 157 ta’ din is-sentenza, hija rrilevat li l-ewwel żewġ motivi kienu jinsabu fil-premessa 1045 tad-Deċiżjoni kontenzjuża u li t-tnejn li huma kienu jirrigwardaw l-effetti tal-koordinazzjoni relatata mas-servizzi ta’ trasport tal-merkanzija inbound meħuda b’mod iżolat. Għalhekk, f’dan il-punt 157, hija kkonstatat li l-ewwel motiv kien intiż sabiex iż-“żieda fl-ispejjeż tat-trasport bl-ajru lejn iż-ŻEE u għalhekk il-prezzijiet ogħla tagħhom tal-merkanzija importata [kienu], min-natura tagħhom, jistgħu jaffettwaw lill-konsumaturi fiż-ŻEE” (iktar ’il quddiem l-“effett fuq il-prezzijiet tal-merkanzija importata”) u t-tieni motiv kien jirrigwarda l-effetti tal-koordinazzjoni relatata mas-servizzi ta’ trasport tal-merkanzija inbound “anki fuq il-provvista ta’ servizzi ta’ [trasport tal-merkanzija] minn trasportaturi oħra fiż-ŻEE, bejn iċ-ċentri ta’ konnessjoni (‘hubs’) fiż-ŻEE użati mit-trasportaturi ta’ pajjiżi terzi u l-ajruporti tad-destinazzjoni ta’ dawn il-kunsinni fiż-ŻEE li ma humiex operati mit-trasportatur tal-pajjiż terz”. Fil-punt 158 tal-imsemmija sentenza, hija rrilevat li t-tielet motiv kien jinsab fil-premessa 1046 tad-Deċiżjoni kontenzjuża u kien jikkonċerna l-effetti tal-ksur uniku u kontinwu kkunsidrat fl-intier tiegħu. Fil-punt 159 tal-istess sentenza, hija qieset xieraq li teżamina l-ewwel u t-tielet wieħed minn dawn il-motivi, kif għamlet rispettivament fil-punti 160 sa 227 u 228 sa 236 tas-sentenza appellata.
153    Minn dan jirriżulta li, kuntrarjament għal dak li jsostnu SAS Cargo et, il-Qorti Ġenerali, fil-punti tas-sentenza appellata msemmija minnhom, ma pprovatx tivverifika jekk il-kundizzjonijiet li jikkaratterizzaw l-eżistenza ta’ effetti kkwalifikati kinux issodisfatti f’dak li jirrigwarda kemm allegat “effett fuq l-ispedituri” kif ukoll allegat “effett fuq il-merkanzija”. Fil-fatt, hija wettqet din il-verifika f’dak li jirrigwarda biss l-effett fuq il-prezzijiet tal-merkanzija importata, li fir-rigward tiegħu, kif jirriżulta mill-punt 162 tas-sentenza appellata, SAS Cargo et sostnew li dan ma kienx fost l-effetti prodotti mill-aġir kontenzjuż li l-Kummissjoni kellha raġun tieħu inkunsiderazzjoni għall-finijiet tal-applikazzjoni tal-kriterju tal-effetti kkwalifikati.
154    Għaldaqstant, għandu jiġi miċħud qabel kollox l-argument ta’ SAS Cargo et li s-sentenza appellata hija vvizzjata b’inkoerenzi sa fejn l-effett li l-Qorti Ġenerali eżaminat jekk kienx jippermetti li tiġi bbażata l-kompetenza internazzjonali tal-Kummissjoni fid-dawl tal-kriterju tal-effetti kkwalifikati jvarja matul l-analiżi tagħha, bl-istess mod bħal dak li huwa bbażat fuq il-premessa li l-Qorti Ġenerali identifikat żewġ effetti fis-sentenza appellata, li hija analizzat b’mod varjabbli, b’tali mod li wettqet żbalji ta’ liġi, inverżjonijiet illegali tal-oneru tal-prova kif ukoll kisret l-obbligu ta’ motivazzjoni tagħha, peress li dawn l-argumenti huma bbażati fuq interpretazzjoni żbaljata tas-sentenza appellata.
155    Barra minn hekk, sa fejn, permezz ta’ din il-parti, SAS Cargo et isostnu wkoll, fl-ewwel lok, li l-Qorti Ġenerali wettqet żball ta’ liġi meta rreferiet għall-kunċett ta’ restrizzjoni tal-kompetizzjoni “minħabba l-għan” fil-punti 167, 170 u 171 tas-sentenza appellata, filwaqt li dan il-kunċett ma huwiex relatat mal-kompetenza internazzjonali tal-Kummissjoni, u, konsegwentement, billi ma vverifikatx jekk il-kundizzjonijiet li jippermettu li jiġi stabbilit il-kriterju tal-effetti kkwalifikati kinux issodisfatti f’dan il-każ, għandu jiġi rrilevat li dawn il-punti jagħmlu parti mill-analiżi tal-Qorti Ġenerali, li tinsab fil-punti 163 sa 185 ta’ din is-sentenza, dwar l-evalwazzjoni tar-rilevanza tal-effett fuq il-prezzijiet tal-merkanzija importata, jiġifieri, kif diġà ġie rrilevat fil-punt 152 ta’ din is-sentenza, l-ewwel wieħed mit-tliet motivi li fuqhom ibbażat ruħha l-Kummissjoni fil-premessi 1045 u 1046 tad-Deċiżjoni kontenzjuża sabiex tibbaża l-konstatazzjoni tagħha li l-kriterju tal-effetti kkwalifikati kien issodisfatt f’dan il-każ.
156    F’dan ir-rigward, ċertament, f’dan il-kuntest, il-Qorti Ġenerali indikat, fil-punt 167 tas-sentenza appellata, li, fil-każ ta’ aġir li l-Kummissjoni tkun qieset, bħal f’dan il-każ, li jikkawża livell ta’ dannu għall-kompetizzjoni fis-suq intern jew fiż-ŻEE b’tali mod li seta’ jiġi kklassifikat bħala restrizzjoni fuq il-kompetizzjoni minħabba l-“għan” fis-sens tal-Artikolu 101 TFUE u tal-Artikolu 53 tal-Ftehim ŻEE, l-applikazzjoni tal-kriterju tal-effetti kkwalifikati ma tistax teħtieġ il-prova tal-effetti konkreti li tippreżupponi l-klassifikazzjoni ta’ aġir bħala restrizzjoni fuq il-kompetizzjoni minħabba r-“riżultat”, fis-sens ta’ dawn id-dispożizzjonijiet.
157    Bl-istess mod, hija indikat, fil-punt 170 tas-sentenza appellata, li, kif irrilevat il-Kummissjoni fil-premessa 917 tad-Deċiżjoni kontenzjuża, it-teħid inkunsiderazzjoni tal-effetti konkreti tal-aġir kontenzjuż huwa superfluwu, peress li l-għan antikompetittiv ta’ dan tal-aħħar huwa stabbilit.
158    Bl-istess mod, hija indikat, fil-punt 171 tas-sentenza appellata, li jekk wieħed jinterpreta l-kriterju tal-effetti kkwalifikati fis-sens li jeħtieġ il-prova tal-effetti konkreti tal-aġir kontenzjuż anki meta jkun hemm restrizzjoni fuq il-kompetizzjoni minħabba l-“għan”, jiġri li l-kompetenza tal-Kummissjoni li tikkonstata u tissanzjona ksur tal-Artikolu 101 TFUE u tal-Artikolu 53 tal-Ftehim ŻEE ssir suġġetta għal kundizzjoni li ma għandha ebda bażi fit-test ta’ dawn id-dispożizzjonijiet.
159    Madankollu, minn dawn il-punti 167, 170 u 171 ma jistax jiġi dedott li l-Qorti Ġenerali qieset li l-klassifikazzjoni tal-ksur inkwistjoni bħala ksur “minħabba l-għan” kienet tirrendi superfluwa kull evalwazzjoni tal-okkorrenza tal-effetti possibbli, fi ħdan iż-ŻEE, li jippermettu li tiġi stabbilita l-kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE għal aġir adottat barra miż-ŻEE.
160    Fil-fatt, minn qari flimkien tal-punti 163 sa 181 tas-sentenza appellata jirriżulta li, fil-punti kkontestati tas-sentenza appellata, il-Qorti Ġenerali sempliċement spjegat li l-fatt li, fil-premessa 917 tad-Deċiżjoni kontenzjuża, il-Kummissjoni kienet indikat li ma wettqet ebda evalwazzjoni tal-effetti antikompetittivi tal-prattiki antikompetittivi inkwistjoni ma kienx ifisser li l-Kummissjoni kienet, minħabba n-natura ta’ dawn il-prattiki, naqset milli tevalwa jekk dawn kellhomx, fuq il-kompetizzjoni fi ħdan l-Unjoni jew iż-ŻEE, effett li jippermetti li tiġi stabbilita l-kompetenza tal-Kummissjoni biex tapplika l-Artikolu 101 TFUE u l-Artikolu 53 tal-Ftehim ŻEE għas-servizzi tat-trasport tal-merkanzija fid-dawl tal-kriterju tal-effetti kkwalifikati.
161    Barra minn hekk, kif isostnu SAS Cargo et u bħalma fakkret il-Qorti Ġenerali, essenzjalment fil-punti 161 u 165 tas-sentenza appellata, mill-ġurisprudenza jirriżulta li l-kriterju tal-effetti kkwalifikati jippermetti li tiġi ġġustifikata l-applikazzjoni tad-dritt tal-kompetizzjoni tal-Unjoni jew taż-ŻEE taħt id-dritt pubbliku internazzjonali meta jkun prevedibbli li l-aġir inkwistjoni jipproduċi effett immedjat u sostanzjali fl-Unjoni jew fiż-ŻEE. F’dan ir-rigward, sabiex tiġi ssodisfatta l-kundizzjoni dwar ir-rekwiżit ta’ prevedibbiltà, huwa biżżejjed li jittieħdu inkunsiderazzjoni l-effetti probabbli ta’ aġir partikolari fuq il-kompetizzjoni. Barra minn hekk, sabiex ir-rekwiżit ta’ immedjatezza jiġi ssodisfatt huwa biżżejjed li l-aġir inkwistjoni jkun “jista’” jkollu effett immedjat fl-Unjoni jew fiż-ŻEE (ara, f’dan is-sens, is-sentenza tas‑6 ta’ Settembru 2017, Intel vs Il‑Kummissjoni, C‑413/14 P, EU:C:2017:632, punti 49, 51 u 52).
162    Issa, kif iddikjarat fil-punt 182 tas-sentenza appellata, il-Qorti Ġenerali vverifikat jekk l-effett fuq il-prezzijiet tal-merkanzija importata kienx jissodisfa dawn il-kundizzjonijiet fil-punti 183 sa 227 tas-sentenza appellata, peress li l-punti 183 sa 200 ta’ din is-sentenza, jirrigwardaw in-natura prevedibbli ta’ dan l-effett, peress li l-punti 201 sa 216 tal-imsemmija sentenza jirrigwardaw in-natura sostanzjali tiegħu u l-punti 217 sa 226 tal-istess sentenza jirrigwardaw in-natura immedjata tiegħu.
163    Minn dawn l-elementi jirriżulta li huwa b’mod infondat li SAS Cargo et jilmentaw, essenzjalment, li l-Qorti Ġenerali, minn naħa, invokat il-kunċett ta’ restrizzjoni tal-kompetizzjoni “minħabba l-għan” sabiex tistabbilixxi li l-kriterju tal-effetti kkwalifikati kien issodisfatt f’dan il-każ u, min-naħa l-oħra, naqset milli tivverifika jekk kienx stabbilit li l-effett fuq il-prezzijiet tal-merkanzija importata kien jissodisfa l-kundizzjonijiet li jippermettu li jitqies li dan il-kriterju kien issodisfatt. L-argument f’dan is-sens espost fil-punt 147 ta’ din is-sentenza huwa, konsegwentement, infondat.
164    Fit-tieni lok, sa fejn SAS Cargo et jilmentaw li l-Qorti Ġenerali ma eżaminatx in-natura “probabbli” tal-effett fuq il-prezzijiet tal-merkanzija importata, għandu jiġi rrilevat li, konformement mal-ġurisprudenza mfakkra fil-punt 161 ta’ din is-sentenza, huwa biżżejjed li jittieħdu inkunsiderazzjoni l-effetti probabbli ta’ aġir fuq il-kompetizzjoni sabiex il-kundizzjoni dwar ir-rekwiżit ta’ prevedibbiltà tkun issodisfatta. Għaldaqstant, ir-rekwiżit ta’ probabbiltà ma huwiex differenti minn dak ta’ prevedibbiltà. Issa, kif diġà ġie kkonstatat fil-punt 162 ta’ din is-sentenza, il-Qorti Ġenerali effettivament eżaminat, fis-sentenza appellata, in-natura prevedibbli tal-effett fuq il-prezzijiet tal-merkanzija importata. Dan l-argument huwa bbażat, konsegwentement, fuq interpretazzjoni żbaljata tal-ġurisprudenza minn dawn tal-aħħar.
165    Fit-tielet lok, sa fejn SAS Cargo et, jikkritikaw il-punt 179 tas-sentenza appellata, għandu jiġi osservat li, jekk l-ispedizjoniera jixtru dawn is-servizzi ta’ trasport tal-merkanzija inbound, jagħmlu dan b’mod partikolari bħala intermedjarji, sabiex jikkonsolidawhom f’lott ta’ servizzi li l-għan tiegħu huwa, mid-definizzjoni tiegħu stess, l-organizzazzjoni tat-trasport integrat ta’ merkanzija lejn it-territorju taż-ŻEE f’isem l-ispedituri. Hija żiedet li mill-premessa 70 tad-Deċiżjoni kontenzjuża jirriżulta li dawn tal-aħħar jistgħu b’mod partikolari jkunu x-xerrejja jew il-proprjetarji tal-merkanzija ttrasportata u li għalhekk kien tal-inqas probabbli li dawn ikunu stabbiliti fiż-ŻEE.
166    Għaldaqstant, għandu jiġi kkonstatat li dan il-punt 179 jinkludi biss evalwazzjonijiet ta’ natura fattwali, li, fl-assenza ta’ allegazzjoni ta’ żnaturament, ma jaqgħux taħt l-istħarriġ tal-Qorti tal-Ġustizzja fil-kuntest ta’ appell, konformement mal-ġurisprudenza mfakkra fil-punt 72 ta’ din is-sentenza. L-argument ta’ SAS Cargo et intiż li jistabbilixxi n-natura żbaljata tal-imsemmi punt 179 huwa għalhekk inammissibbli.
167    Barra minn hekk, sa fejn isostnu wkoll li l-istess punt 179 jirrifletti ksur, mill-Qorti Ġenerali tal-obbligu ta’ motivazzjoni tagħha, għandu jiġi rrilevat li, fil-punt 178 tas-sentenza appellata, il-Qorti Ġenerali kkonstatat b’mod partikolari li mill-premessi 14, 17 u 70 tad-Deċiżjoni kontenzjuża kif ukoll mit-tweġibiet tal-partijiet għall-miżuri ta’ organizzazzjoni tal-proċedura li hija kienet adottat jirriżulta li t-trasportaturi jbiegħu esklużivament jew kważi s-servizzi ta’ trasport tal-merkanzija tagħhom lil ispedizjoniera u li, fir-rigward tas-servizzi ta’ trasport tal-merkanzija inbound, kważi dan il-bejgħ kollu kien isir fil-punt ta’ oriġini tar-rotot inkwistjoni, barra miż-ŻEE, fejn huma stabbiliti l-ispedizjoniera. F’dan ir-rigward, hija kkonstatat li mir-rikors ta’ SAS Cargo et jirriżulta li, bejn l‑1 ta’ Mejju 2004 u l‑14 ta’ Frar 2006, il-proporzjon tal-bejgħ tagħhom ta’ servizzi ta’ merkanzija inbound lil klijenti bbażati fiż-ŻEE kien biss wieħed negliġibbli. Fid-dawl ta’ dawn l-elementi kif ukoll tal-ġurisprudenza diġà mfakkra fil-punti 84 u 85 ta’ din is-sentenza, SAS Cargo et ma jistgħux jingħataw raġun meta jsostnu li l-Qorti Ġenerali ma ħaditx inkunsiderazzjoni l-elementi li huma kienu pproduċew quddiemha u kisret l-obbligu tagħha li timmotiva s-sentenza appellata.
168    Barra minn hekk, sa fejn permezz ta’ dan l-ilment, huma jikkontestaw l-evalwazzjoni ta’ dawn l-elementi mwettqa mill-Qorti Ġenerali, għandu jitfakkar li l-obbligu ta’ motivazzjoni jikkostitwixxi formalità essenzjali li għandha tiġi distinta mill-kwistjoni tal-fondatezza tal-motivazzjoni, li taqa’ taħt il-legalità fil-mertu tal-att kontenzjuż (sentenzi tat‑2 ta’ April 1998, Il‑Kummissjoni vs Sytraval u Brink’s France, C‑367/95 P, EU:C:1998:154, punt 67, u tal‑4 ta’ Ottubru 2024, UPL Europe u Indofil Industries (Netherlands) vs Il‑Kummissjoni, C‑262/23 P, EU:C:2024:862, punt 134 kif ukoll il-ġurisprudenza ċċitata). Għalhekk, huma jikkontestaw, mill-ġdid u b’mod inammissibbli, l-evalwazzjonijiet ta’ natura fattwali mwettqa mill-Qorti Ġenerali fil-punt 179 tas-sentenza appellata, mingħajr ma jilmentaw dwar l-ebda żnaturament.
169    L-istess japplika għall-allegazzjoni ta’ ksur tal-preżunzjoni ta’ innoċenza. Fil-fatt, bl-iskuża ta’ lment fis-sens li l-Qorti Ġenerali kisret dan il-prinċipju, SAS Cargo et jipprovaw, fir-realtà, li jiksbu evalwazzjoni ġdida tal-fatti u tal-provi dwar in-natura sostanzjali tal-effett fuq il-prezz tal-merkanzija importata, mingħajr ma jinvokaw l-iżnaturament tagħhom. Din l-allegazzjoni hija għalhekk inammissibbli ukoll, konformement mal-ġurisprudenza mfakkra fil-punt 72 ta’ din is-sentenza.
170    Fir-raba’ lok, minn qari flimkien tal-punti 217 sa 226 tas-sentenza appellata jirriżulta li, f’dan il-punt 226, il-Qorti Ġenerali sempliċement esponiet il-motivi li għalihom hija qieset li kienet żbaljata t-tieni premessa li fuqha SAS Cargo et kienu jibbażaw l-argument tagħhom invokat waqt is-seduta, intiża sabiex jiġi stabbilit li l-effett fuq il-prezzijiet tal-merkanzija importata ma kellux in-natura immedjata meħtieġa u li, sabiex jiġu affettwati l-“konsumaturi fiż-ŻEE”, l-ispiża addizzjonali kellha tgħaddi minn “katina twila ta’ intermedjarji”, fosthom l-ispedituri, l-ispedizjoniera u l-importaturi. Għalhekk, fl-imsemmi punt 226, hija rrilevat li din it-tieni premessa kienet li, għalkemm ir-riferiment għall-“konsumaturi fiż-ŻEE” [traduzzjoni mhux uffiċjali] fil-premessa 1045 tad-Deċiżjoni kontenzjuża tinkludi biss lill-konsumaturi finali, dawn tal-aħħar jistgħu jixtru l-merkanzija importata biss wara l-intervent ta’ “katina twila ta’ intermedjarji” [traduzzjoni mhux uffiċjali]. F’dan ir-rigward, hija qieset li l-konsumaturi finali jistgħu wkoll jixtru din il-merkanzija direttament mingħand l-ispeditur.
171    Minn dawn l-elementi jirriżulta li, bl-iskuża ta’ allegazzjoni ta’ żbalji ta’ liġi, SAS Cargo et jipprovaw, fir-realtà, jiksbu mill-Qorti tal-Ġustizzja evalwazzjoni ġdida tal-fatti u tal-provi, li ma taqax taħt l-istħarriġ tagħha fil-kuntest ta’ appell, konformement mal-ġurisprudenza diġà mfakkra fil-punt 72 ta’ din is-sentenza.
172    Mill-kunsiderazzjonijiet preċedenti jirriżulta li l-ewwel parti tat-tielet aggravju għandha tiġi miċħuda bħala parzjalment inammissibbli u parzjalment infondata.
Fuq it-tieni parti, dwar sostituzzjoni tal-motivi
–       L-argumenti tal-partijiet
173    SAS Cargo et isostnu li, fil-punti 173, 179 sa 181, 185 sa 188, 191, 193, 195, 198, 199, 204, 205, 208 sa 210, 220, 224 sa 226 u 233 tas-sentenza appellata, il-Qorti Ġenerali wettqet żball ta’ liġi meta ssostitwixxiet ir-raġunament tagħha stess għal dak tal-Kummissjoni. Skont il-ġurisprudenza tal-qorti tal-Unjoni, hija la tista’ timla lakuna fil-motivazzjoni ta’ deċiżjoni tal-Kummissjoni, la tista’ tiżnatura l-kontenut ta’ din id-deċiżjoni, u lanqas ma tista’ tieħu inkunsiderazzjoni jew tipproduċi fatti ġodda fir-rigward ta’ dawk li jinsabu fl-imsemmija deċiżjoni.
174    Issa, l-ewwel nett, l-effett fuq l-ispedituri ma jidhirx fid-Deċiżjoni kontenzjuża, li għalhekk ġiet żnaturata fil-punti 173, 179 sa 181, 225 u 226 tas-sentenza appellata, parzjalment bil-preżentazzjoni ta’ fatti ġodda. B’mod partikolari, dan il-punt 173 jippreżenta l-premessa 1045 tad-Deċiżjoni kontenzjuża bħala li tirrigwarda esklużivament l-effett fuq l-ispedituri, filwaqt li tirrigwarda b’mod ċar l-effett fuq il-merkanzija. Barra minn hekk, sabiex jimtlew il-lakuni ta’ din id-deċiżjoni, l-imsemmi punt 173 jinkludi fatt ġdid, jiġifieri li huwa tal-inqas probabbli li l-ispedituri jkunu stabbiliti fiż-ŻEE. Dan il-fatt ġdid ippermetta lill-Qorti Ġenerali tħalli barra stadju fil-katina tal-intermedjarji bejn is-sovrataxxi u l-konsumaturi fiż-ŻEE, li jippermettilha tikkonstata, fil-punti 180 u 181 ta’ din is-sentenza, li l-ispedizjoniera jgħaddu direttament l-ispejjeż addizzjonali fuq entità stabbilita fiż-ŻEE. Barra minn hekk, l-imsemmi fatt ġdid intuża fil-punti 198 u 225 tal-imsemmija sentenza sabiex jiġi stabbilit li l-kundizzjonijiet ta’ prevedibbiltà u ta’ immedjatezza kienu ssodisfatti.
175    It-tieni nett, il-Qorti Ġenerali, fil-punt 226 tas-sentenza appellata, introduċiet fatt ġdid dwar l-effett fuq il-merkanzija, jiġifieri li l-konsumaturi finali jistgħu wkoll, fil-fehma tagħha, jakkwistaw il-merkanzija direttament mingħand speditur. Din hija l-unika bażi li ppermettitilha tiċħad l-argument ta’ SAS Cargo et fis-sens li l-effett fuq il-merkanzija ma kienx immedjat, u dan minkejja li l-Qorti Ġenerali, barra minn hekk, qatt ma kkonkludiet li l-Kummissjoni kienet uriet din l-immedjatezza. Id-definizzjoni tal-effett fuq il-merkanzija fis-sentenza appellata hija, barra minn hekk, differenti minn dik adottata fid-Deċiżjoni kontenzjuża, ħaġa li tikkostitwixxi sostituzzjoni ġdida tal-motivi.
176    It-tielet nett, il-Qorti Ġenerali żbaljat meta, fil-punti 185 sa 187, 193, 196, 204, 205, 209 u 210 tas-sentenza appellata, imliet il-lakuni fir-raġunament tal-Kummissjoni billi għaqqdet provi misluta minn premessi esterni għat-taqsima tad-Deċiżjoni kontenzjuża dwar l-effetti kkwalifikati sabiex tfassal raġunament ġdid. Barra minn hekk, hija lanqas ma wettqet l-eżami kritiku ta’ dawn il-provi, kif juri l-punt 209 ta’ din is-sentenza, li jiċċita l-premessa 1031 ta’ din id-deċiżjoni, filwaqt li l-konstatazzjoni li tinsab fiha hija bbażata fuq prova mhux rilevanti.
177    Ir-raba’ nett, fil-punt 208 tas-sentenza appellata, il-Qorti Ġenerali bbażat ruħha fuq provi dwar in-natura sostanzjali tal-effett li hija analizzat, li ma kinux jinsabu fid-Deċiżjoni kontenzjuża. Issa, il-Qorti Ġenerali ma tistax tibbaża ruħha fuq motiv li ma jinsabx fid-Deċiżjoni kontenzjuża, anki jekk il-provi li fuqhom ikun ibbażat jinsabu fir-rikors jew fl-annessi tiegħu.
178    Il-Kummissjoni ssostni li din il-parti hija parzjalment inammissibbli u parzjalment infondata.
–       Il-kunsiderazzjonijiet tal-Qorti tal-Ġustizzja
179    Ċertament mill-ġurisprudenza jirriżulta li l-portata tal-istħarriġ tal-legalità previst fl-Artikolu 263 TFUE tkopri l-elementi kollha tad-deċiżjonijiet tal-Kummissjoni dwar il-proċeduri ta’ applikazzjoni tal-Artikoli 101 TFUE u 102 TFUE li l-Qorti Ġenerali għandha tiżgura stħarriġ iddettaljat tagħhom, kemm fid-dritt kif ukoll fil-fatt, fid-dawl tal-motivi li jqajjem ir-rikorrent u tal-provi kollha li jipproduċi dan tal-aħħar. Madankollu, fil-kuntest ta’ dan l-istħarriġ, il-qrati tal-Unjoni ma jistgħux, fi kwalunkwe każ, jissostitwixxu l-motivazzjoni tal-awtur tal-att inkwistjoni b’tagħhom stess (sentenza tal‑4 ta’ Lulju 2024, Westfälische Drahtindustrie u Pampus Industriebeteiligungen vs Il‑Kummissjoni, C‑70/23 P, EU:C:2024:580, punt 38, kif ukoll il-ġurisprudenza ċċitata).
180    Għalhekk, il-Qorti Ġenerali ma tistax timla, bil-motivazzjoni tagħha stess, lakuna fil-motivazzjoni tal-att ikkontestat, b’tali mod li l-eżami tagħha ma jkun marbut ma’ ebda evalwazzjoni f’dan tal-aħħar (sentenza tat‑18 ta’ Lulju 2013, UEFA vs Il‑Kummissjoni, C‑201/11 P, EU:C:2013:519, punt 65 u l-ġurisprudenza ċċitata).
181    Madankollu, meta l-Qorti Ġenerali sempliċement tirrispondi għall-argument imressaq quddiemha u b’hekk tispjega l-motivazzjoni tas-sentenza appellata, ma jistax jitqies li hija qiegħda tissostitwixxi l-motivazzjoni tal-awtur ta’ dan l-att b’tagħha stess (ara, f’dan is-sens, is-sentenzi tat‑12 ta’ Ġunju 2014, Deltafina vs Il‑Kummissjoni, C‑578/11 P, EU:C:2014:1742, punt 56, kif ukoll tat‑23 ta’ Novembru 2023, Ryanair vs Il‑Kummissjoni, C‑209/21 P, EU:C:2023:905, punt 49).
182    F’dan il-każ, fl-ewwel lok, għandu jiġi rrilevat li l-argument imressaq fil-punt 174 ta’ din is-sentenza huwa bbażat, tal-inqas parzjalment, fuq il-premessa li l-Qorti Ġenerali identifikat, fis-sentenza appellata, żewġ effetti distinti sabiex tivverifika jekk il-Kummissjoni kinitx stabbilixxiet b’mod suffiċjenti, fid-Deċiżjoni kontenzjuża, li l-kriterju tal-effetti kkwalifikati kien issodisfatt, fosthom allegat “effett fuq l-ispedituri”, li ma jidhirx fid-Deċiżjoni kontenzjuża. Issa, mill-motivi esposti fil-punti 152 sa 153 ta’ din is-sentenza jirriżulta li din il-premessa hija żbaljata. Għaldaqstant, sa fejn dan l-argument huwa għalhekk ibbażat fuq interpretazzjoni żbaljata tas-sentenza appellata, dan huwa infondat.
183    Għall-bqija, għandu jiġi osservat li, fil-punt 173 tas-sentenza appellata, il-Qorti Ġenerali rrilevat li, fil-premessa 1045 tad-Deċiżjoni kontenzjuża, il-Kummissjoni, essenzjalment, kienet qieset li l-ksur uniku u kontinwu, sa fejn kien jirrigwarda r-rotot inbound, seta’ jżid l-ammont tas-sovrataxxi u, konsegwentement, il-prezz totali tas-servizzi ta’ trasport tal-merkanzija inbound u li l-ispedizjoniera kienu għaddew din l-ispiża addizzjonali lill-ispedituri stabbiliti fiż-ŻEE, li kellhom iħallsu prezz ogħla għall-merkanzija li kienu xtraw minn dak li kien jiġi ffatturat lilhom mingħajr l-imsemmi ksur.
184    Issa, f’din il-premessa 1045, il-Kummissjoni effettivament irrilevat li l-prattiki antikompetittivi fil-pajjiżi terzi sa fejn kellhom x’jaqsmu s-servizzi ta’ trasport bl-ajru tal-merkanzija lejn l-Unjoni u ż-ŻEE jista’ jkollhom effetti immedjati, sostanzjali u prevedibbli fl-Unjoni u fiż-ŻEE, peress li ż-żieda fl-ispejjeż tat-trasport bl-ajru lejn iż-ŻEE u għalhekk il-prezzijiet ogħla tal-merkanzija importata jistgħu, min-natura tagħhom stess, ikollhom effetti fuq il-konsumaturi fiż-ŻEE. Barra minn hekk, mill-punti 178 sa 180 u 196 ta’ din is-sentenza, li jirreferu b’mod partikolari għall-premessi 14, 17, 70 u 1031 tad-Deċiżjoni kontenzjuża, jirriżulta li huwa abbażi ta’ elementi li jinsabu f’din id-deċiżjoni li l-Qorti Ġenerali vverifikat ir-rwol tal-ispedituri fl-iffissar tal-prezz finali tal-merkanzija fiż-ŻEE, imsemmi fil-premessa 1045 tad-Deċiżjoni kontenzjuża.
185    Fit-tieni lok, fir-rigward tal-allegazzjoni ta’ sostituzzjoni tal-motivi li tirrigwarda l-punt 226 tas-sentenza appellata, din hija bbażata fuq allegat “effett fuq il-merkanzija” li ttieħed inkunsiderazzjoni mill-Qorti Ġenerali. Issa, mill-punti 152 u 153 ta’ din is-sentenza jirriżulta li, bħall-allegat “effett fuq l-ispedituri”, din il-premessa ma għandhiex bażi fis-sentenza appellata.
186    Fit-tielet lok, sa fejn SAS Cargo et jilmentaw li l-Qorti Ġenerali, fil-punti 185 sa 187, 193, 196, 204, 205, 209 u 210 tas-sentenza appellata, ikkunsidrat flimkien elementi misluta minn premessi esterni għat-taqsima tad-Deċiżjoni kontenzjuża dwar il-kompetenza internazzjonali tal-Kummissjoni, għandu jiġi rrilevat li l-fatt li l-elementi rrilevati f’dawn il-punti ma ġewx espressament invokati mill-Kummissjoni fil-parti ta’ din id-deċiżjoni ddedikata għall-istabbiliment tal-kompetenza territorjali tagħha ma jistax jistabbilixxi l-eżistenza ta’ sostituzzjoni ta’ motivi illegali, minn naħa, fid-dawl tal-ġurisprudenza mfakkra fil-punt 180 ta’ din is-sentenza, li teżiġi biss li l-eżami tal-Qorti Ġenerali jkun marbut mal-evalwazzjonijiet li jinsabu fl-att suġġett għall-istħarriġ tagħha, u, min-naħa l-oħra, peress li, kif jirriżulta mill-imsemmija punti tas-sentenza appellata, l-ewwel sentenza tal-premessa 1045 tad-Deċiżjoni kontenzjuża kienet tinkludi, anki jekk fil-qosor, l-elementi li ppermettew lill-Qorti Ġenerali tivverifika li l-Kummissjoni kienet iġġustifikat il-kompetenza ekstraterritorjali tagħha fid-dawl tal-kriterju tal-effetti kkwalifikati. Fil-fatt, huma dawn l-elementi li, moqrija flimkien mal-premessi l-oħra ta’ din id-deċiżjoni, imsemmija fl-istess punti tas-sentenza appellata, ippermettew lill-Qorti Ġenerali tivverifika li l-Kummissjoni kienet effettivament stabbilixxiet l-eżistenza ta’ tali effetti.
187    Barra minn hekk, sa fejn SAS Cargo et isostnu li l-Qorti Ġenerali ma wettqitx eżami kritiku tal-imsemmija provi, dawn jipprovaw jiksbu evalwazzjoni ġdida tagħhom mill-Qorti tal-Ġustizzja mingħajr ma jinvokaw l-ebda żnaturament. Dan l-argument huwa għalhekk inammissibbli, konformement mal-ġurisprudenza mfakkra fil-punt 72 ta’ din is-sentenza.
188    Fir-raba’ lok, fir-rigward tal-kritika dwar il-punt 208 tas-sentenza appellata, huwa biżżejjed li jiġi rrilevat li, kif jindika l-punt 207 ta’ din is-sentenza, dan il-punt 208, li barra minn hekk jinkludi biss konstatazzjonijiet fattwali, huwa superfluwu. Konsegwentement, l-ilment dwar l-imsemmi punt 208 għandu, fi kwalunkwe każ, jiġi miċħud bħala ineffettiv, konformement mal-ġurisprudenza mfakkra fil-punt 80 ta’ din is-sentenza.
189    Mill-kunsiderazzjonijiet preċedenti jirriżulta li t-tieni parti tat-tielet aggravju għandha tiġi miċħuda bħala parzjalment inammissibbli, parzjalment ineffettiva u parzjalment infondata.
Fuq it-tielet parti, dwar inverżjoni illegali tal-oneru tal-prova
–       L-argumenti tal-partijiet
190    SAS Cargo et isostnu li, fil-punti 180, 181, 188 sa 190, 194 sa 199 u 221 tas-sentenza appellata, il-Qorti Ġenerali illegalment qalbet l-oneru tal-prova billi eżiġiet li SAS Cargo et jikkonfutaw l-eżistenza ta’ effetti kkwalifikati, mingħajr ma pprovat l-ewwel tivverifika jekk il-Kummissjoni kinitx uriet tali effetti fid-Deċiżjoni kontenzjuża. Il-kriterju tal-effetti kkwalifikati japplika biss għal effetti li huma probabbli. Issa, il-premessa 1045 tad-Deċiżjoni kontenzjuża ma tipprovdi ebda prova tal-eżistenza ta’ effetti u hija bbażata fuq affermazzjonijiet mhux issostanzjati. Għalhekk, il-Qorti Ġenerali wettqet żbalji ta’ liġi, qabelxejn, fil-punti 180 u 181 ta’ din is-sentenza, billi ssodisfat ruħha b’dawn l-ipoteżijiet, sussegwentement, fil-punti 188 sa 191 tal-imsemmija sentenza, billi kkritikat lil SAS Cargo et li ma kkonfutawx effett meta hija ma kinitx ivverifikat jekk il-Kummissjoni kinitx ipproduċiet provi suffiċjentement sinjifikattivi, u, fl-aħħar nett, fil-punti 180, 196, 197, 199 u 219 tal-istess sentenza, billi aċċettat li l-Kummissjoni sempliċement tippreżumi l-eżistenza ta’ riperkussjoni tas-sovrataxxi, filwaqt li eżiġiet, fil-punti 194 u 221 tagħha, li SAS Cargo et jikkonfutaw din l-eżistenza. Madankollu, ir-riperkussjoni tal-ispejjeż qatt ma tista’ tiġi preżunta. Barra minn hekk, kuntrarjament għal dak li ssostni l-Kummissjoni, din il-parti hija ammissibbli, peress li hija tidentifika żbalji ta’ liġi mwettqa mill-Qorti Ġenerali.
191    Il-Kummissjoni tirribatti li SAS Cargo et sempliċement jikkontestaw evalwazzjonijiet fattwali li jinsabu fis-sentenza appellata. Fi kwalunkwe każ, din il-parti hija infondata.
–       Il-kunsiderazzjonijiet tal-Qorti tal-Ġustizzja
192    Sa fejn din il-parti hija bbażata fuq il-premessa ġenerali li l-Qorti Ġenerali eżiġiet minn SAS Cargo et li huma jikkonfutaw l-eżistenza ta’ effetti kkwalifikati, mingħajr ma pprovat qabelxejn tivverifika jekk il-Kummissjoni kinitx uriet l-eżistenza ta’ tali effetti fid-Deċiżjoni kontenzjuża, għandu jitfakkar, minn naħa, li, fil-punti 183 sa 227 tas-sentenza appellata, il-Qorti Ġenerali vverifikat jekk il-Kummissjoni kinitx stabbilixxiet b’mod suffiċjenti li l-effett fuq il-prezzijiet tal-merkanzija importata – li, kif diġà ġie kkonstatat fil-punt 152 ta’ din is-sentenza, kien jikkostitwixxi l-ewwel wieħed mit-tliet motivi li fuqhom ibbażat ruħha l-Kummissjoni, fil-premessi 1045 u 1046 tad-Deċiżjoni kontenzjuża, sabiex tibbaża l-kompetenza tagħha li tikkonstata u tissanzjona ksur tal-Artikolu 101 TFUE u tal-Artikolu 53 tal-Ftehim ŻEE f’dak li jirrigwarda s-servizzi ta’ trasport tal-merkanzija inbound – kien jissodisfa l-kundizzjonijiet ta’ prevedibbiltà, ta’ sostanzjalità u ta’ immedjatezza meħtieġa sabiex tkun tista’ tikkonkludi li l-kriterju tal-effetti kkwalifikati kien issodisfatt.
193    Min-naħa l-oħra, mill-analiżi tat-tieni parti ta’ dan l-aggravju jirriżulta li huwa għalxejn li SAS Cargo et sostnew f’dan ir-rigward li, f’dawn il-punti tas-sentenza appellata, il-Qorti Ġenerali ssostitwixxiet il-motivi tagħha stess għal dawk esposti mill-Kummissjoni fid-Deċiżjoni kontenzjuża sabiex tiġġustifika l-kompetenza tagħha li tikkonstata u tissanzjona ksur tal-Artikolu 101 TFUE u tal-Artikolu 53 tal-Ftehim ŻEE fir-rigward tas-servizzi ta’ trasport tal-merkanzija inbound.
194    Minn dan isegwi li hemm lok li tiġi miċħuda bħala infondata l-allegazzjoni ġenerali ta’ SAS Cargo et li l-Qorti Ġenerali illegalment qalbet l-oneru tal-prova billi ssodisfat lilha nnifisha b’ipoteżijiet jew preżunzjonijiet u billi eżiġiet li dawn jikkonfutaw l-eżistenza ta’ effetti kkwalifikati, mingħajr ma pprovat qabelxejn tivverifika jekk il-Kummissjoni kinitx ipproduċiet il-prova tagħhom fid-Deċiżjoni kontenzjuża.
195    Barra minn hekk, sa fejn, permezz ta’ din il-parti, SAS Cargo et jallegaw, fl-ewwel lok, inverżjoni illegali tal-oneru tal-prova fil-punti 180, 181, 191, 196, 197, 199 u 219 tas-sentenza appellata, huwa biżżejjed li jiġi kkonstatat li, f’dawn il-punti, il-Qorti Ġenerali llimitat ruħha li tifformula konstatazzjonijiet ta’ natura fattwali, mingħajr ma attribwixxiet hemmhekk l-oneru tal-prova ta’ kwalunkwe element lil SAS Cargo et. Għaldaqstant, din l-allegazzjoni ma għandhiex bażi fis-sentenza appellata.
196    Fit-tieni lok, sa fejn jissemmew il-punti 188 sa 190 tas-sentenza appellata, għandu jiġi kkonstatat li, ċertament, fil-punt 189 tagħha, il-Qorti Ġenerali indikat li SAS Cargo et baqgħu ma wrewx li effett waterbed kien probabbli sal-punt li jirrendi imprevedibbli l-effett fuq il-prezzijiet tal-merkanzija importata. Madankollu, din il-konstatazzjoni hija ppreċeduta, fil-punti 187 sa 188 ta’ din is-sentenza, minn analiżi li fi tmiemha l-Qorti Ġenerali ddeduċiet, fuq il-bażi tal-elementi inklużi fid-Deċiżjoni kontenzjuża, li kien prevedibbli għat-trasportaturi inkriminati li l-iffissar orizzontali tas-sovrataxxa tal-fjuwil u tas-sovrataxxa tas-sigurtà, kif ukoll ir-rifjut li jitħallsu kummissjonijiet, iwasslu għal żieda fil-prezz totali tas-servizzi ta’ trasport tal-merkanzija inbound.
197    Għalhekk, kien biss wara li kkonstatat li, fid-Deċiżjoni kontenzjuża, il-Kummissjoni kienet uriet b’mod suffiċjenti n-natura prevedibbli ta’ tali żieda li l-Qorti Ġenerali eżaminat jekk SAS Cargo et kinux ipproduċew provi li jippermettu li tiġi kkonfutata din il-konstatazzjoni. Peress li SAS Cargo et, f’dan ir-rigward, allegaw l-eżistenza ta’ “effett waterbed”, hija kkonstatat, fil-punt 190 tas-sentenza appellata, li huma kienu sempliċement għamlu riferiment vag għat-“teorija ekonomika” u riferiment għad-dikjarazzjoni orali ta’ espert waqt is-seduta quddiem il-Kummissjoni, li la kienet akkumpanjata mill-istudju u lanqas mid-data li fuqha kien ibbażat u kienet ibbażata fuq metodoloġija ftit koerenti mal-portata tal-ksur uniku u kontinwu kif iddefinit fid-Deċiżjoni kontenzjuża, għar-raġunijiet li hija ddeskriviet f’dan il-punt. Hija rrilevat ukoll, essenzjalment, li din id-dikjarazzjoni kienet tikkonċerna trasportaturi oħra, li l-metodi ta’ fatturazzjoni tat-tariffi tagħhom kienu iktar flessibbli minn dawk li SAS Cargo et indikaw li jużaw.
198    Għandu jitfakkar li, skont ġurisprudenza stabbilita, hija l-Kummissjoni li għandha tipproduċi l-provi xierqa sabiex turi, b’mod suffiċjenti fid-dritt, l-eżistenza tal-fatti li jikkostitwixxu ksur tad-dritt tal-kompetizzjoni. Għall-kuntrarju, hija l-impriża li tqajjem eċċezzjoni kontra l-konstatazzjoni ta’ tali ksur li għandha tipproduċi l-prova li din l-eċċezzjoni għandha tintlaqa’. Madankollu, anki jekk, skont dawn il-prinċipji, l-oneru tal-prova jaqa’ fuq il-Kummissjoni jew fuq l-impriża kkonċernata, il-provi fattwali li parti tipproduċi jistgħu jobbligaw lill-parti l-oħra tagħti spjegazzjoni jew ġustifikazzjoni u, fin-nuqqas ta’ dan, ikun jista’ jiġi konkluż li l-oneru tal-prova ġie ssodisfatt (ara, f’dan is-sens, sentenza tal‑21 ta’ Diċembru 2023, Royal Antwerp Football Club, C‑680/21, EU:C:2023:1010, punt 120 u l-ġurisprudenza ċċitata).
199    Ibbażata fuq ir-regoli ġenerali ta’ amministrazzjoni tal-provi, din il-ġurisprudenza tista’ tiġi applikata għas-sitwazzjoni li fiha l-Kummissjoni għandha tistabbilixxi l-kompetenza territorjali tagħha fir-rigward ta’ aġir li joriġina barra mit-territorju tal-Unjoni jew taż-ŻEE.
200    Minn dan isegwi li, peress li l-Qorti Ġenerali kienet ikkonstatat preċedentement li l-Kummissjoni kienet stabbilixxiet b’mod suffiċjenti ċ-ċirkustanzi li hija kienet irrilevat fil-punti 187 sa 188 tas-sentenza appellata, ma jistax jitqies li, permezz tal-konstatazzjoni li hija għamlet fil-punti 189 u 190 tas-sentenza appellata, il-Qorti Ġenerali illegalment qalbet l-oneru tal-prova. Għaldaqstant, l-ilment li jirrigwarda dan il-punt 189 ma huwiex fondat.
201    Fit-tielet lok, sa fejn SAS Cargo et jallegaw li, fil-punti 194 u 221 tas-sentenza appellata, il-Qorti Ġenerali illegalment qalbet l-oneru tal-prova billi eżiġiet li huma jikkonfutaw l-eżistenza ta’ riperkussjoni tas-sovrataxxi tal-output filwaqt li dan il-fatt ma ġiex stabbilit mill-Kummissjoni, għandu jiġi rrilevat, li, ċertament, f’dan il-punt 194, il-Qorti Ġenerali indikat li SAS Cargo et ma kienu pproduċuw ebda element li juri li ċ-ċirkustanzi tal-każ ma kinux jagħtu lok għar-riperkussjoni downstream, fuq l-ispedituri, tal-ispiża addizzjonali li tirriżulta mill-ksur uniku u kontinwu fuq ir-rotot inbound. B’mod simili, f’dan il-punt 221, il-Qorti Ġenerali kkonstatat li SAS Cargo et ma stabilixxewx, u wisq inqas allegaw, li r-riperkussjonijiet prevedibbli tal-ispiża addizzjonali għall-ispedituri stabbiliti fiż-ŻEE huma illegali jew estranji għall-funzjonament normali tas-suq.
202    Madankollu, minn naħa, l-imsemmi punt 194, dwar il-kundizzjoni ta’ prevedibbiltà, huwa ppreċedut, fil-punt 193 tas-sentenza appellata, b’konstatazzjoni fis-sens li mill-premessi 14 u 70 tad-Deċiżjoni kontenzjuża jirriżulta li l-prezz tas-servizzi ta’ trasport tal-merkanzija kien jikkostitwixxi input għall-ispedizjoniera u li din kienet spiża varjabbli, li ż-żieda tagħha kellha, bħala prinċipju, l-effett li żżid l-ispiża marġinali li fuq il-bażi tagħha dawn il-ispedizjoniera kienu jiddefinixxu l-prezzijiet tagħhom stess.
203    Min-naħa l-oħra, l-imsemmi punt 221 huwa ppreċedut, fil-punti 217, 218 u 220 tas-sentenza appellata, minn tfakkira tal-prinċipji li jirregolaw, skont il-Qorti Ġenerali, l-evalwazzjoni tal-kundizzjoni ta’ immedjatezza meħtieġa sabiex jiġi kkonstatat li l-kriterju tal-effetti kkwalifikati huwa ssodisfatt f’każ partikolari. Dan huwa ppreċedut ukoll, fil-punt 219 tagħha, minn konstatazzjoni fis-sens li, f’dan il-każ, l-intervent tal-ispedizjoniera, li kif seta’ jiġi previst kienu, b’awtonomija sħiħa, jgħaddu fuq l-ispedituri l-ispiża addizzjonali li kellhom iħallsu – minkejja li dan l-intervent seta’ kkontribwixxa għall-effett fuq il-prezzijiet tal-merkanzija importata – ma kienx waħdu, għall-kuntrarju, ta’ natura li jikser il-katina kawżali bejn l-aġir kontenzjuż u dan l-effett, u, għalhekk, li jċaħħdu min-natura immedjata tiegħu. Barra minn hekk, għandu jitfakkar li, fil-punti 192 sa 195 tas-sentenza appellata, il-Qorti Ġenerali qieset, b’mod partikolari fid-dawl tal-elementi li jinsabu fil-premessi 14 u 70 tad-Deċiżjoni kontenzjuża, li din ir-riperkussjoni mill-ispedizjoniera kienet stabbilita.
204    Huwa għalhekk biss wara li kienet preċedentement ikkonstatat, essenzjalment, li l-Kummissjoni kienet stabbilixxiet b’mod suffiċjenti l-imsemmija riperkussjoni li l-Qorti Ġenerali, sussegwentement, ikkonstatat li SAS Cargo et ma kinux ipproduċew provi li jippermettu li din tiġi kkonfutata, la fil-kuntest tal-evalwazzjoni tagħha tal-effett tagħha fuq in-natura prevedibbli tal-effett fuq il-prezzijiet tal-merkanzija importata u lanqas fil-kuntest tal-evalwazzjoni tagħha tan-natura immedjata ta’ dan l-effett.
205    Għalhekk, fid-dawl tal-ġurisprudenza mfakkra fil-punt 198 ta’ din is-sentenza, lanqas ma jista’ jitqies li, fl-imsemmija punti 194 u 221, il-Qorti Ġenerali illegalment qalbet l-oneru tal-prova.
206    Mill-kunsiderazzjonijiet preċedenti jirriżulta li t-tielet parti tat-tielet aggravju għandha tiġi miċħuda bħala infondata.
Fuq ir-raba’ parti, dwar in-natura immedjata tal-effett fuq il-prezzijiet tal-merkanzija importata
–       L-argumenti tal-partijiet
207    SAS Cargo et isostnu li, fil-punt 222 tas-sentenza appellata, il-Qorti Ġenerali applikat kriterju żbaljat sabiex tiżgura ruħha min-natura immedjata tal-effett li hija eżaminat, billi naqset milli tivverifika jekk kinitx teżisti rabta kawżali suffiċjentement diretta bejn l-aġir dannuż u d-dannu allegat, kif impost b’mod partikolari mill-punt 53 tas-sentenza tat‑18 ta’ Marzu 2010, Trubowest Handel u Makarov vs Il‑Kunsill u Il‑Kummissjoni (C‑419/08 P, EU:C:2010:147). Fil-punti 219 u 221 tas-sentenza appellata, il-Qorti Ġenerali sempliċement qieset li l-effett kien immedjat għaliex kien prevedibbli. Issa, il-kundizzjoni ta’ prevedibbiltà hija kundizzjoni speċifika li għandha tiġi ssodisfatta fil-kuntest tal-applikazzjoni tal-kriterju tal-effetti kkwalifikati, distinta minn dik ta’ immedjatezza.
208    Barra minn hekk, il-punt 220 tal-imsemmija sentenza huwa vvizzjat minn inverżjoni illegali tal-oneru tal-prova, sa fejn il-Qorti Ġenerali tissuġġerixxi li l-intervent ta’ terz jikser il-katina kawżali biss jekk dan l-intervent ikun illegali u estranju għall-funzjonament normali tas-suq, u dan ipoġġi fuq SAS Cargo et l-oneru li jikkonfutaw din il-kundizzjoni ta’ immedjatezza. F’dan ir-rigward, peress li s-suq tal-ispedizjoniera kien suġġett għal kartell, l-intervent “illegali” seta’ jiġi stabbilit. Madankollu, il-Qorti Ġenerali ma ħadithomx inkunsiderazzjoni. Fil-punti 224 u 225 tal-istess sentenza, il-Qorti Ġenerali bbażat ruħha wkoll fuq l-effett fuq l-ispedituri sabiex turi n-natura immedjata tar-riperkussjoni tal-ispejjeż addizzjonali, filwaqt li xejn ma kien jissuġġerixxi li effett ġenerali fuq il-konsumaturi fiż-ŻEE kien suffiċjentement immedjat.
209    Il-Kummissjoni ssostni li din il-parti hija inammissibbli.
–       Il-kunsiderazzjonijiet tal-Qorti tal-Ġustizzja
210    Fl-ewwel lok, għandu jiġi rrilevat li, fil-punt 53 tas-sentenza tat‑18 ta’ Marzu 2010, Trubowest Handel u Makarov vs Il‑Kunsill u Il‑Kummissjoni (C‑419/08 P, EU:C:2010:147), li SAS Cargo et jinvokaw insostenn ta’ din il-parti, il-Qorti tal-Ġustizzja fakkret il-ġurisprudenza tagħha li l-prinċipji komuni għas-sistemi legali tal-Istati Membri li għalihom jirreferi t-tieni paragrafu tal-Artikolu 340 TFUE ma jistgħux jiġu invokati insostenn tal-eżistenza ta’ obbligu impost fuq l-Unjoni li tikkumpensa kull konsegwenza dannuża, anki remota, tal-aġir tal-korpi tagħha, peress li l-kundizzjoni dwar ir-rabta kawżali stabbilita f’din id-dispożizzjoni tirrigwarda l-eżistenza ta’ rabta suffiċjentement diretta ta’ kawża u effett bejn l-aġir tal-istituzzjonijiet u d-dannu.
211    Barra minn hekk, konformement mal-ġurisprudenza mfakkra fil-punt 161 ta’ din is-sentenza, huwa biżżejjed li l-aġir antikompetittiv inkwistjoni jkun jista’ jkollu effett immedjat fl-Unjoni jew fiż-ŻEE sabiex jiġi ssodisfatt ir-rekwiżit ta’ immedjatezza li jippermetti, flimkien ma’ dawk ta’ prevedibbiltà u ta’ sustanza, li tiġi kkonstatata l-eżistenza ta’ effetti kkwalifikati li jistgħu jkunu l-bażi tal-kompetenza tal-Kummissjoni sabiex tikkonstata u tissanzjona aġir antikompetittiv adottat barra mit-territorju tal-Unjoni jew taż-ŻEE.
212    Għaldaqstant, għandu jiġi kkonstatat li dan il-punt 53, li jirrigwarda l-kundizzjonijiet li fihom tista’ tiġi stabbilita r-responsabbiltà mhux kuntrattwali tal-Unjoni, ma għandux rabta ma’ din il-kundizzjoni ta’ immedjatezza. Huwa għalhekk inutli li SAS Cargo et jinvokaw l-imsemmi punt 53 sabiex jistabbilixxu l-eżistenza ta’ żball ta’ liġi fl-analiżi, mill-Qorti Ġenerali, tal-imsemmija kundizzjoni.
213    Għandu jitfakkar ukoll li l-punt dwar jekk l-effett fuq il-prezzijiet tal-merkanzija importata kienx jissodisfa kull waħda mit-tliet kundizzjonijiet imfakkra fil-punt 211 ta’ din is-sentenza ġie analizzat mill-Qorti Ġenerali, b’mod distint għal kull kundizzjoni, fil-punti 183 sa 227 tas-sentenza appellata. Huwa għalhekk inutli wkoll li SAS Cargo et jallegaw, essenzjalment, li l-Qorti Ġenerali wettqet żball ta’ liġi meta, fil-punti 219 u 221 tas-sentenza appellata, għaqdet il-kundizzjonijiet ta’ prevedibbiltà u ta’ immedjatezza. B’mod partikolari, il-Qorti Ġenerali ġustament eżaminat, fil-punt 219 ta’ din is-sentenza, jekk kienx prevedibbli li l-ispedizjoniera jgħaddu fuq l-ispedituri l-ispiża addizzjonali li kellhom iħallsu, peress li, kif tfakkar fil-punt 211 ta’ din is-sentenza, huwa biżżejjed li l-aġir antikompetittiv inkwistjoni jkun jista’ jkollu effett immedjat fl-Unjoni jew fiż-ŻEE sabiex jiġi ssodisfatt ir-rekwiżit ta’ immedjatezza.
214    Fit-tieni lok, sa fejn SAS Cargo et jikkritikaw il-punt 220 tas-sentenza appellata minħabba l-inverżjoni tal-oneru tal-prova tal-kundizzjoni ta’ immedjatezza li tirriżulta minn dan, dan l-argument ma huwiex differenti, essenzjalment, minn dak diġà eżaminat fil-punti 201 u 203 sa 205 ta’ din is-sentenza. Konsegwentement, dan għandu jiġi miċħud għall-istess raġunijiet.
215    Fit-tielet lok, sa fejn SAS Cargo et isostnu li l-Qorti Ġenerali naqset milli tieħu inkunsiderazzjoni l-fatt li s-suq tal-ispedizjoniera kien suġġett għal kartell u li xejn ma ssuġġerixxa li effett ġenerali fuq il-konsumaturi fiż-ŻEE kien suffiċjentement immedjat, huma jipprovaw, fir-realtà, jiksbu evalwazzjoni ġdida tal-fatti u tal-provi mill-Qorti tal-Ġustizzja, mingħajr ma jallegaw l-iżnaturament tagħhom mill-Qorti Ġenerali. Dan l-argument huwa għalhekk inammissibbli, konformement mal-ġurisprudenza mfakkra fil-punt 72 ta’ din is-sentenza.
216    Konsegwentement, ir-raba’ parti tat-tielet aggravju għandha tiġi miċħuda bħala parzjalment inammissibbli u parzjalment infondata.
Fuq il-ħames parti, dwar il-possibbiltà tal-istabbiliment tal-kompetenza internazzjonali tal-Kummissjoni fuq l-eżistenza ta’ ksur uniku u kontinwu
–       L-argumenti tal-partijiet
217    SAS Cargo et jallegaw li l-Qorti Ġenerali wettqet żball ta’ liġi fil-punt 236 tas-sentenza appellata meta ddeċidiet li l-Kummissjoni setgħet tqis li l-kriterju tal-effetti kkwalifikati kien issodisfatt fid-dawl tal-ksur uniku u kontinwu kkunsidrat fl-intier tiegħu. Il-kunċett ta’ “ksur uniku u kontinwu” għandu dimensjoni proċedurali biss u għalhekk la jista’ jestendi l-portata tat-Trattati u lanqas ibiddel id-dritt internazzjonali.
218    Qabel kollox, il-Qorti Ġenerali interpretat b’mod żbaljat il-premessa 1046 tad-Deċiżjoni kontenzjuża, li la ssemmi l-kelma “effett” u lanqas ma tagħmel riferiment għal effett immedjat, sostanzjali u prevedibbli. Għaldaqstant, din il-premessa ma tikkostitwixxix bażi awtonoma għall-kompetenza tal-Kummissjoni.
219    Sussegwentement, il-punt 235 ta’ din is-sentenza huwa żbaljat peress li, kif diġà ġie espost, il-fatt li l-aġir inkwistjoni għandu l-għan li jirrestrinġi l-kompetizzjoni ma jistax jiġi invokat sabiex tiġi stabbilita l-kompetenza tal-Kummissjoni. Fil-punti 230 u 236 tal-imsemmija sentenza, il-Qorti Ġenerali wettqet ukoll żball ta’ liġi meta bbażat ruħha fuq l-eżistenza ta’ ksur uniku u kontinwu sabiex tistabbilixxi l-kompetenza tal-Kummissjoni. Fil-fatt, il-premessa 872 tad-Deċiżjoni kontenzjuża tistabbilixxi li l-ksur uniku u kontinwu kien jirrigwarda biss is-settur tat-trasport tal-merkanzija bl-ajru “fiż-ŻEE”. Issa, il-ksur uniku u kontinwu ma jistax b’mod simultanju jinkludi elementi “barra miż-ŻEE” sabiex tiġi stabbilita l-kompetenza tal-Kummissjoni u jkun “limitat” għaż-ŻEE.
220    Fl-aħħar nett, il-punti 228 u 234 tal-istess sentenza huma żbaljati sa fejn il-Qorti Ġenerali kkunsidrat li l-Kummissjoni kienet kompetenti sabiex tissanzjona aġir fuq ir-rotot inbound li, barra minn hekk, ma kienx jissodisfa l-kriterju tal-effetti kkwalifikati. L-użu, għal dan l-għan, tad-“duttrina tal-ksur uniku u kontinwu” jestendi b’mod wiesa’ wisq ir-raġunament tal-Qorti tal-Ġustizzja fis-sentenza tas‑6 ta’ Settembru 2017, Intel vs Il‑Kummissjoni (C‑413/14 P, EU:C:2017:632).
221    Il-Kummissjoni ssostni li din il-parti għandha tiġi miċħuda.
–       Il-kunsiderazzjonijiet tal-Qorti tal-Ġustizzja
222    Għandu jiġi rrilevat li, permezz tal-ewwel parti tat-tieni motiv tagħhom invokat quddiem il-Qorti Ġenerali, eżaminata minn din tal-aħħar fil-punti 128 sa 237 tas-sentenza appellata, SAS Cargo et sempliċement ikkontestat il-kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE għall-aġir kontenzjuż sa fejn dan kien jirrigwarda s-servizzi ta’ trasport tal-merkanzija inbound. F’dan ir-rigward, il-Qorti Ġenerali kkonkludiet, fil-punt 227 tas-sentenza appellata, li l-Kummissjoni kellha raġun tqis li l-kriterju tal-effetti kkwalifikati kien issodisfatt sa fejn kellha x’taqsam il-koordinazzjoni relatata mas-servizzi ta’ trasport tal-merkanzija inbound ikkunsidrata waħedha, b’tali mod li l-kompetenza tal-Kummissjoni sabiex tapplika l-Artikolu 101 TFUE u l-Artikolu 53 tal-Ftehim ŻEE għall-aġir kontenzjuż, sa fejn din kienet ikkontestata, kienet stabbilita. Minn dan isegwi li kien superfluwu għall-Qorti Ġenerali li teżamina, fil-punti 228 sa 236 tas-sentenza appellata, jekk il-Kummissjoni, sabiex tistabbilixxi l-kompetenza tagħha li tapplika l-Artikolu 101 TFUE u l-Artikolu 53 tal-Ftehim ŻEE għall-aġir kontenzjuż, kellhiex ukoll raġun tqis, fil-premessa 1046 tad-Deċiżjoni kontenzjuża, li l-kriterju tal-effetti kkwalifikati kien issodisfatt fid-dawl tal-effetti tal-ksur uniku u kontinwu kkunsidrat fl-intier tiegħu.
223    Barra minn hekk, kif jirriżulta mill-analiżi tal-ewwel sar-raba’ parti ta’ dan l-aggravju, il-Qorti Ġenerali, meta waslet għall-konklużjoni f’dan is-sens fil-punt 227 tas-sentenza appellata, ma għamlet ebda żball ta’ liġi.
224    F’dawn iċ-ċirkustanzi, għandu jiġi kkonstatat li din il-parti ta’ dan l-aggravju tirrigwarda motivi superfluwi tas-sentenza appellata u hija, konsegwentement, ineffettiva, konformement mal-ġurisprudenza mfakkra fil-punt 80 ta’ din is-sentenza.
225    Mill-kunsiderazzjonijiet preċedenti kollha jirriżulta li t-tielet aggravju għandu jiġi miċħud bħala parzjalment inammissibbli, parzjalment ineffettiv u parzjalment infondat.
Fuq ir-raba’ aggravju, dwar il-ksur uniku u kontinwu
226    Ir-raba’ aggravju ta’ SAS Cargo et jinkludi tliet partijiet. Permezz tal-ewwel parti, huma jinvokaw inkoerenza bejn il-motivi u d-dispożittiv tad-Deċiżjoni kontenzjuża fir-rigward tal-portata ġeografika tal-aġir inkwistjoni. It-tieni parti hija bbażata fuq żbalji ta’ liġi fl-evalwazzjoni tal-motiv ta’ difiża bbażat fuq il-pressjoni mill-Istat. Permezz tat-tielet parti, huma jsostnu li l-Qorti Ġenerali wettqet żbalji ta’ liġi meta kkonfermat il-konstatazzjoni tal-Kummissjoni li tikklassifika l-aġir inkwistjoni bħala ksur uniku u kontinwu.
Fuq l-ewwel parti, ibbażata fuq inkoerenza tad-Deċiżjoni kontenzjuża fir-rigward tal-portata ġeografika tal-aġir inkwistjoni
–       L-argumenti tal-partijiet
227    SAS Cargo et isostnu li l-Qorti Ġenerali wettqet żbalji ta’ liġi meta ċaħdet l-argument tagħhom li permezz tiegħu huma sostnew li l-Kummissjoni kienet wettqet żball meta kklassifikat bħala “globali” il-portata tal-aġir antikompetittiv inkwistjoni. B’mod partikolari, teżisti inkoerenza bejn id-dispożittiv tad-Deċiżjoni kontenzjuża, li tindika tali portata, u l-motivi ta’ din id-deċiżjoni, li jirrikonoxxu li r-rotot lejn u minn Dubai ma kinux jaqgħu taħt l-akkordju kontenzjuż. SAS Cargo et jenfasizzaw ukoll li huma sostnew li din id-deċiżjoni ma tinkludi ebda prova ta’ aġir kundannabbli fil-parti l-kbira tal-pajjiżi terzi u li l-eżistenza ta’ akkordju ta’ dimensjoni globali ma tistax tiġi estrapolata minn provi li jikkonċernaw biss ċerti rotot speċifiċi.
228    F’dan ir-rigward, l-ewwel nett, fil-punti 268 u 269 tas-sentenza appellata, il-Qorti Ġenerali wettqet żball ta’ liġi meta kkunsidrat li r-riferiment, fl-Artikolu 1 tad-dispożittiv tal-imsemmija deċiżjoni, għal koordinazzjoni “fid-dinja kollha” kien biss “konstatazzjoni ta’ fatti” u, konsegwentement, li dan id-dispożittiv “ma tagħti lok għal ebda dubju”. Fil-fatt, ir-riferiment għall-“ambitu globali” huwa essenzjali sabiex jinftiehem dan l-Artikolu 1 fl-intier tiegħu, peress li r-rotot identifikati fil-paragrafi l-oħra tiegħu ma jagħmlux riferiment għal pajjiżi speċifiċi. Minħabba dan ir-riferiment għall-“portata globali”, l-Artikolu 1(2) u (3) tad-Deċiżjoni kontenzjuża jkopri neċessarjament ir-rotot kollha bejn l-ajruporti taż-ŻEE u l-pajjiżi terzi kollha msemmija fih. Sussegwentement, teżisti wkoll kontradizzjoni bejn, minn naħa, dan id-dispożittiv, li ma jippermettix li jiġi affermat li Dubai u t-Tajlandja ma jaqgħux fil-kamp ta’ applikazzjoni tad-Deċiżjoni kontenzjuża, u, min-naħa l-oħra, il-premessi ta’ din id-deċiżjoni, b’mod partikolari l-premessa 1375 tagħha, li tindika li l-aġir li seħħ f’Dubai ma kienx jagħmel parti mill-akkordju. Il-Kummissjoni ma setgħetx tirrimedja din il-kontradizzjoni billi tinforma lir-rikorrenti f’kawża oħra, jiġifieri dik li tat lok għas-sentenza tat‑30 ta’ Marzu 2022, Cathay Pacific Airways vs Il‑Kummissjoni (T‑343/17, EU:T:2022:184), li Dubai kienet effettivament eskluża minn dan il-kamp ta’ applikazzjoni.
229    It-tieni nett, il-punti 276 u 277 tas-sentenza appellata, li fihom il-Qorti Ġenerali indikat li “l-esklużjoni mill-portata tal-akkordju kontenzjuż ta’ aġir lokali ma tikkontradixxix l-għan globali tiegħu”, huma vvizzjati minn sostituzzjoni tal-motivi, minn żball ta’ loġika u minn inkoerenzi interni, peress li l-kelma “globali” tfisser “kullimkien fid-dinja”. Dan il-punt 277 jinkludi wkoll kontradizzjoni bejn il-motivi li jinsabu fil-premessi 889 u 890 tad-Deċiżjoni kontenzjuża, minn naħa, u l-premessa 1375 tagħha, min-naħa l-oħra. Fil-fatt, l-aġir inkwistjoni ma jistax japplika simultanjament “għar-rotot kollha” u ma jikkonċernax dawk li jitilqu minn Dubai, jew, parzjalment, ma jinkludix it-Tajlandja. Billi tipprova tirrimedja din il-kontradizzjoni, il-Qorti Ġenerali twettaq sostituzzjoni tal-motivi illegali, filwaqt li kellha tirrileva din il-kontradizzjoni u konsegwentement tannulla l-imsemmija deċiżjoni.
230    It-tielet nett, il-punt 270 tas-sentenza appellata, li fih il-Qorti Ġenerali tindika li r-riferiment għal ksur globali fil-premessa 1210 tad-Deċiżjoni kontenzjuża huwa “sempliċi żball tal-pinna”, jimplika letteralment il-kitba mill-ġdid ta’ din id-deċiżjoni. Fil-fatt, l-unika interpretazzjoni plawżibbli tad-dispożittiv tagħha hija li l-imsemmija deċiżjoni kkonstatat ksur globali, jew tal-inqas ksur fuq ir-rotot globali kollha li jaqgħu taħt il-kompetenza tal-Unjoni.
231    Ir-raba’ nett, il-punt 286 tas-sentenza appellata jikser il-preżunzjoni ta’ innoċenza u jaqleb l-oneru tal-prova sa fejn fih il-Qorti Ġenerali kkunsidrat li l-prova ta’ koordinazzjoni f’seba’ pajjiżi kienet suffiċjenti sabiex tiġi stabbilita koordinazzjoni globali. Id-dispożittiv tad-Deċiżjoni kontenzjuża jimplika li t-trasportaturi huma responsabbli għar-rotot bejn iż-ŻEE u l-pajjiżi terzi kollha. Madankollu, filwaqt li l-Kummissjoni ma rnexxilhiex tipproduċi l-prova ta’ dan, il-Qorti Ġenerali eżiġiet li t-trasportaturi jikkonfutaw li ċerti rotot kienu jaqgħu taħt l-akkordju kontenzjuż.
232    Il-ħames nett, fil-punti 276 sa 278 tas-sentenza appellata, il-Qorti Ġenerali kisret il-prinċipju ta’ preżunzjoni ta’ innoċenza, billi ssuġġeriet li Dubai kien jaqa’ fil-kamp ta’ applikazzjoni tal-akkordju kontenzjuż minkejja li ma setgħetx tinjora li dan ma kienx il-każ, fid-dawl tad-dikjarazzjonijiet tal-Kummissjoni quddiemha fil-kawża li tat lok għas-sentenza tat‑30 ta’ Marzu 2022, Cathay Pacific Airways vs Il‑Kummissjoni (T‑343/17, EU:T:2022:184).
233    Is-sitt nett, il-konklużjoni li tinsab fil-punt 313 tas-sentenza appellata, dwar in-natura unika tal-ksur, hija vvizzjata sa fejn hija bbażata fuq il-premessa żbaljata li tinsab fil-punt 311 ta’ din is-sentenza, li tgħid li l-aġir inkwistjoni kien ta’ dimensjoni globali.
234    Il-Kummissjoni tosserva li din il-parti hija parzjalment inammissibbli u parzjalment infondata.
–       Il-kunsiderazzjonijiet tal-Qorti tal-Ġustizzja
235    Fl-ewwel lok, għandu jiġi rrilevat li, fil-punt 268 tas-sentenza appellata, il-Qorti Ġenerali indikat li, f’dan il-każ, kuntrarjament għal dak li jallegaw SAS Cargo et, il-Kummissjoni ma kinitx ikkonkludiet, fid-dispożittiv tad-Deċiżjoni kontenzjuża, li kien hemm ksur ta’ dimensjoni globali. Hija rrilevat, f’dan ir-rigward, li r-riferiment għall-koordinazzjoni tal-aġir tat-trasportaturi inkriminati “fil-qasam tat-tariffi għall-provvista ta’ servizzi ta’ trasport tal-merkanzija […] fid-dinja kollha” [traduzzjoni mhux uffiċjali] fil-punt introduttorju tal-Artikolu 1 ta’ din id-deċiżjoni hija sempliċement konstatazzjoni ta’ fatti li l-Kummissjoni kklassifikat, fil-paragrafi 1 sa 4 ta’ dan l-artikolu, bħala ksur tar-regoli tal-kompetizzjoni applikabbli fuq ir-rotot li hija kienet qieset li jaqgħu, matul il-perijodi inkwistjoni, fil-kompetenza tagħha, jiġifieri r-rotot fiż-ŻEE bejn is‑7 ta’ Diċembru 1999 u l‑14 ta’ Frar 2006, ir-rotot Unjoni-pajjiżi terzi bejn l‑1 ta’ Mejju 2004 u l‑14 ta’ Frar 2006, ir-rotot ŻEE minbarra dawk Unjoni-pajjiżi terzi bejn id‑19 ta’ Mejju 2005 u l‑14 ta’ Frar 2006 u r-rotot Unjoni-Svizzera bejn l‑1 ta’ Ġunju 2002 u l‑14 ta’ Frar 2006.
236    Hija ppreċiżat, fil-punt 269 ta’ din is-sentenza, li, peress li d-dispożittiv tad-Deċiżjoni kontenzjuża ma jagħtix lok għal dubju, kien biss għall-finijiet ta’ kompletezza li hija żiedet li l-motivi tad-Deċiżjoni kontenzjuża kienu jsostnu din il-konklużjoni, ħaġa li hija esponiet fil-bqija ta’ dan il-punt 269 kif ukoll fil-punti 270 u 271 tal-imsemmija sentenza. Minn dawn il-motivi, hija ddeduċiet, f’dan l-aħħar punt, li l-konstatazzjoni dwar l-eżistenza ta’ koordinazzjoni tat-tariffi għall-provvista ta’ servizzi ta’ trasport tal-merkanzija fid-dinja kollha kienet tirrifletti l-pożizzjoni espressa mill-Kummissjoni, tul id-Deċiżjoni kontenzjuża kollha, dwar il-portata ġeografika tal-akkordju kontenzjuż.
237    F’dan ir-rigward, għandha ssir distinzjoni bejn il-kunċett ta’ “aġir”, li jkopri numru ta’ elementi fattwali, u l-kunċett ta’ “reat”, li jirrigwarda l-klassifikazzjoni legali li ngħatat lil dan l-aġir (ara, f’dan is-sens, is-sentenza tas‑16 ta’ Ġunju 2022, Quanta Storage vs Il‑Kummissjoni, C‑699/19 P, EU:C:2022:483, punt 70).
238    Issa, f’dan il-każ, mill-formulazzjoni tal-Artikolu 1 tad-Deċiżjoni kontenzjuża, li SAS Cargo et ma jallegawx li ġie żnaturat mill-Qorti Ġenerali, jirriżulta b’mod ċar li l-Kummissjoni ma imponietx fuq SAS Cargo et ir-responsabbiltà għal “ksur globali”, peress li r-riferiment għall-fatt li d-destinatarji ta’ din id-deċiżjoni kienu “kkoordinaw l-aġir tagħhom fil-qasam tat-tariffi għall-provvista ta’ servizzi ta’ trasport tal-merkanzija bl-ajru fid-dinja kollha f’dak li jirrigwarda s-sovrataxxa tal-fjuwil, is-[sovrataxxa tas-sigurtà] u l-ħlas ta’ kummissjoni fuq is-sovrataxxi” [traduzzjoni mhux uffiċjali] hija effettivament biss deskrizzjoni fattwali tal-aġir antikompetittiv inkwistjoni, li ma twassalx fiha nnifisha għal klassifikazzjoni legali li tista’ tistabbilixxi l-eżistenza ta’ kontradizzjoni fid-dispożittiv tad-Deċiżjoni kontenzjuża.
239    Barra minn hekk, minn dawn l-elementi jirriżulta li, peress li l-Qorti Ġenerali ġustament ikkunsidrat li l-Kummissjoni ma kinitx ikkonkludiet, fid-dispożittiv tad-Deċiżjoni kontenzjuża, li kien hemm ksur ta’ dimensjoni globali, ma jistax jitqies li teżisti kontradizzjoni bejn, minn naħa, il-konstatazzjoni ta’ tali ksur u, min-naħa l-oħra, il-motivi tad-Deċiżjoni kontenzjuża.
240    Barra minn hekk, sa fejn SAS Cargo et jallegaw l-eżistenza ta’ kontradizzjoni, bejn, minn naħa, il-fatt li r-rotot identifikati fil-paragrafi l-oħra ta’ dan l-Artikolu 1 ma jagħmlux riferiment għal pajjiżi speċifiċi, b’tali mod li hemm lok li jiġi kkunsidrat, peress li dan id-dispożittiv jirreferi għal “akkordju globali”, li r-rotot kollha bejn l-ajruporti taż-ŻEE u l-pajjiżi terzi kollha huma koperti, u, min-naħa l-oħra, il-motivi ta’ din id-deċiżjoni, li minnhom jirriżulta li Dubai u t-Tajlandja ma humiex inklużi f’dan l-akkordju, huwa biżżejjed li jiġi rrilevat li minn dak li ġie espost fil-punti 235 sa 239 ta’ din is-sentenza jirriżulta li dan l-argument huwa bbażat fuq interpretazzjoni żbaljata tal-portata ta’ dan id-dispożittiv.
241    Fid-dawl tal-kunsiderazzjonijiet preċedenti, l-argument imressaq fil-punt 228 ta’ din is-sentenza ma huwiex fondat.
242    Fit-tieni lok, fir-rigward tal-argument imressaq fil-punt 229 ta’ din is-sentenza, għandu jiġi rrilevat, minn naħa, li dan huwa inammissibbli skont il-ġurisprudenza mfakkra fil-punt 82 ta’ din is-sentenza sa fejn, permezz tagħha, SAS Cargo et sempliċement jallegaw li l-punti 276 u 277 tas-sentenza appellata huma vvizzjati “b’sostituzzjoni tal-motivi, bi żball ta’ loġika u b’inkoerenzi interni” għar-raġuni li “l-kelma ‘globali’ tfisser ‘kullimkien fid-dinja’”, peress li tali affermazzjonijiet huma wisq vagi u ġenerali sabiex jippermettu li tiġi stabbilita l-eżistenza ta’ żball ta’ liġi fil-punti 276 u 277 tas-sentenza appellata. L-istess japplika għal dak imressaq fil-punt 232 ta’ din is-sentenza sa fejn dan jirrigwarda, essenzjalment, l-istess punti tas-sentenza appellata u li permezz tagħha SAS Cargo et sempliċement jallegaw mill-ġdid ksur tal-preżunzjoni ta’ innoċenza.
243    Min-naħa l-oħra, sa fejn, permezz ta’ dan l-argument imressaq f’dan il-punt 229, SAS Cargo et jallegaw, essenzjalment, li, f’dan il-punt 277, il-Qorti Ġenerali wettqet żball ta’ liġi meta ma rrilevatx il-kontradizzjoni tal-motivi enfasizzati fiha, għandu jiġi rrilevat li, fl-imsemmi punt 277, il-Qorti Ġenerali kkonstatat li l-Kummissjoni kienet indikat, fil-premessa 889 tad-Deċiżjoni kontenzjuża, li s-sovrataxxi kienu “miżuri ta’ applikazzjoni ġenerali”, li “kienu intiżi li jiġu applikati fuq ir-rotot kollha, fuq livell globali”, u li l-istess kien japplika għar-rifjut li jitħallsu kummissjonijiet, li kien ukoll “ta’ natura ġenerali”. Hija speċifikat ukoll li l-implimentazzjoni tas-sovrataxxi kienet isseħħ fil-kuntest ta’ sistema fuq diversi livelli, ċentrali u lokali, deskritta fil-premessi 107, 1046 u 1300 tad-Deċiżjoni kontenzjuża. Minn dan hija ddeduċiet li, f’dawn iċ-ċirkustanzi, l-esklużjoni mill-kamp ta’ applikazzjoni tal-akkordju kontenzjuż ta’ aġir lokali ma tikkontradixxix in-natura globali tiegħu.
244    Għaldaqstant, għandu jiġi kkonstatat li, minn naħa, fil-punt 277 tas-sentenza appellata, il-Qorti Ġenerali ma indikatx, kif jallegaw SAS Cargo et, li l-aġir kontenzjuż kien japplika simultanjament “għar-rotot kollha” u mhux għal Dubai jew, parzjalment għat-Tajlandja u li, min-naħa l-oħra, dan il-punt 277 ma juri ebda kontradizzjoni fil-motivi tad-Deċiżjoni kontenzjuża. Fil-fatt, dan sempliċement jesponi d-differenza bejn, minn naħa, il-portata ġenerali tas-sovrataxxi inkwistjoni u, min-naħa l-oħra, l-istruttura li fuq il-bażi tagħha l-adozzjoni tagħhom ġiet diskussa u implimentata. L-argument ta’ SAS Cargo et miġbur fil-qosor fil-punt 243 ta’ din is-sentenza huwa bbażat, konsegwentement, fuq interpretazzjoni żbaljata tas-sentenza appellata.
245    Fit-tielet lok, huwa biżżejjed li jiġi rrilevat li, kif indikat il-Qorti Ġenerali fil-punt 269 tas-sentenza appellata, il-punt 270 tagħha huwa superfluwu. Konsegwentement, l-argument espost fil-punt 230 ta’ din is-sentenza huwa, fi kwalunkwe każ, ineffettiv, skont il-ġurisprudenza msemmija fil-punt 80 ta’ din is-sentenza.
246    Fir-raba’ lok, fir-rigward tal-argument imressaq fil-punt 231 ta’ din is-sentenza, SAS Cargo et iwettqu interpretazzjoni manifestament żbaljata tal-punt 286 tas-sentenza appellata meta jsostnu li l-Qorti Ġenerali qieset li koordinazzjoni f’seba’ pajjiżi kienet suffiċjenti sabiex tiġi stabbilita koordinazzjoni globali. Fil-fatt, f’dan il-punt 286, il-Qorti Ġenerali sempliċement indikat li l-Kummissjoni kienet ipproduċiet provi intiżi sabiex juru li l-koordinazzjoni relatata mar-rifjut li jitħallsu kummissjonijiet seħħet f’diversi pajjiżi madwar id-dinja, “fosthom” Ħong Kong, l-Isvizzera, l-Italja, Franza, Spanja, l-Indja u l-Istati Uniti. Għall-bqija, sa fejn SAS Cargo et għandhom l-għan li jikkontestaw din l-evalwazzjoni, huma jikkontestaw, fir-realtà, l-evalwazzjoni tal-fatti u tal-provi mwettqa mill-Qorti Ġenerali. Dan huwa, għalhekk, inammissibbli, konformement mal-ġurisprudenza mfakkra fil-punt 72 ta’ din is-sentenza.
247    Fil-ħames u fl-aħħar lok, huwa biżżejjed li jiġi rrilevat li s-sitt ilment invokat minn SAS Cargo et insostenn ta’ din il-parti huwa bbażat fuq il-premessa li huma rnexxielhom jistabbilixxu li l-Qorti Ġenerali wettqet żball ta’ liġi meta qieset li l-Kummissjoni kellha raġun tikkonkludi li s-sovrataxxi kienu miżuri ta’ applikazzjoni ġenerali li kienu intiżi li jiġu applikati “għar-rotot kollha, fuq livell globali” u li r-rifjut li jitħallsu kummissjonijiet “kien ukoll ta’ natura ġenerali”. Issa, mill-analiżi preċedenti jirriżulta li SAS Cargo et ma rnexxilhomx jistabbilixxu l-fondatezza ta’ din il-premessa.
248    Mill-kunsiderazzjonijiet preċedenti kollha jirriżulta li l-ewwel parti tar-raba’ aggravju għandha tiġi miċħuda bħala parzjalment inammissibbli, parzjalment ineffettiva u parzjalment infondata.
Fuq it-tieni parti, dwar il-motiv ta’ difiża bbażat fuq il-pressjoni mill-Istat
–       L-argumenti tal-partijiet
249    SAS Cargo et isostnu li l-Qorti Ġenerali wettqet żbalji ta’ liġi fl-evalwazzjoni tagħha tal-motiv ta’ difiża tagħhom ibbażat fuq il-pressjoni mill-Istat. Dan l-iżball jivvizzja l-punti 500, 501, 509 sa 514, 532, 549, 562 u 564 tas-sentenza appellata. Il-Qorti Ġenerali eżiġiet li SAS Cargo et juru li l-leġiżlazzjoni nazzjonali ta’ pajjiżi terzi kienet tobbligahom jadottaw l-aġir inkwistjoni. Issa, il-ġurisprudenza ċċitata f’dan ir-rigward mill-Qorti Ġenerali fil-punti 509 sa 512 ta’ din is-sentenza hija rilevanti biss fil-kuntest tad-deċiżjonijiet tal-Istati Membri. Fil-fatt, il-prinċipju ta’ nuqqas ta’ ndħil, li huwa korollarju tal-prinċipju ta’ ugwaljanza sovrana tal-Istati, jagħti lill-pajjiżi terzi d-dritt li jmexxu l-affarijiet tagħhom stess mingħajr indħil estern.
250    F’dan il-każ, il-FSA jew leġiżlazzjonijiet lokali ħeġġew diskussjonijiet tariffarji bejn trasportaturi ddeżinjati fuq rotot speċifiċi, b’tali mod li l-Kummissjoni kellha l-obbligu, konformement mal-prinċipji tad-dritt internazzjonali applikabbli, li turi moderazzjoni u trażżin fl-eżerċizzju tal-kompetenzi tagħha. Konsegwentement, il-Qorti Ġenerali wettqet żball ta’ liġi fl-evalwazzjoni tagħha tal-motiv ta’ difiża bbażat fuq il-pressjoni mill-Istat. Fil-fatt, l-applikabbiltà ta’ dan il-motiv ta’ difiża ma hijiex limitata għas-sitwazzjonijiet li fihom il-leġiżlazzjoni u l-prattika nazzjonali jeżiġu li t-trasportaturi jiddiskutu t-tariffi, iżda testendi għall-aġir li huwa speċifikament irregolat u mħeġġeġ mil-leġiżlazzjoni u l-prassi nazzjonali. Dan l-iżball jivvizzja mhux biss il-punti 509 sa 514 tas-sentenza appellata, iżda wkoll l-evalwazzjonijiet dwar il-prattiki eżistenti f’diversi pajjiżi terzi.
251    Għalhekk, fl-ewwel lok, l-evalwazzjonijiet tal-Qorti Ġenerali dwar Ħong Kong ma jistgħux jiġu aċċettati. Fil-fatt, mill-punt 531 tas-sentenza appellata jirriżulta li l-awtoritajiet nazzjonali ma xtaqux jirċievu talbiet individwali dwar l-istabbiliment ta’ sovrataxxa tal-fjuwil. Għalhekk, interpretat b’mod korrett, il-motiv ta’ difiża bbażat fuq il-pressjoni mill-Istat kien issodisfatt, peress li kull aġir kollettiv f’Ħong Kong kien imħeġġeġ minn dawn l-awtoritajiet, miftiehem mal-klijenti, u għalhekk ma kienx jikkostitwixxi akkordju antikompetittiv. Il-punti 515 sa 532 tas-sentenza appellata dwar ir-responsabbiltà tal-appellanti f’Ħong Kong huma għalhekk żbaljati.
252    Fit-tieni lok, l-evalwazzjonijiet tal-Qorti Ġenerali dwar il-Ġappun, li jinsabu fil-punti 537 sa 540 tas-sentenza appellata, u l-konsegwenzi li hija siltet minnhom fil-punti 549 u 550 tagħha, lanqas ma jistgħu jiġu aċċettati. Minn naħa, il-FSA konklużi mal-Ġappun kienu stipulaw obbligu ta’ koordinazzjoni tat-tariffi, inklużi s-sovrataxxi. Billi affermat il-kuntrarju fil-punt 537 ta’ din is-sentenza, il-Qorti Ġenerali żnaturat is-sens ċar tal-klawżola tariffarja inkwistjoni, esposta fil-punt 140 tar-rikors quddiem il-Qorti Ġenerali. Jekk xejn iktar, dawn il-ftehimiet mal-Ġappun ħeġġew il-koordinazzjoni. Fil-punt 538 tal-imsemmija sentenza, il-Qorti Ġenerali żnaturat ukoll l-argument ta’ SAS Cargo et. Mis-sottomissjonijiet bil-miktub ta’ dawn tal-aħħar quddiem il-Qorti Ġenerali jirriżulta li huma indikaw li d-dispożizzjonijiet tariffarji tal-FSA kienu jawtorizzaw diskussjonijiet ġenerali dwar it-tariffi bejn trasportaturi multipli li jaqdu pajjiżi ta’ destinazzjoni differenti fi ħdan iż-ŻEE, filwaqt li spjegaw b’mod partikolari li l-uffiċċju Ġappuniż tal-avjazzjoni ċivili kien approva l-istess livell ta’ sovrataxxa għall-pajjiżi kollha taż-ŻEE. Il-Qorti Ġenerali, fil-punt 545 tal-istess sentenza, żnaturat ukoll l-argumenti tagħhom dwar is-sovrataxxa tal-fjuwil. Fil-fatt, hija indikat li l-inizjattiva li jiġu ppreżentati applikazzjonijiet kollettivi dwar din is-sovrataxxa kienet imputabbli lit-trasportaturi, u mhux lil din l-awtorità Ġappuniża, minkejja li qatt ma kien hemm applikazzjonijiet kollettivi fil-Ġappun, iżda biss talbiet individwali wara koordinazzjoni, kif jindikaw provi annessi ma’ dawn is-sottomissjonijiet bil-miktub.
253    Min-naħa l-oħra, il-punt 543 tas-sentenza appellata jiżnatura provi sa fejn fih il-Qorti Ġenerali kkonstatat li huma inkwistjoni dokumenti li “tfasslu minn” SAS Cargo et “stess”, filwaqt li dan ma huwiex il-każ. B’mod partikolari, dawn tal-aħħar ipproduċew, minn naħa, riżoluzzjoni tal-International Air Transport Association (iktar ’il quddiem l-“IATA”) tax-xahar ta’ Mejju 2000, li tistabbilixxi livell uniku ta’ sovrataxxa tal-fjuwil għar-rotot internazzjonali kollha, u, min-naħa l-oħra, komunikazzjoni interna ta’ Japan Airlines li turi li l-uffiċċju Ġappuniż tal-avjazzjoni ċivili kien adotta l-mekkaniżmu tas-sovrataxxa tal-fjuwil kif ukoll ittra ta’ din il-kumpannija li tikkonferma li dan il-mekkaniżmu kien intalab mill-klijenti. Il-premessa 1002 tad-Deċiżjoni kontenzjuża ssemmi wkoll dokument prodott minn Japan Airlines li jsostni l-pożizzjoni tagħhom, iżda l-aċċess ta’ SAS Cargo et għal din il-prova ġie rrifjutat lilhom. Dawn tal-aħħar irreferew ukoll għad-dikjarazzjoni tal-avukat ta’ trasportatur ieħor waqt is-seduta quddiem il-Kummissjoni, li tikkontradixxi dikjarazzjoni attribwita lilu fid-Deċiżjoni kontenzjuża. Billi naqset milli tindirizza dawn il-provi u billi rrifjutat lil SAS Cargo et l-aċċess għall-provi sussegwenti għad-dikjarazzjoni tal-oġġezzjonijiet, għalkemm identifikati b’mod ċar, il-Qorti Ġenerali kisret ukoll il-prinċipju ta’ ugwaljanza.
254    Fit-tielet lok, fir-rigward tal-pajjiżi terzi l-oħra li s-sistemi regolatorji tagħhom huma indirizzati fid-Deċiżjoni kontenzjuża, jiġifieri r-Repubblika tal-Indja, ir-Renju tat-Tajlandja, ir-Repubblika ta’ Singapor, ir-Repubblika tal-Korea u r-Repubblika Federattiva tal-Brażil, jissemma biss inċident wieħed li jinvolvi lil SAS Cargo et wara l‑1 ta’ Mejju 2004, fil-premessa 506 tad-Deċiżjoni kontenzjuża. Issa, din il-prova li tikkonċerna t-Tajlandja hija manifestament insuffiċjenti sabiex jiġi stabbilit ksur b’rabta ma’ dawn il-pajjiżi l-oħra, iktar u iktar peress li tikkostitwixxi prova li tiskaġuna. Fil-punti 558 sa 562 tas-sentenza appellata, il-Qorti Ġenerali taqbel ukoll li l-uniku inċident li kien jinvolvi lil SAS Cargo et f’allegat akkordju fit-Tajlandja ma kienx imur kontra d-dritt tal-kompetizzjoni, peress li minn prova prodotta minn SAS Cargo et kien jirriżulta li l-awtoritajiet Tajlandiżi kienu imponew il-livelli tas-sovrataxxa tal-fjuwil li kellhom josservaw it-trasportaturi, li kien jelimina kull possibbiltà ta’ kompetizzjoni sa mill‑20 ta’ Lulju 2005. Madankollu, hija wettqet żball ta’ liġi meta kkonkludiet li SAS Cargo et ma kinux urew li kull possibbiltà ta’ kompetizzjoni kienet ġiet eliminata qabel din id-data.
255    F’dan ir-rigward, l-ewwel nett, il-Qorti Ġenerali kellha teżamina mhux jekk l-aġir inkwistjoni kienx obbligatorju, iżda jekk kienx imħeġġeġ. It-tieni nett, l-unika prova li torbot lil SAS Cargo et ma’ aġir li jikkostitwixxi ksur fit-Tajlandja, deskritta fil-premessa 506 tad-Deċiżjoni kontenzjuża, kienet tikkonċerna l-osservanza ta’ istruzzjoni tad-dipartiment tal-avjazzjoni ċivili tat-Tajlandja. Il-punt 562 tas-sentenza appellata hija għalhekk ivvizzjata b’inkoerenza interna. It-tielet nett, SAS Cargo et ipproduċew provi li jistabbilixxu li, mis-sena 2003, livelli ta’ sovrataxxi vinkolanti u identiċi kienu imposti fuq ir-rotot lejn iż-ŻEE mit-Tajlandja, prova li l-Kummissjoni qatt ma kkontestat. Għaldaqstant, il-Qorti Ġenerali wettqet żball ta’ liġi meta telqet mill-premessa kuntrarja għall-punt 562 tas-sentenza appellata, mingħajr ma indirizzat il-provi prodotti minn SAS Cargo et. Ir-raba’ nett, il-fatt li trasportatur Tajlandiż ma nstabx ħati ta’ ksur jistabbilixxi li l-provi prodotti minn dan it-trasportatur, wara d-dikjarazzjoni tal-oġġezzjonijiet, kienu jinkludu provi li jiskaġunaw addizzjonali, li għalihom l-appellanti kellu jkollhom aċċess.
256    Fir-rigward tal-evalwazzjoni mill-Kummissjoni tas-sistemi regolatorji msemmija fil-punt 254 ta’ din is-sentenza, li tinsab fil-premessa 1019 tad-Deċiżjoni kontenzjuża, din hija bbażata fuq sempliċi riferiment għar-raġunament tagħha dwar is-sistemi ta’ Ħong Kong u tal-Ġappun, kif indikat fil-punt 552 tas-sentenza appellata. Għaldaqstant, jekk il-Qorti tal-Ġustizzja kellha twarrab il-kunsiderazzjonijiet tal-Qorti Ġenerali dwar dawn l-aħħar żewġ pajjiżi, hija jkollha wkoll twarrab dawk li jinsabu fil-punti 555 sa 557, 562 u 563 tagħha, fir-rigward ta’ dawn il-pajjiżi terzi l-oħra. Barra minn hekk, peress li t-Tajlandja u Dubai ma kinux jaqgħu fil-kamp ta’ applikazzjoni tal-akkordju kontenzjuż, il-Qorti Ġenerali kellha tagħti lil SAS Cargo et il-benefiċċju tad-dubju u tikkonkludi li akkordju globali ma setax jiġi preżunt mingħajr prova. B’dan il-mod, hija kisret ukoll il-preżunzjoni ta’ innoċenza. Għall-istess raġunijiet, il-punti 623 u 624 tas-sentenza appellata huma wkoll żbaljati.
257    Il-Kummissjoni ssostni li din il-parti hija parzjalment inammissibbli u parzjalment infondata.
–       Il-kunsiderazzjonijiet tal-Qorti tal-Ġustizzja
258    Preliminarjament, għandu jiġi rrilevat li, fil-punti 500 u 501 tas-sentenza appellata, il-Qorti Ġenerali indikat, minn naħa, li l-prinċipju ta’ nuqqas ta’ ndħil huwa rrikonoxxut mid-dritt internazzjonali konswetudinarju, u, min-naħa l-oħra, li, anki jekk jitqies li SAS Cargo et setgħu jinvokawh, il-Kummissjoni ma kinitx kisret dan il-prinċipju bl-applikazzjoni tal-kriterju tal-effetti kkwalifikati sabiex tissanzjona aġir li seħħ u ġie implimentat f’pajjiżi terzi li, għal raġunijiet politiċi, iddeċidew li jawtorizzawh. F’dan ir-rigward, hija rrilevat li l-applikazzjoni tal-Artikolu 101(1) TFUE għal aġir li huwa prevedibbli li jipproduċi effetti immedjati u sostanzjali fiż-ŻEE hija ġġustifikata fid-dawl tad-dritt internazzjonali pubbliku u, għaldaqstant, b’mod partikolari tal-prinċipju ta’ nuqqas ta’ ndħil.
259    Għaldaqstant, għandu jiġi kkonstatat li dawn il-punti 500 u 501, li jikkostitwixxu l-analiżi mill-Qorti Ġenerali tal-ewwel ilment tas-sitt parti tat-tielet motiv ippreżentat quddiemha, li kien ibbażat fuq ksur tal-prinċipji ta’ sovranità u ta’ nuqqas ta’ ndħil, ma jirrigwardawx l-analiżi, mill-Qorti Ġenerali, tal-motiv ta’ difiża bbażat fuq il-pressjoni mill-Istat, li ġie eżaminat minn din tal-aħħar fil-punti 504 sa 564 tas-sentenza appellata u li huwa l-uniku wieħed imsemmi f’din il-parti tar-raba’ aggravju.
260    Issa, SAS Cargo et ma jressqu ebda argument li jispjega kif il-punti 500 u 501 tas-sentenza appellata jinkludu evalwazzjonijiet żbaljati fir-rigward tal-motiv ta’ difiża bbażat fuq il-pressjoni mill-Istat, li ma huwiex is-suġġett tal-imsemmija punti. Il-kritika li tikkonċernahom hija għalhekk inammissibbli, konformement mal-ġurisprudenza mfakkra fil-punt 82 ta’ din is-sentenza.
261    Barra minn hekk, sa fejn SAS Cargo et isostnu, fl-ewwel lok, li l-Qorti Ġenerali applikat kriterju ġuridiku żbaljat fl-evalwazzjoni tagħha tal-motiv ta’ difiża tagħhom ibbażat fuq il-pressjoni mill-Istat, għandu jitfakkar li l-Artikoli 101 u 102 TFUE jirrigwardaw biss aġir antikompetittiv li ġie adottat mill-impriżi fuq inizjattiva tagħhom stess. Jekk aġir antikompetittiv ikun impost fuq l-impriżi permezz ta’ leġiżlazzjoni nazzjonali jew jekk din tal-aħħar toħloq qafas regolamentari li minnu nnifsu jelimina kull possibbiltà ta’ aġir kompetittiv min-naħa tagħhom, dawn l-artikoli ma huwiex applikabbli. Fil-fatt, f’tali sitwazzjoni, ir-restrizzjoni ta’ kompetizzjoni ma hijiex ikkawżata, kif jimplikaw dawn id-dispożizzjonijiet, b’aġir awtonomu tal-impriżi. Għall-kuntrarju, l-imsemmija artikoli jistgħu japplikaw jekk jirriżulta li l-leġiżlazzjoni nazzjonali tippermetti l-possibbiltà ta’ kompetizzjoni li tista’ tiġi prekluża, ristretta jew distorta permezz ta’ aġir awtonomu tal-impriżi (ara, f’dan is-sens, is-sentenzi tal‑11 ta’ Novembru 1997, Il‑Kummissjoni u Franza vs Ladbroke Racing, C‑359/95 P u C‑379/95 P, EU:C:1997:531, punti 33 u 34, kif ukoll tal‑14 ta’ Ottubru 2010, Deutsche Telekom vs Il‑Kummissjoni, C‑280/08 P, EU:C:2010:603, punt 80).
262    Il-possibbiltà li jiġi eskluż aġir antikompetittiv partikolari mill-kamp ta’ applikazzjoni tal-Artikoli 101 u 102 TFUE, minħabba l-fatt li dan kien ġie impost fuq l-impriżi inkwistjoni mil-leġiżlazzjoni nazzjonali eżistenti jew minħabba l-fatt li din tal-aħħar telimina kull possibbiltà ta’ aġir kompetittiv min-naħa tagħhom, ġiet ammessa biss b’mod restrittiv mill-Qorti tal-Ġustizzja (sentenza tal‑14 ta’ Ottubru 2010, Deutsche Telekom vs Il‑Kummissjoni, C‑280/08 P, EU:C:2010:603, punt 81 u l-ġurisprudenza ċċitata).
263    Għalhekk, il-Qorti tal-Ġustizzja ddeċidiet li, jekk liġi nazzjonali sempliċement tħeġġeġ jew tiffaċilita l-adozzjoni, mill-impriżi, ta’ aġir antikompetittiv awtonomu, dawn tal-aħħar jibqgħu suġġetti għall-Artikoli 101 u 102 TFUE (sentenza tal‑14 ta’ Ottubru 2010, Deutsche Telekom vs Il‑Kummissjoni, C‑280/08 P, EU:C:2010:603, punt 82 u l-ġurisprudenza ċċitata).
264    Kuntrarjament għal dak li jsostnu SAS Cargo et, din il-ġurisprudenza ma tagħmilx distinzjoni bejn il-leġiżlazzjonijiet nazzjonali tal-Istati Membri u dawk ta’ pajjiżi terzi.
265    Barra minn hekk, konformement mal-ġurisprudenza mfakkra fil-punt 198 ta’ din is-sentenza, għalkemm hija l-awtorità li tallega ksur tar-regoli tal-kompetizzjoni li għandha tipproduċi l-prova ta’ dan, hija l-impriża li tinvoka motiv ta’ difiża kontra l-konstatazzjoni ta’ ksur ta’ dawn ir-regoli li għandha tipproduċi l-prova li l-kundizzjonijiet għall-applikazzjoni tar-regola li minnha huwa dedott dan il-motiv ta’ difiża huma sodisfatti, b’tali mod li l-imsemmija awtorità jkollha tirrikorri għalhekk għal provi oħra.
266    Minn dawn l-elementi jirriżulta li huwa b’mod infondat li SAS Cargo et isostnu li l-Qorti Ġenerali wettqet żball ta’ liġi fil-punti 509 sa 512 tas-sentenza appellata meta fakkret fihom, essenzjalment, it-tagħlim li jirriżulta mill-ġurisprudenza esposta fil-punti 258 sa 263 u 265 ta’ din is-sentenza u, billi kkunsidrat, fil-punt 513 tas-sentenza appellata, li dan japplika bl-istess mod għal-liġijiet u għall-aġir ta’ Stat Membru jew ta’ parti kontraenti għall-Ftehim ŻEE u għal dawk ta’ pajjiż terz kif ukoll, konsegwentement, billi qieset li huma kellhom jipproduċu l-prova li l-leġiżlazzjonijiet nazzjonali tal-pajjiżi terzi kkonċernati ma kinux ħeġġewhom, iżda kienu obbligawhom jadottaw l-aġir inkwistjoni.
267    L-interpretazzjoni f’dan is-sens ta’ dan il-motiv ta’ difiża ibbażat fuq il-pressjoni mill-Istat invokat minn SAS Cargo et tmur kontra, barra minn hekk, l-applikazzjoni neċessarjament stretta li għandha ssir tiegħu, li hija l-uniku mezz biex tiġi evitata kontradizzjoni tal-formulazzjoni inekwivoka tal-Artikoli 101 u 102 TFUE, li jirrigwardaw l-aġir adottat mill-impriżi.
268    Għaldaqstant, sa fejn din il-parti hija bbażata fuq il-premessa li tgħid li huwa biżżejjed, sabiex jintlaqa’ motiv ta’ difiża bbażat fuq il-pressjoni mill-Istat ta’ pajjiż terz, li l-leġiżlazzjoni ta’ dan il-pajjiż tħeġġeġ l-adozzjoni ta’ aġir antikompetittiv, hija għandha tiġi miċħuda bħala infondata, peress li din il-premessa hija żbaljata.
269    Fit-tieni lok, fir-rigward tal-argument ta’ SAS Cargo et dwar l-evalwazzjonijiet tal-Qorti Ġenerali dwar il-Ġappun, għandu, minn naħa, fir-rigward tal-ewwel allegazzjoni tagħhom ta’ żnaturament, jiġi rrilevat li, fil-punt 537 tas-sentenza appellata, il-Qorti Ġenerali indikat li, sa fejn kellha x’taqsam l-allegazzjoni ta’ SAS Cargo et li l-Kummissjoni naqset milli tiċċita, fid-Deċiżjoni kontenzjuża, il-paragrafu 1 tal-klawżola standard tal-FSA konklużi mill-Ġappun, dan il-paragrafu jelenka l-fatturi li għandhom jittieħdu inkunsiderazzjoni waqt l-iffissar tat-tariffi u jipprevedi li dawn tal-aħħar jiġu ddeterminati skont id-dispożizzjonijiet segwenti tal-artikolu li jinsab fih. Minn dan hija ddeduċiet li la minn din id-dispożizzjoni u lanqas minn dik riprodotta fid-Deċiżjoni kontenzjuża ma jirriżulta li l-FSA jimponu obbligu ta’ koordinazzjoni bejn it-trasportaturi għad-determinazzjoni tas-sovrataxxi. Barra minn hekk, SAS Cargo et ma jressqu l-ebda argument issostanzjat li jista’ jistabbilixxi l-kuntrarju.
270    Issa, fil-punt 140 tar-rikors quddiem il-Qorti Ġenerali, SAS Cargo et kienu esponew li l-imsemmi paragrafu 1, li jinsab fil-FSA applikabbli għal SAS Cargo, kien jindika dan li ġej:
“It-tariffi għal kull servizz miftiehem għandhom jiġu stabbiliti f’livelli raġonevoli, b’teħid debitament inkunsiderazzjoni tal-fatturi rilevanti kollha, inklużi l-ispiża tal-operat, profitt raġonevoli, il-karatteristiċi tas-servizz (bħal standards ta’ veloċità u ta’ installazzjonijiet) u t-tariffi ta’ linji tal-ajru oħra għal kwalunkwe parti tar-rotta speċifikata. Dawn it-tariffi huma ffissati skont id-dispożizzjonijiet segwenti ta’ dan l-artikolu.” [traduzzjoni mhux uffiċjali]
271    Għaldaqstant, għandu jiġi kkonstatat li, fid-dawl tal-ġurisprudenza mfakkra fil-punt 108 ta’ din is-sentenza, l-allegat żnaturament ma huwiex stabbilit, peress li l-punt 537 tas-sentenza appellata jippreżenta b’mod fidil il-kontenut tal-istess paragrafu 1.
272    Fir-rigward tal-allegazzjoni ta’ żnaturament li tikkonċerna l-punt 538 tas-sentenza appellata, għandu jiġi rrilevat, f’dan il-punt, il-Qorti Ġenerali indikat li SAS Cargo et ma kkontestawx li d-dispożizzjonijiet tal-FSA dwar id-diskussjonijiet tat-tariffi bejn it-trasportaturi ddeżinjati fuq rotot speċifiċi ma jistgħux jawtorizzaw diskussjonijiet ġenerali dwar it-tariffi bejn trasportaturi multipli li jaqdu pajjiżi ta’ destinazzjoni differenti, bħalma huma dawk imsemmija fid-Deċiżjoni kontenzjuża.
273    Issa, fil-punt 128 tar-rikors tagħhom quddiem il-Qorti Ġenerali, li allegatament ġie żnaturat f’dan il-punt 538, huma kienu sostnew dan li ġej:
“[...] l-awtoritajiet lokali tal-avjazzjoni f’Ħong Kong, fil-Ġappun u fit-Tajlandja ma applikawx il-klawżoli tariffarji rotta b’rotta. Minflok, huma ddeterminaw livelli ta’ sovrataxxi skont in-natura internazzjonali jew nazzjonali tar-rotot (pereżempju fil-Ġappun) jew skont iż-żoni tal-konferenza dwar it-tariffi tal-IATA (pereżempju f’Ħong Kong, fit-Tajlandja). Peress li l-pajjiżi kollha taż-ŻEE jaqgħu taħt il-kategorija tar-rotot internazzjonali u tal-istess żona tal-konferenza tariffarja tal-IATA [...], l-istess livell ta’ sovrataxxa ġie approvat għar-rotot kollha lejn iż-ŻEE. Dan l-approċċ għandu l-għan li jillimita l-ispejjeż tat-tranżazzjonijiet għat-trasportaturi lokali nazzjonali u għall-ispedizjoniera u l-ispedituri lokali [...]. Għalhekk, kien jirriżulta direttament mis-sistemi amministrattivi li jimplimentaw il-FSA fis-seħħ, li l-awtoritajiet Asjatiċi kienu jirrikjedu li t-trasportaturi kollha li jittrasportaw merkanzija lejn l-Ewropa japplikaw l-istess livell ta’ sovrataxxa, għalkemm bl-użu ta’ metodi differenti, kif spjegat hawn taħt. Din id-dikjarazzjoni ta’ fatt kienet perfettament konformi mal-klawżoli tariffarji tal-FSA, peress li l-istess linja(i) tal-ajru kienet (kienu) trasportatur(i) indikata (indikati) f’kull FSA fis-seħħ. L-awtoritajiet ta’ Hong Kong u l-Emirati Għarab Magħquda (Dubai) spjegaw dan lill-Kummissjoni [...]” [traduzzjoni mhux uffiċjali]
274    Għalkemm SAS Cargo et kienu għalhekk sostnew li “l-awtoritajiet Asjatiċi kienu jobbligaw lit-trasportaturi kollha li jittrasportaw il-merkanzija lejn l-Ewropa japplikaw l-istess livell ta’ sovrataxxa”, minn dan il-punt 128 ma jirriżultax li huma sostnew li l-FSA konklużi mill-Ġappun kienu jawtorizzaw diskussjonijiet ġenerali dwar it-tariffi bejn trasportaturi multipli li jaqdu pajjiżi ta’ destinazzjoni differenti fiż-ŻEE, bħal dawk li ġew issanzjonati mid-Deċiżjoni kontenzjuża. Fid-dawl tal-ġurisprudenza mfakkra fil-punt 108 ta’ din is-sentenza, it-tieni allegazzjoni ta’ żnaturament għalhekk lanqas ma hija stabbilita.
275    Fir-rigward tat-tielet allegazzjoni ta’ żnaturament, li tirrigwarda l-punt 545 tas-sentenza appellata, il-Qorti Ġenerali, f’dan il-punt, indikat li, sa fejn dawn ma kinux jistabbilixxu l-eżistenza ta’ obbligu ta’ konsultazzjoni tat-trasportaturi fuq il-livell tas-sovrataxxa tal-fjuwil, ebda wieħed mill-elementi probatorji prodotti minn SAS Cargo et ma seta’ jinvalida l-informazzjoni li tinsab fil-premessi 198, 244, 256, 391, 392, 488 u 491 tad-Deċiżjoni kontenzjuża, li minnha jirriżulta li l-inizjattiva li jiġu ppreżentati applikazzjonijiet kollettivi dwar is-sovrataxxa tal-fjuwil kienet imputabbli lit-trasportaturi, u mhux lill-Uffiċċju Ġappuniż tal-Avjazzjoni Ċivili. Għaldaqstant, għandu jiġi kkonstatat li, permezz tal-argument tagħhom dwar dan il-punt, espost fil-punt 252 ta’ din is-sentenza, SAS Cargo et jikkritikaw fir-realtà l-interpretazzjoni ta’ dawn il-premessi tad-Deċiżjoni kontenzjuża, iċċitati mill-Qorti Ġenerali fl-istess punt 545. Għaldaqstant, permezz ta’ din l-interpretazzjoni, ma jistax ikun hemm żnaturament tal-argument tagħhom dwar is-sovrataxxa tal-fjuwil. Għaldaqstant, din it-tielet allegazzjoni hija infondata.
276    Fir-rigward tal-argument dwar il-punt 543 tas-sentenza appellata, relatat, minn naħa, mal-allegat żnaturament tal-provi, espost fil-punt 253 ta’ din is-sentenza, huwa biżżejjed li jiġi rrilevat li, f’dan il-punt 543, il-Qorti Ġenerali, wara li evalwat il-provi prodotti minn SAS Cargo et insostenn tal-affermazzjonijiet tagħhom, ikkonkludiet li ebda wieħed mid-dokumenti prodotti ma kien jistabbilixxi l-eżistenza ta’ pressjoni mill-Istat li tiġġustifika n-nuqqas ta’ applikazzjoni tal-Artikolu 101(1) TFUE. Bl-iskuża ta’ allegazzjoni ta’ żnaturament, SAS Cargo et jipprovaw għalhekk, fir-realtà, jiksbu evalwazzjoni ġdida ta’ dawn il-provi mill-Qorti tal-Ġustizzja. Dan l-argument huwa għalhekk inammissibbli, konformement mal-ġurisprudenza mfakkra fil-punt 72 ta’ din is-sentenza.
277    Min-naħa l-oħra, sa fejn, permezz tal-imsemmi argument, huma jsostnu li l-Qorti Ġenerali naqset milli tirrispondi għal uħud mill-argumenti tagħhom, huma jinvokaw ksur, mill-Qorti Ġenerali tal-obbligu ta’ motivazzjoni tagħha. Fil-fatt, hija ġurisprudenza stabbilita li l-aggravju bbażat fuq nuqqas ta’ tweġiba mill-Qorti Ġenerali għal argumenti mressqa fl-ewwel istanza jwassal, essenzjalment, sabiex jiġi invokat ksur tal-obbligu ta’ motivazzjoni li jirriżulta mill-Artikolu 36 tal-Istatut tal-Qorti tal-Ġustizzja tal-Unjoni Ewropea, applikabbli għall-Qorti Ġenerali skont l-ewwel paragrafu tal-Artikolu 53 ta’ dan l-Istatut, u mill-Artikolu 117 tar-Regoli tal-Proċedura tal-Qorti Ġenerali (sentenza tat‑28 ta’ Settembru 2023, Changmao Biochemical Engineering vs Il‑Kummissjoni, C‑123/21 P, EU:C:2023:708, punt 185 u l-ġurisprudenza ċċitata). Issa, fid-dawl tal-ġurisprudenza mfakkra fil-punt 85 ta’ din is-sentenza u fid-dawl tal-fatt li l-Qorti Ġenerali indikat mhux biss fil-punt 543, iżda wkoll fil-punti 542 u 544 tas-sentenza appellata, li jesponu wkoll il-provi li SAS Cargo et kienu pproduċew quddiem il-Qorti Ġenerali u l-evalwazzjoni tagħhom minn din tal-aħħar, tali ksur ma huwiex stabbilit.
278    Fir-rigward tal-allegazzjoni li l-Qorti Ġenerali kisret il-“prinċipju ta’ ugwaljanza” billi ma tathomx aċċess għal provi sussegwenti għad-dikjarazzjoni tal-oġġezzjonijiet, huwa biżżejjed li jiġi rrilevat li, anki jekk jitqies li din l-allegazzjoni hija ammissibbli, din ma hijiex differenti minn dik esposta fl-ewwel aggravju u għalhekk għandha, fi kwalunkwe każ, tiġi miċħuda għall-istess raġunijiet.
279    Fit-tielet lok, fir-rigward tal-argument espost fil-punti 254 sa 256 ta’ din is-sentenza, hemm lok, l-ewwel, li jiġi kkonstatat li dan huwa inammissibbli skont il-ġurisprudenza li tinsab fil-punt 72 ta’ din is-sentenza sa fejn, permezz tagħha, SAS Cargo et, bl-iskuża ta’ allegazzjonijiet ta’ żbalji ta’ liġi li jikkonċernaw is-sitwazzjoni prevalenti fit-Tajlandja, ifittxu li jiksbu evalwazzjoni ġdida tal-fatti u tal-provi.
280    It-tieni nett, sa fejn, permezz ta’ dan l-argument, SAS Cargo et jikkontestaw il-koerenza interna tad-Deċiżjoni kontenzjuża, l-imsemmi argument huwa inammissibbli, konformement mal-ġurisprudenza mfakkra fil-punt 74 ta’ din is-sentenza.
281    It-tielet nett, sa fejn, permezz tal-imsemmi argument, huma jsostnu li l-Qorti Ġenerali naqset milli tindirizza l-provi kollha li huma kienu pproduċew, huwa biżżejjed li jiġi rrilevat li l-azzjoni tal-awtoritajiet Tajlandiżi ġiet eżaminata mill-Qorti Ġenerali fil-punti 556 sa 561 tas-sentenza appellata u li, fil-punt 562 tagħha, il-Qorti Ġenerali kkonkludiet li, fir-rigward tal-leġiżlazzjoni applikabbli fit-Tajlandja, SAS Cargo et setgħu jistabbilixxu, mingħajr ma ġew kontradetti b’mod utli mill-Kummissjoni, li, mill‑20 ta’ Lulju 2005, l-awtoritajiet ta’ dan il-pajjiż kienu ħolqu qafas regolamentari li huwa stess kien jelimina kull possibbiltà ta’ aġir kompetittiv bejn it-trasportaturi f’dak li jirrigwarda d-determinazzjoni tal-ammont tas-sovrataxxa tal-fjuwil applikabbli għat-titjiriet li jitilqu mit-Tajlandja. Ġie rrilevat ukoll li, għall-kuntrarju, huma ma kinux ipproduċew il-prova li l-leġiżlazzjoni Tajlandiża kienet telimina kull possibbiltà ta’ kompetizzjoni fir-rigward tas-sovratxxa tas-sigurtà jew li, fir-rigward tas-sovrataxxa tal-fjuwil, kull possibbiltà ta’ kompetizzjoni kienet ġiet eliminata għall-perijodu qabel l‑20 ta’ Lulju 2005.
282    Għaldaqstant, għandu jiġi kkonstatat li, permezz tat-tielet argument espost fil-punt 255 ta’ din is-sentenza, huma jipprovaw jiksbu mill-Qorti tal-Ġustizzja, bl-iskuża ta’ allegazzjoni ta’ ksur mill-Qorti Ġenerali tal-obbligu ta’ motivazzjoni tagħha, evalwazzjoni ġdida tal-fatti u tal-provi. Dan l-argument huwa għalhekk inammissibbli, konformement mal-ġurisprudenza mfakkra fil-punt 72 ta’ din is-sentenza.
283    Ir-raba’ nett, sa fejn jallegaw li huma kellu jkollhom aċċess għal provi li jiskaġunaw addizzjonali, dan l-argument ma huwiex differenti minn dak espost fl-aħħar tal-punt 253 ta’ din is-sentenza u għandu jiġi miċħud għall-istess raġunijiet bħal dawk diġà esposti fil-punt 278 ta’ din is-sentenza.
284    Il-ħames nett, fir-rigward tal-argument espost fil-punt 256 ta’ din is-sentenza, huwa biżżejjed li jiġi rrilevat li ma hemmx lok li jiġu kkonstatati żbalji ta’ liġi fil-punti 555 sa 557, 562 u 563 tas-sentenza appellata, peress li l-allegazzjonijiet ta’ SAS Cargo et f’dan ir-rigward huma bbażati fuq il-premessa li huma rnexxielhom jistabbilixxu li l-kunsiderazzjonijiet tal-Qorti Ġenerali dwar is-sistemi regolatorji ta’ Ħong Kong u tal-Ġappun kienu żbaljati. Issa, kif jirriżulta mill-analiżi preċedenti, din il-premessa ma hijiex fondata.
285    Fir-rigward tal-allegazzjoni ta’ ksur tal-preżunzjoni ta’ innoċenza, din hija bbażata wkoll fuq in-nuqqas ta’ inklużjoni tar-Renju tat-Tajlandja fost il-pajjiżi li fir-rigward tagħhom SAS Cargo et tista’ tiġi akkużata bi ksur tal-Artikolu 101(1) TFUE. Issa, għalkemm il-Qorti Ġenerali kkonstatat li tali ksur ma jistax jiġi invokat kontrihom fir-rigward tat-titjiriet li jitilqu minn dan il-pajjiż terz f’dak li jirrigwarda s-sovrataxxa tal-fjuwil mill‑20 ta’ Lulju 2005, hija ma eskludietx l-eżistenza ta’ tali ksur għat-titjiriet kollha li jitilqu mill-imsemmi pajjiż għall-perijodu kollu tal-ksur, b’tali mod li l-premessa ta’ dan l-argument hija wkoll infondata fil-fatt.
286    Fir-rigward tal-kritika dwar l-inklużjoni ta’ pajjiżi terzi fil-kamp ta’ applikazzjoni tal-ksur uniku u kontinwu, fil-punti 623 u 624 tas-sentenza appellata, huwa biżżejjed li jiġi rrilevat li din hija bbażata fuq l-istess argumenti bħal dawk li diġà ġew miċħuda fiż-żewġ punti preċedenti ta’ din is-sentenza.
287    Mill-kunsiderazzjonijiet preċedenti kollha jirriżulta li t-tieni parti tar-raba’ aggravju għandha tiġi miċħuda bħala parzjalment inammissibbli u parzjalment infondata.
Fuq it-tielet parti, dwar il-klassifikazzjoni tal-aġir inkwistjoni bħala ksur uniku u kontinwu
–       L-argumenti tal-partijiet
288    SAS Cargo et isostnu li l-Qorti Ġenerali wettqet żbalji ta’ liġi meta ċaħdet l-argument tagħhom li jikkontesta l-konklużjoni tal-Kummissjoni li l-aġir deskritt fid-Deċiżjoni kontenzjuża kien jikkostitwixxi ksur uniku u kontinwu. Fil-fatt, l-aġir inkwistjoni kien tant differenti li ma setax raġonevolment jiġi assimilat ma’ ksur “uniku”. L-evalwazzjoni tal-Qorti Ġenerali f’dan ir-rigward hija żbaljata minn diversi aspetti.
289    Fl-ewwel lok, fil-punti 302 sa 304 tas-sentenza appellata, il-Qorti Ġenerali tħalli barra l-punt essenzjali mqajjem minn SAS Cargo et, jiġifieri li l-aġir imsemmi fit-Taqsima 4 tad-Deċiżjoni kontenzjuża seħħ f’kuntesti differenti u kellu għanijiet differenti. Ċertament, f’dan il-punt 302, il-Qorti Ġenerali tirreferi għal kull tip ta’ aġir. Madankollu, hija qatt ma tindirizza l-punt ċentrali li dawn it-tipi differenti ta’ aġir ma kellhomx punti komuni. B’dan il-mod, hija kisret l-obbligu ta’ motivazzjoni tagħha.
290    Fit-tieni lok, il-Qorti Ġenerali wettqet żbalji fir-rigward tal-aġir li seħħ fl-Isvizzera. Fil-punti 612 sa 618 tas-sentenza appellata, hija kkonfermat li l-uniku kuntatt li kien jinvolvi lil SAS Cargo et, li seħħ wara l‑1 ta’ Ġunju 2002, ma kienx illegali. Madankollu, fil-punt 604 ta’ din is-sentenza, hija żnaturat il-provi billi għamlet riferiment għal kunċett ta’ “kontinwazzjoni” fl-użu tal-kriterju tal-piż reali. Hija naqset ukoll, fil-punti 604 u 605 tal-imsemmija sentenza, milli tirrispondi għall-argumenti mressqa u għall-provi prodotti fil-punt 161 tar-rikors tal-ewwel istanza, li permezz tagħhom huma kkontestaw, essenzjalment, mhux l-eżistenza ta’ laqgħa partikolari, iżda l-parteċipazzjoni tagħhom fiha. Barra minn hekk, minn dan il-punt 605 jirriżulta li ma kienx hemm qbil dwar l-użu, sabiex tiġi kkalkolata s-sovrataxxa tal-fjuwil, tal-piż reali minflok il-“piż taxxabbli”, filwaqt li l-Qorti Ġenerali, fil-punt 606 tal-istess sentenza, approvat il-konklużjoni tal-Kummissjoni li huma kienu pparteċipaw f’tali ftehim iżda ddeċidew li ma japplikawhx. Il-punt 610 tas-sentenza appellata huwa wkoll żbaljat sa fejn fih hemm imsemmi li komunikazzjoni ta’ impjegat tal-appellanti dwar it-tneħħija tas-sovrataxxa tal-fjuwil kienet tikser l-Artikolu 101(1) TFUE, minkejja li din il-komunikazzjoni kienet pubblika. Il-Qorti Ġenerali kellha teżamina jekk l-imsemmija komunikazzjoni kinitx twassal għal trasparenza ikbar tal-prezzijiet jew jekk kinitx tiffaċilita l-osservanza tal-akkordju. Peress li ma għamlitx dan, hija kisret l-obbligu ta’ motivazzjoni tagħha. Barra minn hekk, għal dan l-aġir lokali ta’ Diċembru 2001 dwar sovrataxxi fuq rotot li jitilqu mill-Isvizzera, la l-Artikolu 101 TFUE u lanqas l-Artikolu 8 tal-Ftehim dwar l-Ajru KE-Svizzera ma kienu applikabbli, b’tali mod li l-punt 611 ta’ din is-sentenza huwa żbaljat fid-dritt.
291    Fit-tielet lok, il-Qorti Ġenerali wettqet żbalji fl-evalwazzjoni tal-affermazzjonijiet ta’ trasportaturi oħra fir-rigward tal-aġir ta’ SAS Cargo et. Hija ġustament qieset, fil-punti 625 sa 650 tas-sentenza appellata, li l-provi permezz ta’ messaġġi elettroniċi li jinsabu f’diversi premessi tad-Deċiżjoni kontenzjuża ma kinux juru l-eżistenza ta’ kuntatti illegali bejniethom u trasportaturi oħra. Madankollu, hija żbaljat meta ma kkontestatx ukoll ir-rilevanza ta’ messaġġi elettroniċi interni mibgħuta minn impjegat ta’ trasportatur ieħor ibbażat fir-Renju Unit fis‑17 ta’ Frar 2003, imsemmija fil-premessa 273 tad-Deċiżjoni kontenzjuża. Fil-punti 634 u 635 ta’ din is-sentenza, hija qieset li SAS Cargo et ma kinux ipproduċew prova insostenn tal-pożizzjoni tagħhom. Madankollu, hija wettqet żball meta ma eżaminatx il-kwistjoni reali li huma qajmu. Għalhekk, minn naħa, il-Qorti Ġenerali ma ħaditx inkunsiderazzjoni ċerti argumenti li huma kienu fformulaw. Min-naħa l-oħra, kuntrarjament għall-affermazzjoni li tinsab f’dan il-punt 635, huma ma bbażawx ruħhom biss fuq il-fatt li l-burdnar kien irċieva informazzjoni mingħand trasportaturi oħra. Minn dawn l-iżbalji jirriżulta li din il-prova lanqas ma tista’ tiġi invokata kontrihom.
292    Fir-raba’ lok, il-Qorti Ġenerali ċertament ammettiet, b’mod partikolari fil-punti 407 sa 411 tas-sentenza appellata, li ċertu aġir, fid-dawl tal-alleanza WOW, kien iġġustifikat. Madankollu, hija qieset b’mod żbaljat li ċertu aġir fi ħdan din l-alleanza “kien eċċessiv” fl-assenza ta’ politika tat-tariffi komuni integrata. Fi kwalunkwe każ, anki jekk tali kuntatti fi ħdan l-imsemmija alleanza kienu kkostitwixxew ksur tal-Artikolu 101(1) TFUE, dawn il-kuntatti kienu jkunu jagħmlu parti mill-ksur uniku u kontinwu biss li kieku kienet teżisti rabta oġġettiva bejn l-imsemmija kuntatti u dan il-ksur uniku u kontinwu jew kieku SAS Cargo et kellhom l-intenzjoni li jipparteċipaw fl-akkordju globali pjuttost milli f’aġir marbut mal-istess alleanza. Issa, il-Qorti Ġenerali ma turix l-eżistenza ta’ tali rabta oġġettiva bejn il-kuntatti fi ħdan l-alleanza WOW u l-ksur uniku u kontinwu. Il-punt 430 ta’ din is-sentenza jinkludi biss affermazzjoni f’dan ir-rigward, b’tali mod li l-imsemmija sentenza ma hijiex immotivata biżżejjed. Minn dan isegwi li l-punti 428 sa 432 tal-istess sentenza għandhom jiġu miċħuda u, konsegwentement, il-kuntatti fi ħdan l-alleanza WOW għandhom jiġu esklużi mill-provi tal-parteċipazzjoni ta’ SAS Cargo et fil-ksur uniku u kontinwu.
293    Fil-ħames lok, fir-rigward tal-ftehimiet vertikali ta’ provvista, iċ-ċaħda, fil-punti 475 sa 487 tas-sentenza appellata, tal-ispjegazzjoni ta’ SAS Cargo et dwar ir-riċezzjoni minnhom tal-messaġġi elettroniċi msejħa “Għeżież imsieħba”, hija żbaljata. L-ewwel nett, il-punti 477 sa 479, 484 u 485 ta’ din is-sentenza ma humiex immotivati biżżejjed u jiksru l-prinċipji ta’ responsabbiltà personali u ta’ preżunzjoni ta’ innoċenza, peress li jirreferu biss għall-kuntatti jew għall-azzjonijiet ta’ impjegati ta’ trasportaturi oħra, mingħajr ma jittrattaw l-involviment ta’ SAS Cargo et f’dawn il-kuntatti jew l-għarfien tagħhom. Għaldaqstant, huma ma jistgħux jistabbilixxu li SAS Cargo et wettqu ksur. It-tieni nett, il-punt 479 tal-imsemmija sentenza jirriproduċi l-pożizzjoni tal-Kummissjoni ppreżentata fir-risposta tagħha quddiem il-Qorti Ġenerali, mingħajr ma jindirizza l-argument u lanqas il-provi prodotti minn SAS Cargo et. It-tielet nett, fil-punti 480 u 481 tal-istess sentenza, il-Qorti Ġenerali naqset milli teżamina jekk il-provi li fuqhom ibbażat ruħha l-Kummissjoni kinux ippermettewlha tikkonkludi ġustament li ma kienx hemm spjegazzjoni plawżibbli oħra għar-riċezzjoni minn SAS Cargo et tal-imsemmija messaġġi elettroniċi. Ir-raba’ nett, id-dikjarazzjonijiet tal-Qorti Ġenerali fil-punti 482 u 483 tas-sentenza appellata ma huma sostnuti la fid-dikjarazzjoni tal-oġġezzjonijiet u lanqas fid-Deċiżjoni kontenzjuża. Għaldaqstant, din hija sostituzzjoni ta’ motivi illegali, b’tali mod li dawn il-punti 482 u 483 għandhom jiġu miċħuda.
294    Fis-sitt lok, il-Qorti Ġenerali wettqet żbalji dwar l-għarfien li kellhom SAS Cargo et tal-ksur uniku u kontinwu. Hija rrikonoxxiet, fil-punt 669 tas-sentenza appellata, li l-Kummissjoni ma kinitx stabbilixxiet il-parteċipazzjoni diretta ta’ SAS Cargo et fl-attivitajiet antikompetittivi kollha. Minn dan isegwi li l-Kummissjoni kienet obbligata tipprova li huma kienu jafu bl-aġir tat-trasportaturi l-oħra jew li huma setgħu raġonevolment jipprevedu dan. F’dan ir-rigward, fil-punt 670 ta’ din is-sentenza, il-Qorti Ġenerali nnotat li d-Deċiżjoni kontenzjuża kienet tirreferi għal tmien kuntatti. Issa, qabel kollox, SAS Cargo et kienu esponew, mingħajr ma dan l-argument ġie indirizzat, li dawn il-kuntatti ma kienu jiżvelaw xejn dwar il-koordinazzjoni inkwistjoni. Sussegwentement, peress li erbgħa minnhom huma messaġġi elettroniċi msejħa “Għeżież imsieħba”, dawn ma jistgħux jiġu invokati, kif jirriżulta mill-punt preċedenti ta’ din is-sentenza. L-erba’ messaġġi elettroniċi l-oħra ġew żnaturati mill-Qorti Ġenerali, li, barra minn hekk, ma mmotivatx suffiċjentement il-pożizzjoni tagħha. Barra minn hekk, fil-punti 671, 672, 677 u 678 tas-sentenza appellata, il-Qorti Ġenerali wettqet sostituzzjoni ta’ motivi illegali. Barra minn hekk, fil-punti 678 u 679 ta’ din is-sentenza, hija żnaturat is-sens ċar ta’ messaġġ elettroniku ieħor, tas‑17 ta’ Frar 2003, u ma tiħux inkunsiderazzjoni l-provi li jiskaġunaw. Fir-rigward tal-punti 681 u 683 tal-imsemmija sentenza, dawn għandhom jiġu miċħuda wkoll, peress li l-Qorti Ġenerali bl-ebda mod ma spjegat il-motivi li għalihom il-messaġġi elettroniċi invokati ppermettew lil SAS issir taf b’aġir li hija ma pparteċipatx fih. Il-punt 685 tal-istess sentenza huwa wkoll żbaljat, peress li jippreżenta b’mod imperfett l-argument ta’ SAS Cargo et li l-Qorti Ġenerali tindirizza f’dan il-punt. Il-Qorti Ġenerali ma setgħetx tirrimedja l-insuffiċjenza tat-tmien messaġġi elettroniċi invokati mill-Kummissjoni fil-premessa 791 tad-Deċiżjoni kontenzjuża billi sempliċement tirreferi għal premessi oħra, mingħajr ma tispjega kif dawn il-kuntatti kienu ppermettew lil SAS Cargo et isiru jafu bl-aġir li huma ma kinux ipparteċipaw fih. L-analiżi tal-Qorti Ġenerali, fil-punti 660 sa 694 tas-sentenza appellata, dwar l-għarfien li SAS Cargo et kellha tal-aġir tat-trasportaturi l-oħra għandha għalhekk tiġi miċħuda, l-istess bħall-konstatazzjonijiet tal-Qorti Ġenerali li jinsabu fil-punti 713 sa 728 ta’ din is-sentenza, dwar il-portata tal-parteċipazzjoni tagħhom fil-ksur.
295    Il-Kummissjoni ssostni li din il-parti hija inammissibbli sa fejn tirrigwarda evalwazzjonijiet fattwali mwettqa mill-Qorti Ġenerali u hija infondata għall-kumplament.
–       Il-kunsiderazzjonijiet tal-Qorti tal-Ġustizzja
296    Jirriżulta minn ġurisprudenza stabbilita li ksur tal-Artikolu 101(1) TFUE jista’ jirriżulta mhux biss minn att individwali, iżda wkoll minn sensiela ta’ atti jew minn aġir kontinwu, anki fil-każ li wieħed jew iktar minn dawn l-elementi ta’ din is-sensiela ta’ atti jew ta’ dan l-aġir kontinwu jistgħu jikkostitwixxu, fihom innifishom u individwalment, ksur ta’ din id-dispożizzjoni. Għalhekk, meta istanzi ta’ aġir differenti jagħmlu parti minn “pjan globali”, minħabba l-għan identiku tagħhom li tinħoloq distorsjoni tal-kompetizzjoni fis-suq intern, il-Kummissjoni għandha d-dritt li timputa r-responsabbiltà ta’ dan l-aġir fuq il-bażi tal-parteċipazzjoni fil-ksur ikkunsidrat fl-intier tiegħu (ara, f’dan is-sens, is-sentenzi tas‑6 ta’ Diċembru 2012, Il‑Kummissjoni vs Verhuizingen Coppens, C‑441/11 P, EU:C:2012:778, punt 41 u l-ġurisprudenza ċċitata, kif ukoll tas‑27 ta’ Ġunju 2024, Servier et vs Il-Kummissjoni, C‑201/19 P, EU:C:2024:552, punt 240).
297    Impriża li tkun ipparteċipat f’tali ksur uniku u kontinwu permezz ta’ aġir li kien speċifiku għaliha, li jaqa’ taħt il-kunċetti ta’ ftehim jew ta’ prattika miftiehma li jkollhom għan antikompetittiv fis-sens tal-Artikolu 101(1) TFUE u li kien intiż li jikkontribwixxi sabiex jitwettaq il-ksur fl-intier tiegħu, tista’ tkun responsabbli wkoll għal aġir implementat minn impriżi oħra fil-kuntest tal-istess ksur għall-perijodu kollu tal-parteċipazzjoni tagħha fl-imsemmi ksur. (ara, f’dan is-sens, is-sentenzi tas‑6 ta’ Diċembru 2012, Il‑Kummissjoni vs Verhuizingen Coppens, C‑441/11 P, EU:C:2012:778, punt 41 u l-ġurisprudenza ċċitata, kif ukoll tas‑27 ta’ Ġunju 2024, Servier et vs Il-Kummissjoni, C‑201/19 P, EU:C:2024:552, punt 241).
298    F’dan ir-rigward, għandu jitfakkar li, sabiex istanzi ta’ aġir differenti jiġu kklassifikati bħala ksur uniku u kontinwu, ma hemmx lok li jiġi vverifikat jekk dawn ikollhomx rabta ta’ komplementarjetà, fis-sens li kull wieħed minnhom huwa intiż li jittratta konsegwenza waħda jew iktar tal-iżvolġiment normali tal-kompetizzjoni, u jikkontribwixxu, permezz ta’ interazzjoni, għat-twettiq tal-effetti antikompetittivi kollha mixtieqa mill-awturi tagħhom, fil-kuntest ta’ pjan ġenerali li għandu għan uniku. B’kuntrast ma’ dan, il-kundizzjoni dwar il-kunċett ta’ “għan uniku” timplika li għandu jiġi vverifikat jekk jeżistux elementi li jikkaratterizzaw l-istanzi ta’ aġir differenti li jagħmlu parti mill-ksur li jistgħu jindikaw li l-istanzi ta’ aġir effettivament implimentati minn impriżi parteċipanti oħra ma għandhomx l-istess għan jew l-istess effett antikompetittiv u li konsegwentement ma jaqgħux taħt “pjan ġenerali” minħabba l-għan identiku tagħhom ta’ distorsjoni tal-kompetizzjoni fi ħdan is-suq intern (sentenza tas‑26 ta’ Jannar 2017, Villeroy & Boch vs Il‑Kummissjoni, C‑644/13 P, EU:C:2017:59, punt 50 kif ukoll il-ġurisprudenza ċċitata u tas‑27 ta’ Ġunju 2024, Servier et vs Il‑Kummissjoni, C‑201/19 P, EU:C:2024:552, punt 242).
299    F’dan il-każ, sa fejn, fl-ewwel lok, SAS Cargo et isostnu li l-Qorti Ġenerali naqset milli timmotiva s-sentenza appellata billi ma indirizzatx l-argument tagħhom fis-sens li l-aġir inkwistjoni seħħ f’kuntesti differenti u kellu għanijiet diversi, b’tali mod li ma setax jiġi kklassifikat bħala ksur uniku u kontinwu, huwa suffiċjenti li jiġi rrilevat li l-ilment imqajjem minn SAS Cargo et u bbażat fuq konstatazzjonijiet żbaljati fir-rigward tan-natura unika tal-ksur ġie eżaminat mill-Qorti Ġenerali mhux biss fil-punti 302 sa 304 tas-sentenza appellata, iżda fil-punti 296 sa 325 kollha tagħha. F’dan il-kuntest, minbarra l-analiżi tagħha tal-argument ta’ SAS Cargo et li jikkontesta l-eżistenza ta’ għan antikompetittiv uniku, imwettaq f’dawn il-punti 302 sa 304, il-Qorti Ġenerali b’mod partikolari rrilevat, fil-punt 317 tal-imsemmija sentenza, li dawn tal-aħħar kienu kkritikaw lill-Kummissjoni li injorat, fir-rigward tan-natura tal-ksur uniku u kontinwu, il-karatteristiċi speċifiċi tal-koordinazzjoni li kienet saret neċessarja minħabba l-kuntest leġiżlattiv lokali jew li kien tagħmel parti mill-kuntest ta’ alleanzi leġittimi, u ċaħdet dan l-argument minħabba li SAS Cargo et kienu għalhekk sempliċement irrepetew l-argumenti diġà mressqa insostenn tal-kritika tagħhom tal-eżistenza ta’ għan antikompetittiv uniku, b’tali mod li kellhom jiġu miċħuda għall-istess raġunijiet.
300    Barra minn hekk, fil-punti 318 sa 321 tal-istess sentenza, il-Qorti Ġenerali analizzat l-argument li permezz tiegħu SAS Cargo et sostnew li r-rifjut li jitħallsu kummissjonijiet kien differenti minn komponenti oħra tal-ksur uniku minħabba l-fatt li dan ir-rifjut kien irriżulta minn nuqqas ta’ qbil bejn it-trasportaturi u l-ispedizjoniera dwar l-interpretazzjoni tal-klawżoli standard, għall-kuntrarju tal-“koordinazzjoni sigrieta tas-[sovrataxxa tal-fjuwil u s-sovrataxxa tas-sigurtà] minn għadd żgħir ta’ trasportaturi”. Hija ċaħditu billi kkonstatat, essenzjalment, li mid-Deċiżjoni kontenzjuża kien jirriżulta li l-għan tar-rifjut li jitħallsu kummissjonijiet mhux biss ma kienx relatat mat-tilwima pubblika ta’ natura legali msemmija minn SAS Cargo et, iżda kien ta’ natura li jsaħħaħ il-koordinazzjoni relatata mas-sovrataxxi.
301    Il-Qorti Ġenerali għalhekk esponiet sew ir-raġunijiet għalfejn SAS Cargo et ma rnexxilhomx jistabbilixxu li, minħabba dawn l-allegati kuntesti differenti u għanijiet differenti, in-natura unika tal-ksur ma kinitx ġiet stabbilita b’mod suffiċjenti mill-Kummissjoni fid-Deċiżjoni kontenzjuża. Għaldaqstant, fid-dawl tal-ġurisprudenza mfakkra fil-punti 84 u 85 ta’ din is-sentenza, l-allegat ksur tal-obbligu ta’ motivazzjoni ma huwiex stabbilit.
302    Fit-tieni lok, fir-rigward tal-argument imressaq fil-punt 290 ta’ din is-sentenza, għandu, qabelxejn, jiġi rrilevat li, sa fejn, permezz tiegħu, SAS Cargo et jinvokaw żnaturament li allegatament twettaq mill-Qorti Ġenerali fil-punt 604 tas-sentenza appellata, sa fejn hija rreferiet għal kunċett ta’ “kontinwazzjoni” (“huma jibqgħu jsostnuh”) fl-użu tal-kriterju tal-piż reali, huwa biżżejjed li jiġi rrilevat li dan l-argument ma jissodisfax ir-rekwiżiti ta’ preċiżjoni li jirriżultaw mill-ġurisprudenza mfakkra fil-punt 108 ta’ din is-sentenza, peress li SAS Cargo et ma tesponix b’mod partikolari l-kontenut tal-messaġġ elettroniku li allegatament ġie żnaturat. Konsegwentement, dan l-argument huwa inammissibbli.
303    Sussegwentement, sa fejn SAS Cargo et jallegaw li l-Qorti Ġenerali kisret l-obbligu ta’ motivazzjoni tagħha billi ma indirizzatx l-argument li huma kienu esponew fil-punt 161 tar-rikors tagħhom fl-ewwel istanza, huwa biżżejjed li jitfakkar li, kif diġà ġie espost fil-punt 85 ta’ din is-sentenza, dan l-obbligu ta’ motivazzjoni ma jimponix fuq il-Qorti Ġenerali li tipprovdi espożizzjoni li ssegwi b’mod eżawrjenti u wieħed wieħed ir-raġunamenti kollha artikolati mill-partijiet fil-kawża, sakemm il-motivazzjoni tas-sentenza appellata tippermetti lill-persuni kkonċernati li jkunu jafu r-raġunijiet li fuqhom tibbaża ruħha l-Qorti Ġenerali u lill-Qorti tal-Ġustizzja li jkollha għad-dispożizzjoni tagħha elementi suffiċjenti sabiex teżerċita l-istħarriġ tagħha fil-kuntest ta’ appell. Issa, il-Qorti Ġenerali evalwat l-argument ta’ SAS Cargo et dwar l-aġir li seħħ fl-Isvizzera, li kien is-suġġett tal-punti 158 sa 164 ta’ dan ir-rikors, fil-punti 597 sa 618 tas-sentenza appellata. Barra minn hekk, SAS Cargo et lanqas ma jallegaw li huma ma tqegħdux f’pożizzjoni li jifhmu l-motivi li għalihom l-argument tagħhom fl-ewwel istanza ntlaqa’ biss parzjalment mill-Qorti Ġenerali. F’dawn iċ-ċirkustanzi, l-allegat ksur tal-obbligu ta’ motivazzjoni ma ġiex stabbilit.
304    Fl-aħħar nett, sa fejn SAS Cargo et jikkritikaw il-punti 605, 606 u 610 tas-sentenza appellata, huwa biżżejjed li jiġi rrilevat li huma jipprovaw, fir-realtà li l-Qorti tal-Ġustizzja tissostitwixxi l-evalwazzjoni tagħha tal-fatti u tal-provi għal dik li saret mill-Qorti Ġenerali mingħajr ma takkużaha b’ebda żnaturament. Minn dan isegwi li din il-kritika hija inammissibbli, skont il-ġurisprudenza li tinsab fil-punt 72 ta’ din is-sentenza.
305    Fit-tielet lok, għandu jiġi kkonstatat li, permezz tal-argument imressaq fil-punt 291 ta’ din is-sentenza, SAS Cargo et jipprovaw mill-ġdid jiksbu mill-Qorti tal-Ġustizzja evalwazzjoni ġdida tal-fatti u tal-provi dwar l-affermazzjonijiet tat-trasportaturi l-oħra fir-rigward tal-aġir tagħhom, imwettqa mill-Qorti Ġenerali fil-punti 629 sa 650 tas-sentenza appellata, u b’mod iktar preċiż tal-evalwazzjonijiet tagħha li permezz tagħhom hija laqgħet biss parzjalment it-talba tagħhom li ċerti kuntatti jiġu esklużi mis-sensiela ta’ indizji kkunsidrati fil-konfront tagħhom fid-Deċiżjoni kontenzjuża. Dan l-argument, li ma jikkritika lill-Qorti Ġenerali b’ebda żnaturament, huwa għalhekk inammissibbli wkoll, skont il-ġurisprudenza li tinsab fil-punt 72 ta’ din is-sentenza.
306    Fir-raba’ lok, l-istess japplika, essenzjalment, għall-argument imressaq fil-punt 292 ta’ din is-sentenza, fejn SAS Cargo et jipprovaw, permezz tagħha, jiksbu mill-Qorti tal-Ġustizzja evalwazzjoni ġdida tal-fatti u tal-provi dwar il-portata tal-kuntatti li seħħew fi ħdan l-alleanza WOW.
307    Għall-bqija, sa fejn SAS Cargo et jallegaw li l-Qorti Ġenerali ma wrietx li kienet teżisti rabta oġġettiva bejn dawn il-kuntatti u l-ksur uniku u kontinwu, għandu jiġi kkonstatat li l-ilment ta’ SAS Cargo et dwar l-inklużjoni tal-kuntatti fi ħdan l-alleanza WOW fil-kamp tal-ksur uniku u kontinwu ġie eżaminat mill-Qorti Ġenerali mhux biss fil-punt 430 tas-sentenza appellata, iżda fil-punti 429 sa 431 ta’ din is-sentenza, li fihom il-Qorti Ġenerali esponiet fid-dettall ir-raġunijiet li għalihom il-fatturi ppreżentati minn SAS Cargo et sabiex juru li ma kienx hemm rabta oġġettiva bejn il-kuntatti tal-membri tal-alleanza WOW u l-ksur uniku u kontinwu ma kinux, essenzjalment, ta’ natura li jqegħdu inkwistjoni l-eżistenza tal-pjan globali kkonstatat fid-Deċiżjoni kontenzjuża. Għaldaqstant, l-allegat ksur tal-obbligu ta’ motivazzjoni ma ġiex stabbilit.
308    Fil-ħames lok, fir-rigward tal-argument imressaq fil-punt 293 ta’ din is-sentenza, għandu, l-ewwel nett, jiġi kkonstatat li, sa fejn, permezz tiegħu, SAS Cargo et jallegaw li l-Qorti Ġenerali evalwat b’mod żbaljat il-portata tal-messaġġi elettroniċi msejħa “Għeżież imsieħba ”, huma jerġgħu jagħmlu mezz li l-Qorti tal-Ġustizzja tissostitwixxi l-evalwazzjoni tagħha tal-fatti u tal-provi għal dik li saret mill-Qorti Ġenerali fil-punti 477 sa 485 tas-sentenza appellata mingħajr ma takkużaha b’ebda żnaturament. Dan l-argument huwa għalhekk ukoll inammissibbli, konformement mal-ġurisprudenza mfakkra fil-punt 72 ta’ din is-sentenza.
309    It-tieni nett, sa fejn SAS Cargo et jallegaw ksur tal-prinċipji ta’ responsabbiltà personali u ta’ preżunzjoni ta’ innoċenza, huwa biżżejjed li jiġi kkonstatat li din l-allegazzjoni hija bbażata fuq il-premessa li l-messaġġi elettroniċi msejħa “Għeżież imsieħba”, li huma, kif jirriżulta mill-punt 468 tas-sentenza appellata, messaġġi elettroniċi kollettivi mibgħuta minn Lufthansa Cargo, ma jippermettux li jiġi stabbilit li huma wettqu ksur peress li jirreferu biss għall-kuntatti jew għall-azzjonijiet ta’ impjegati ta’ trasportaturi oħra, mingħajr ma jittrattaw l-involviment ta’ SAS Cargo et f’dawn il-kuntatti jew l-għarfien tagħhom tal-kuntatti. Fir-realtà, l-imsemmija allegazzjoni għalhekk tistieden lill-Qorti tal-Ġustizzja teżamina mill-ġdid il-fatti u l-provi diġà evalwati mill-Qorti Ġenerali fil-punti 475 sa 488 tas-sentenza appellata mingħajr ma takkużaha b’ebda żnaturament. Din hija, konsegwentement, inammissibbli, konformement mal-ġurisprudenza mfakkra fil-punt 72 ta’ din is-sentenza.
310    It-tielet nett, l-allegazzjoni ta’ ksur, mill-Qorti Ġenerali, tal-obbligu ta’ motivazzjoni tagħha lanqas ma tista’ tintlaqa’. Fil-fatt, għalkemm il-punti 480 u 481 tas-sentenza appellata sempliċement jesponu r-raġunijiet li għalihom il-Qorti Ġenerali qieset li kien għalxejn li SAS Cargo et invokaw in-natura pubblika tal-informazzjoni mxerrda fil-messaġġi elettroniċi deskritta fil-premessi 446, 450, 482 u 495 tad-Deċiżjoni kontenzjuża, il-punti 475 sa 479 kif ukoll 482 sa 488 ta’ din is-sentenza jeżaminaw l-argumenti u l-elementi l-oħra li SAS Cargo et kienu ppreżentaw quddiemha u li kienu intiżi, b’mod partikolari, sabiex jistabbilixxu li dawn il-messaġġi elettroniċi ma kinux jikkonċernaw il-ksur uniku u kontinwu, iżda l-applikazzjoni ta’ sovrataxxa tal-fjuwil fil-kuntest ta’ ftehimiet ta’ riżervazzjoni tal-kapaċitajiet bejn Lufthansa u trasportaturi oħra.
311    Issa, f’dan ir-rigward, hija kkonstatat, għar-raġunijiet esposti fil-punti 476 sa 483 tas-sentenza appellata, li, kuntrarjament għal dak li jsostnu SAS Cargo et, ma setax jitqies li l-imsemmija messaġġi elettroniċi kienu intiżi esklużivament sabiex jiżguraw l-eżekuzzjoni tajba ta’ ftehimiet ipotetiċi ta’ riżervazzjoni tal-kapaċitajiet. Għall-kuntrarju, hija kkonstatat li dawn kellhom l-għan li jinformaw kollettivament lid-destinatarji tagħhom, fosthom SAS Cargo et, bl-intenzjoni ta’ Lufthansa li żżid is-sovrataxxa tal-fjuwil tagħha minn data futura speċifika. Fid-dawl ta’ dawn l-elementi u fid-dawl tal-ġurisprudenza mfakkra fil-punti 84 u 85 ta’ din is-sentenza, ma jistax jitqies li l-Qorti Ġenerali naqset milli teżamina jekk il-provi li fuqhom ibbażat ruħha l-Kummissjoni kinux ippermettewlha tikkonkludi ġustament li ma kienx hemm spjegazzjoni plawżibbli oħra għar-riċezzjoni minn SAS Cargo et tal-istess messaġġi elettroniċi.
312    Ir-raba’ nett, fir-rigward tal-allegazzjoni ta’ sostituzzjoni tal-motivi, għandu jiġi rrilevat li, minn naħa, fil-punt 482 tas-sentenza appellata, huwa b’riferiment għall-messaġġi elettroniċi deskritti fil-premessi 446, 450, 482 u 495 tad-Deċiżjoni kontenzjuża kif ukoll għall-premessa 797 tagħha li l-Qorti Ġenerali osservat li Lufthansa ma kinitx sempliċement ikkomunikat informazzjoni pubblikament aċċessibbli lill-partijiet fi ftehimiet ipotetiċi ta’ riżervazzjoni tal-kapaċitajiet, iżda li hija kienet, għall-kuntrarju, bagħtitilhom messaġġi elettroniċi kollettivi, b’tali mod li hija żvelat lid-destinatarji kollha l-identità tat-trasportaturi kkonċernati kif ukoll l-ammont u l-kalendarju tas-sovrataxxa tal-fjuwil li kellhom iħallsu skont dawn il-ftehimiet ipotetiċi. Min-naħa l-oħra, fil-punt 483 ta’ din is-sentenza, huwa b’riferiment għall-premessi 453 u 450 tad-Deċiżjoni kontenzjuża kif ukoll għall-Annessi A.59 sa A.61 tar-rikors fl-ewwel istanza li l-Qorti Ġenerali qieset li SAS Cargo et lanqas ma allegaw li tali messaġġi kollettivi kienu neċessarji għall-eżekuzzjoni ta’ dawn il-ftehimiet ipotetiċi u li l-atti tal-proċess dehru li juru li dan ma kienx il-każ. Is-sostituzzjoni tal-motivi allegata għalhekk ma hijiex stabbilita, peress li l-kunsiderazzjonijiet tal-Qorti Ġenerali mogħtija f’dawn il-punti 482 u 483 huma marbuta mal-evalwazzjonijiet li jinsabu fid-Deċiżjoni kontenzjuża u jindirizzaw l-argument li SAS Cargo et kienu ressqu quddiemha, konformement mal-ġurisprudenza mfakkra fil-punti 180 u 181ta’ din is-sentenza.
313    Fis-sitt lok, fir-rigward tal-argument imressaq fil-punt 294 ta’ din is-sentenza, għandu jiġi rrilevat, l-ewwel nett, li, ċertament, fil-punt 669 tas-sentenza appellata, il-Qorti Ġenerali kkonstatat li l-Kummissjoni kienet ikkonkludiet li SAS Cargo et kienu involuti fi tnejn mit-tliet komponenti tal-ksur uniku u kontinwu, jiġifieri s-sovrataxxa tal-fjuwil u s-sovrataxxa tas-sigurtà, u mhux li huma kellhom sempliċement għarfien ipprovat jew preżunt tiegħu, iżda li l-Kummissjoni madankollu ma kinitx ikkunsidrat li huma kienu pparteċipaw direttament fl-attivitajiet antikompetittivi kollha li kienu jaqgħu taħt dawn il-komponenti.
314    Il-Qorti Ġenerali madankollu, sussegwentement, minn naħa, fil-punti 670 sa 676 tas-sentenza appellata, esponiet il-motivi li għalihom, fid-dawl tal-kuntatti deskritti fihom u tal-fatt li SAS Cargo et ma rnexxilhomx, barra minn hekk, juru li l-messaġġi elettroniċi deskritti fil-premessi 274, 279, 346, 411, 446, 450, 482 u 495 tad-Deċiżjoni kontenzjuża setgħu jkunu s-suġġett ta’ spjegazzjoni alternattiva plawżibbli għall-koordinazzjoni tas-sovrataxxa tal-fjuwil, il-Kummissjoni setgħet tikkonkludi li huma kienu ta’ natura li jagħtuhom għarfien suffiċjenti tal-koordinazzjoni bejn Lufthansa u trasportaturi inkriminati oħra. Hija reġgħet, f’dan ir-rigward, esponiet kunsiderazzjonijiet superfluwi fil-punti 677 sa 679 tas-sentenza appellata. Barra minn hekk, hija esponiet, fil-punti 681 u 682 ta’ din is-sentenza, ir-raġunijiet li għalihom il-Kummissjoni kienet ġustament ikkunsidrat li SAS Cargo et kellhom l-għarfien suffiċjenti meħtieġ tal-aġir relatat mas-sovrataxxa tal-fjuwil implimentat fil-pajjiżi terzi li fihom huma ma kinux preżenti.
315    Min-naħa l-oħra, fil-punti 684 sa 693 tas-sentenza appellata, hija esponiet il-motivi li għalihom, fid-dawl tal-elementi li jinsabu fid-Deċiżjoni kontenzjuża u tal-argumenti li SAS Cargo et kienu ressqu quddiemha, huma ma kellhomx raġun jikkritikaw lill-Kummissjoni talli kkonkludiet li huma kellhom għarfien suffiċjenti tal-elementi tal-komponent tal-ksur uniku u kontinwu relatati mas-sovrataxxa tas-sigurtà li huma ma kinux ipparteċipaw direttament fihom.
316    Huwa għalhekk b’mod infondat li SAS Cargo et essenzjalment isostnu, permezz tas-sitt ilment ta’ din il-parti, li l-Qorti Ġenerali wettqet żball ta’ liġi meta ma vverifikatx jekk il-Kummissjoni kinitx ipprovat li huma kienu jafu bl-attivitajiet antikompetittivi tat-trasportaturi l-oħra li fihom huma ma kinux ipparteċipaw direttament. Barra minn hekk, sa fejn, permezz tal-argument tagħhom, huma jallegaw li l-Qorti Ġenerali ma evalwatx korrettament il-portata ta’ ċerti kuntatti jew messaġġi elettroniċi li għalihom irreferiet, tat piż żbaljat lil ċerti messaġġi elettroniċi jew premessi tad-Deċiżjoni kontenzjuża, li ma humiex konklużivi biżżejjed, meta pparagunati ma’ oħrajn, jew ma ħaditx inkunsiderazzjoni ċerti provi li allegatament jiskaġunaw, huma jikkontestaw, fir-realtà, l-evalwazzjoni tal-fatti u tal-provi li l-Qorti Ġenerali wettqet f’dawn il-punti 669 sa 693 tas-sentenza appellata. Konsegwentement, l-imsemmi argument huwa, għalhekk, inammissibbli, konformement mal-ġurisprudenza mfakkra fil-punt 72 ta’ din is-sentenza.
317    It-tieni nett, l-allegazzjonijiet ta’ żnaturament ikkritikati lill-Qorti Ġenerali, dwar il-punti 670, 678 u 679 tas-sentenza appellata, ma jissodisfawx ir-rekwiżiti ta’ preċiżjoni li jirriżultaw mill-ġurisprudenza li tinsab fil-punt 108 ta’ din is-sentenza. Dawn huma għalhekk ammissibbli.
318    It-tielet nett, fid-dawl tal-elementi esposti fil-punti 313 sa 315 ta’ din is-sentenza u tal-ġurisprudenza mfakkra fil-punti 84 u 85 tagħha, l-allegazzjoni ta’ ksur tal-obbligu ta’ motivazzjoni, esposta fil-punt 294 ta’ din is-sentenza, ma hijiex fondata.
319    Ir-raba’ nett, hija wkoll infondata l-allegazzjoni ta’ sostituzzjoni tal-motivi li l-Qorti Ġenerali allegatament wettqet fil-punti 671, 672, 677 u 678 tas-sentenza appellata, fid-dawl tal-ġurisprudenza mfakkra fil-punt 180 ta’ din is-sentenza, peress li dawn il-punti sempliċement jesponu elementi li jinsabu fid-Deċiżjoni kontenzjuża.
320    Mill-kunsiderazzjonijiet preċedenti jirriżulta li t-tielet parti tar-raba’ aggravju għandha tiġi miċħuda bħala parzjalment inammissibbli u parzjalment infondata.
321    Konsegwentement, ir-raba’ aggravju għandu jiġi miċħud bħala parzjalment inammissibbli, parzjalment ineffettiv u parzjalment infondat.
Fuq il-ħames aggravju, ibbażat fuq żbalji ta’ liġi fl-eżerċizzju, mill-Qorti Ġenerali, tal-ġurisdizzjoni sħiħa tagħha
L-argumenti tal-partijiet
322    SAS Cargo et isostnu li l-Qorti Ġenerali wettqet żbalji ta’ liġi fl-eżerċizzju tal-ġurisdizzjoni sħiħa tagħha, li għandu jwassal lill-Qorti tal-Ġustizzja, fil-każ li hija ma tannullax kompletament il-multa bħala konsegwenza tal-ewwel erba’ aggravji, sabiex tnaqqas l-ammont tagħha.
323    Fil-punt 940 tas-sentenza appellata, il-Qorti Ġenerali qieset li, sabiex tiġi żgurata ugwaljanza fit-trattament bejn it-trasportaturi inkriminati, kellu “jiġi integrat mill-ġdid” fil-valur tal-bejgħ id-dħul mill-bejgħ imwettaq minn SAS Cargo et esklużivament fuq ir-rotot interni. F’dan ir-rigward, hija tirrikonoxxi, fil-punt 934 ta’ din is-sentenza, li la l-appellanti u lanqas il-Kummissjoni ma talbu tali bidla fil-multa. Madankollu, hija kkonstatat, fil-punt 932 tal-imsemmija sentenza, li, skont it-tweġiba tal-Kummissjoni għal mistoqsija li kienet indirizzatilha, kien “possibbli” li t-trasportaturi l-oħra ma kinux naqqsu d-dħul mill-bejgħ tagħhom fuq ir-rotot interni tagħhom f’pajjiż wieħed. Sussegwentement, hija qieset, fil-punti 935 sa 937 u 939 tal-istess sentenza, mingħajr ma dan tqajjem matul il-proċedura quddiemha, li l-formulazzjoni tal-Artikolu 1(1) tad-Deċiżjoni kontenzjuża u talba għal informazzjoni indirizzata lit-trasportaturi kienu jindikaw li d-dħul mill-bejgħ relatat mar-rotot interni f’pajjiż wieħed kellu jiġi integrat fil-valur tal-bejgħ. Il-Qorti Ġenerali sussegwentement donnha tippreżumi, fil-punti 938 u 939 tas-sentenza appellata, li t-trasportaturi kienu inkludew dan id-dħul mill-bejgħ fil-valur tal-bejgħ tagħhom, u konsegwentement ikkonkludiet, fil-punt 940 ta’ din is-sentenza, li l-multa imposta fuq SAS Cargo et kienet diskriminatorja.
324    Fl-ewwel lok, billi aġġustat il-multa b’mod li jmur lil hinn mit-talbiet tar-rikors ippreżentat quddiemha, il-Qorti Ġenerali kisret il-prinċipju ta’ ne ultra petita, li l-portata tiegħu ma tinbidilx mill-ġurisdizzjoni sħiħa tal-Qorti Ġenerali. Permezz tat-talbiet tagħhom kif ukoll tal-ħames motiv tagħhom quddiem il-Qorti Ġenerali, SAS Cargo et talbu tnaqqis tal-ammont tal-multa. Barra minn hekk, fl-osservazzjonijiet tagħhom dwar it-tweġiba tat‑22 ta’ April 2021, huma indikaw espressament li d-dħul mill-bejgħ relatat mar-rotot interni ma kellux jiġi inkluż fil-valur tal-bejgħ għall-finijiet tal-kalkolu ta’ kwalunkwe multa ġdida li l-Qorti Ġenerali setgħet timponi bis-saħħa tal-ġurisdizzjoni sħiħa tagħha. Bl-istess mod, bi tweġiba għal mistoqsija tal-Qorti Ġenerali, il-Kummissjoni indikat b’mod inekwivoku li l-Qorti Ġenerali ma kellhiex tieħu inkunsiderazzjoni l-bejgħ ta’ SAS Cargo et imwettaq fi ħdan l-istess pajjiż taż-ŻEE jekk hija tiddeċiedi li teżerċita l-ġurisdizzjoni sħiħa tagħha. F’dawn iċ-ċirkustanzi, il-Qorti Ġenerali ma kellhiex ġurisdizzjoni sabiex tqajjem din il-kwistjoni ex officio, peress li din ma kinitx kwistjoni ta’ ordni pubbliku.
325    Fit-tieni lok, il-Qorti Ġenerali kisret id-dritt għal smigħ ta’ SAS Cargo et kif ukoll il-prinċipju ta’ kontradittorju. Dawn tal-aħħar qatt ma tpoġġew f’pożizzjoni li jikkontestaw il-konklużjoni tagħha li l-multa kienet diskriminatorja, peress li ebda parti fil-proċedura ma kienet qajmet din il-kwistjoni. Issa, anki li kieku kellu jitqies li l-Qorti Ġenerali tista’, ex officio, iżżid l-ammont tal-multa, l-impriża kkonċernata għandha tal-inqas ikollha l-istess dritt għal smigħ bħal dak li hija għandha dritt għalih meta l-Kummissjoni tipprova taġġusta l-multa matul il-proċedura amministrattiva jew ġudizzjarja, b’mod partikolari sabiex tiżgura opportunitajiet ugwali għall-partijiet.
326    F’dan ir-rigward, SAS Cargo et jippreċiżaw li, ċertament, fit‑28 ta’ April 2021, ir-Reġistru tal-Qorti Ġenerali stedinhom jikkummentaw dwar it-tweġibiet tal-Kummissjoni għal diversi mistoqsijiet tal-Qorti Ġenerali, inkluża t-tweġiba tat‑22 ta’ April 2021. Madankollu, din it-tweġiba indikat f’termini inekwivoċi li d-dħul mill-bejgħ iġġenerat mill-bejgħ relatat mar-rotot interni ma kellux jiġi inkluż fil-valur tal-bejgħ. Huma stess qatt ma ġew mistiedna jwieġbu l-mistoqsija tal-Qorti Ġenerali f’dan ir-rigward u fl-ebda mument ma ġew informati mill-Qorti Ġenerali bl-intenzjoni tagħha li żżid il-multa sabiex tinkludi l-bejgħ tar-rotot interni, abbażi tal-prinċipju ta’ ugwaljanza fit-trattament. Fi kwalunkwe każ, anki li kieku l-mistoqsija magħmula lill-Kummissjoni kienet ġiet indirizzata ukoll lilhom, tali mistoqsija kienet tkun wisq impreċiża sabiex id-dritt tagħhom għal smigħ jitqies li ġie rrispettat.
327    Fit-tielet lok, il-Qorti Ġenerali, fil-punti 932 u 939 tas-sentenza appellata, kisret il-preżunzjoni ta’ innoċenza kif ukoll il-prinċipju ta’ ugwaljanza fit-trattament għad-detriment ta’ SAS Cargo et. Il-Kummissjoni indikat b’mod ċar, fit-tweġiba tagħha tat‑22 ta’ April 2021, li ma kinitx taf jekk it-trasportaturi l-oħra kinux inkludew id-dħul mill-bejgħ tar-rotot interni. Barra minn hekk, ċerti trasportaturi ma kinux operaw tali rotot, b’tali mod li ma setgħux jiġu żvantaġġati. Il-Qorti Ġenerali stess tammetti, f’dan il-punt 932, li l-Kummissjoni kienet iddikjarat li kien “possibbli” li t-trasportaturi l-oħra eskludew id-dħul mill-bejgħ imwettaq fuq ir-rotot interni.
328    B’dan il-mod, hija wettqet ukoll żball ta’ liġi billi bbażat ruħha fuq prova ipotetika. Fid-dawl tal-eżistenza ta’ dubju dwar jekk it-trasportaturi l-oħra kinux inkludew ir-rotot interni tagħhom, il-Qorti Ġenerali kellha, skont il-ġurisprudenza tal-qorti tal-Unjoni, tiddeċiedi favur SAS Cargo et. L-elementi rrilevati mill-Qorti Ġenerali fil-punti 935 u 937 tas-sentenza appellata huma irrilevanti f’dan ir-rigward, peress li dawn l-elementi ma humiex ta’ natura li jistabbilixxu jekk it-trasportaturi l-oħra kinux inkludew jew eskludew id-dħul mill-bejgħ magħmul fuq ir-rotot interni mid-dħul mill-bejgħ tagħhom ikkomunikat lill-Kummissjoni. Il-Qorti Ġenerali qatt ma eżaminat id-data tagħhom u l-Kummissjoni qatt ma kkonfermat din l-inklużjoni. Għalhekk, l-imsemmija elementi la jippermettu li tiġi stabbilita l-eżistenza ta’ diskriminazzjoni u lanqas li jiġi ggarantit li s-sentenza appellata ma hijiex hija stess diskriminatorja. Il-punt 938 ta’ din is-sentenza huwa, barra minn hekk, illoġiku, peress li t-talba ta’ SAS Cargo et imsemmija fiha tirriżulta mill-fatt li t-talba għal informazzjoni tal-Kummissjoni kienet ekwivoka. Fir-rigward tal-punt 939 tal-imsemmija sentenza, dan ma huwa bbażat fuq ebda bażi fattwali u jiżnatura t-tweġiba tat‑22 ta’ April 2021.
329    Fir-raba’ lok, fil-punti 934 u 940 tas-sentenza appellata, il-Qorti Ġenerali kisret l-obbligu ta’ motivazzjoni tagħha billi ma weġbitx għall-osservazzjonijiet ta’ SAS Cargo et li jipprovdu, minn naħa, li huma ma kinux f’sitwazzjoni simili għal dik ta’ trasportaturi oħra, peress li huma biss kienu talbu lill-Kummissjoni teskludi r-rotot interni, u, min-naħa l-oħra, li ma kienx hemm aġir illegali fuq ir-rotot interni, peress li l-azzjonijiet tagħhom fis-swieq Skandinavi tal-kabotaġġ kienu influwenzati biss mill-koordinazzjoni leċita tagħhom ma’ Lufthansa.
330    Konsegwentement, il-Qorti tal-Ġustizzja għandha tannulla l-inklużjoni mill-Qorti Ġenerali tal-bejgħ relatat mar-rotot interni fid-dħul mill-bejgħ ikkunsidrat għall-kalkolu tal-multa tal-appellanti u, b’mod korrispondenti, tnaqqas il-multa.
331    Il-Kummissjoni tosserva li hija kienet talbet lil SAS Cargo et, matul il-proċedura amministrattiva, sabiex jikkomunikawlha d-dħul mill-bejgħ tagħhom u li dawn tal-aħħar talbuha teskludi d-dħul mill-bejgħ relatat mar-rotot fi Stat Membru wieħed biss, li hija aċċettat, kif indikat fit-tweġiba tagħha lill-Qorti Ġenerali tat‑22 ta’ April 2021. Hija indikat li spjegat lill-Qorti Ġenerali li, skont il-ġurisprudenza tal-Qorti tal-Ġustizzja kif żviluppata mill-adozzjoni tad-deċiżjoni inizjali, hija kellha tinkludi dan id-dħul mill-bejgħ fil-valur tal-bejgħ. Hija żżid li ppreċiżat li kien diffiċli li jiġi ddeterminat jekk trasportaturi oħra kinux inkludew dan it-tip ta’ dħul mill-bejgħ fid-data li huma kienu kkomunikawlha u li, konsegwentement, għal raġunijiet ta’ ekwità, hija kienet ipproponiet lill-Qorti Ġenerali li ma tinkludihx għall-finijiet tal-kalkolu tal-multa tal-appellanti. Il-Qorti Ġenerali ma tatx segwitu għal din il-proposta. Dan il-ħames aggravju xorta ma huwiex fondat.
332    Fl-ewwel lok, fil-kuntest tal-eżerċizzju tal-ġurisdizzjoni sħiħa tagħha, il-Qorti Ġenerali hija awtorizzata tissostitwixxi l-evalwazzjoni tagħha għal dik tal-Kummissjoni u, konsegwentement, tħassar, tnaqqas jew iżżid il-multa imposta. Barra minn hekk, il-qorti tal-Unjoni tista’ tirriforma l-att ikkontestat, anki fl-assenza ta’ annullament, sabiex tħassar, tnaqqas jew iżżid il-multa imposta, b’teħid inkunsiderazzjoni taċ-ċirkustanzi rilevanti kollha. Il-fatt li l-Kummissjoni kienet eskludiet mill-valur tal-bejgħ ta’ SAS Cargo et id-dħul mill-bejgħ imwettaq fuq ir-rotot fi Stat Membru wieħed kien jikkostitwixxi tali ċirkustanza. Li kieku l-pożizzjoni ta’ SAS Cargo et kienet ġiet segwita, din kienet tirrendi impossibbli kwalunkwe żieda fil-multa, peress li appellant qatt ma jitlob tali żieda u jkollu għalhekk dritt għal veto fuqha. Għalhekk, peress li l-ġurisdizzjoni sħiħa tal-Qorti Ġenerali ma hijiex limitata għall-argumenti tal-appellant, din tipprevali fuq il-prinċipju ta’ ne ultra petita.
333    Fit-tieni lok, lanqas ma kien hemm ksur tad-dritt għal smigħ ta’ SAS Cargo et. Il-Qorti Ġenerali tathom il-possibbiltà li jippreżentaw l-osservazzjonijiet tagħhom fuq dan l-aspett speċifiku tal-kalkolu tad-dħul mill-bejgħ, peress li l-Kummissjoni indirizzat espliċitament dan il-punt fit-tweġiba tagħha tat‑22 ta’ April 2021. Il-fatt li huma ma ntalbux jirrispondu speċifikament għad-domanda tal-Qorti Ġenerali huwa irrilevanti.
334    Fit-tielet lok, f’dan l-istadju tal-motivi tas-sentenza appellata, il-Qorti Ġenerali diġà eżaminat fil-fond il-fatti tal-każ u kkonstatat ir-responsabbiltà ta’ SAS Cargo et għal ksur tad-dritt tal-kompetizzjoni. Konsegwentement, huma ma jistgħux jibbenefikaw iktar mill-preżunzjoni ta’ innoċenza fl-istadju tal-kalkolu tal-ammont tal-multa.
335    Fir-raba’ lok, il-Qorti Ġenerali kkonstatat, fil-punt 936 tas-sentenza appellata, li d-dħul mill-bejgħ kollu marbut direttament jew indirettament mal-ksur uniku u kontinwu kellu jiġi integrat fil-valur tal-bejgħ, anki jekk kien jikkonċerna rotot interni. Ikun hemm ksur tal-prinċipju ta’ ugwaljanza fit-trattament biss jekk persuni oħra li jinsabu fl-istess sitwazzjoni bħal SAS Cargo et kienu ġew ittrattati b’mod differenti. Huma dawn tal-aħħar li għandhom jipproduċu l-prova ta’ dan, ħaġa li huma ma għamlux, peress li SAS Cargo et sempliċement assumew li dan seta’ kien il-każ.
336    Fil-ħames u fl-aħħar lok, fid-dawl tal-ġurisprudenza dwar il-portata tal-obbligu ta’ motivazzjoni tagħha, il-Qorti Ġenerali wieġbet b’mod suffiċjenti għall-argument li SAS Cargo et kienu ressqu quddiemha fir-rigward tal-paragunabbiltà tas-sitwazzjoni tagħhom ma’ dik ta’ trasportaturi oħra, filwaqt li l-Kummissjoni tirreferi, f’dan ir-rigward, għall-punti 765, 766 u 936 tas-sentenza appellata.
Il-kunsiderazzjonijiet tal-Qorti tal-Ġustizzja
337    Peress li SAS Cargo et jikkritikaw essenzjalment, permezz ta’ dan l-aggravju, il-punti 931 sa 940 tas-sentenza appellata, għandu jiġi rrilevat li, fil-punt 931 tas-sentenza appellata, il-Qorti Ġenerali kkonstatat li mit-tweġibiet tal-Kummissjoni għal mistoqsija bil-miktub indirizzata lilha jirriżulta li t-total tal-valur tal-bejgħ li hija kienet użat għall-finijiet tal-kalkolu tal-multa imposta fuq SAS Cargo et kien jeskludi d-dħul mill-bejgħ imwettaq minn SAS Cargo et esklużivament fuq ir-rotot interni.
338    Fil-punt 932 ta’ din is-sentenza, hija indikat li, mistoqsija dwar il-kompatibbiltà ta’ tali esklużjoni mal-prinċipju ta’ ugwaljanza fit-trattament u mal-punt 13 tal-Linji gwida tal‑2006, il-Kummissjoni kienet osservat, minn naħa, li, skont il-ġurisprudenza sussegwenti għad-deċiżjoni inizjali, dan id-dħul eskluż kien effettivament jaqa’ taħt il-bejgħ imwettaq b’rabta diretta jew indiretta mal-ksur, fis-sens ta’ dan il-punt 13, u, min-naħa l-oħra, “li kien possibbli li tali ‘bejgħ intern’ ma kienx tnaqqas mill-valur tal-bejgħ applikat għat-trasportaturi inkriminati l-oħra, sa fejn hija ma kinitx talbithom jagħmlu dan, matul il-proċedura amministrattiva, meta hija kienet staqsiethom dwar id-dħul mill-bejgħ tagħhom għall-finijiet tal-kalkolu tal-ammont tal-multa, u sa fejn dawn it-trasportaturi, bl-eċċezzjoni [ta’ SAS Cargo et], ma kinux semmew fit-tweġibiet tagħhom l-għażla tagħhom li jeskludu l-imsemmi ‘bejgħ intern’”.
339    Hija żiedet ukoll fil-punt 933 tal-imsemmija sentenza li, madankollu, il-Kummissjoni qieset li ma kienx hemm lok għall-Qorti Ġenerali li tieħu inkunsiderazzjoni d-dħul mill-bejgħ ta’ SAS Cargo et fuq ir-rotot interni fil-kuntest tal-eżerċizzju, jekk ikun il-każ, tal-ġurisdizzjoni sħiħa tagħha, peress li l-multa imposta fuqhom tibqa’ xierqa u proporzjonata, anki bl-esklużjoni ta’ dan id-dħul mill-bejgħ. Hija spjegat ukoll li, skont il-Kummissjoni, it-trasportaturi inkriminati l-oħra li eventwalment inkludew tali bejgħ intern fid-dħul mill-bejgħ ikkomunikat lill-Kummissjoni matul il-proċedura amministrattiva ma jistgħux jibbenefikaw minn illegalità mwettqa favur ħaddieħor.
340    Fil-punt 934 tal-istess sentenza, il-Qorti Ġenerali rrilevat li, mistiedna jirreaġixxu għar-risposti tal-Kummissjoni, SAS Cargo et kienu sostnew ukoll li ma kienx hemm lok li jiġi inkluż mill-ġdid fil-valur tal-bejgħ tagħhom id-dħul mill-bejgħ li huma kienu għamlu fuq ir-rotot interni.
341    Fil-punt 935 tas-sentenza appellata, il-Qorti Ġenerali madankollu qieset li mill-formulazzjoni tal-Artikolu 1(1) tad-Deċiżjoni kontenzjuża li dan kien jirrigwarda aġir li jseħħ kemm fuq rotot bejn Stati Membri jew partijiet kontraenti għall-Ftehim ŻEE kif ukoll fuq ir-rotot operati fi Stat Membru wieħed biss jew f’parti kontraenti waħda biss.
342    Fil-punt 936 ta’ din is-sentenza, hija qieset li, f’dawn iċ-ċirkustanzi, id-dħul mill-bejgħ magħmul mit-trasportaturi inkriminati fuq ir-rotot operati fi Stat Membru wieħed biss jew f’parti kontraenti waħda biss jaqa’ manifestament fil-kamp ta’ applikazzjoni tal-ksur uniku u kontinwu, u ma tkunx saret evalwazzjoni ġusta tal-importanza ekonomika tiegħu u tar-rwol ta’ kull trasportatur inkriminat f’dan ir-rigward jekk ma jitteħidx inkunsiderazzjoni dan id-dħul mill-bejgħ għall-finijiet tal-kalkolu tal-ammont tal-multa.
343    Fil-punt 937 tal-imsemmija sentenza, il-Qorti Ġenerali żiedet li, barra minn hekk, it-talbiet għal informazzjoni li l-Kummissjoni kienet bagħtet lit-trasportaturi inkriminati matul il-proċedura amministrattiva u li permezz tagħhom hija kellha l-intenzjoni, b’mod partikolari, li tikseb id-dħul mill-bejgħ tagħhom fuq ir-rotot fiż-ŻEE, jagħmlu riferiment għar-“rotot li għalihom l-ajruporti ta’ oriġini u ta’ destinazzjoni kienu t-tnejn li huma jinsabu ġewwa ż-ŻEE” [traduzzjoni mhux uffiċjali], mingħajr ma ġie ppreċiżat li dawn ir-rotot kienu neċessarjament transkonfinali. Hija żiedet ukoll li fid-Deċiżjoni kontenzjuża, il-Kummissjoni indikat fil-premessa 1197 tagħha li, fir-rigward tal-valur tal-bejgħ, id-“dħul mill-bejgħ [fiż-ŻEE jitwettaq] fi ħdan [18 minn 28] pajjiż li kienu partijiet kontraenti għall-Ftehim ŻEE f’dak iż-żmien” u d-“dħul mill-bejgħ [Unjoni-Svizzera jitwettaq] fuq ir-rotot bejn [15 minn 25] Stat Membru f’dak iż-żmien u l-Isvizzera” [traduzzjoni mhux uffiċjali]. Hija għalhekk qieset li l-użu tal-kliem “fi ħdan” f’każ u tal-kelma “bejn” [traduzzjoni mhux uffiċjali] fl-ieħor juri l-intenzjoni tal-Kummissjoni, fl-ewwel każ, li ma tagħmilx distinzjoni bejn ir-rotot interni u r-rotot transkonfinali, għaliex kieku kienet tindika li d-dħul mill-bejgħ fiż-ŻEE kien minn rotot “bejn” il-partijiet kontraenti.
344    Fil-punt 938 tal-istess sentenza, hija qieset li din l-interpretazzjoni kienet tirrifletti l-intenzjoni tal-Kummissjoni kif mifhuma mit-trasportaturi inkriminati. Hija żiedet li dan kien ikkorroborat mill-fatt li SAS Cargo et kienu sostnew espressament, matul il-proċedura amministrattiva, li l-bejgħ li sar fuq ir-rotot interni kellu jiġi eskluż mill-valur tal-bejgħ tagħhom fuq ir-rotot fiż-ŻEE, minħabba li din it-talba għall-esklużjoni tar-rotot interni kienet tagħmel sens biss jekk, bħala prinċipju, kien aċċettat li r-rotot fiż-ŻEE kienu jkopruhom.
345    Fil-punt 939 tas-sentenza appellata, hija qieset li minn dan kien jirriżulta li d-dħul mill-bejgħ magħmul mit-trasportaturi inkriminati fuq ir-rotot fiż-ŻEE fi ħdan l-istess parti kontraenti “ma kienx ġie integrat fil-valur tal-bejgħ, kif [sostniet] il-Kummissjoni, bi żball”, iżda li dan id-dħul mill-bejgħ kien fost l-elementi mitluba mill-Kummissjoni matul il-proċedura amministrattiva, kien inkluż fil-valur tal-bejgħ użat mill-Kummissjoni fid-Deċiżjoni kontenzjuża abbażi tal-metodu li hija segwiet u kien jirrifletti l-perimetru ġeografiku tal-ksur uniku u kontinwu, kif jirriżulta mill-Artikolu 1(1) ta’ din id-deċiżjoni.
346    Fl-aħħar nett, fil-punt 940 ta’ din is-sentenza, hija żiedet li, bil-għan li tiġi żgurata l-ugwaljanza fit-trattament bejn it-trasportaturi inkriminati li ppreżentaw rikors kontra d-Deċiżjoni kontenzjuża, kien importanti li l-Qorti Ġenerali tintegra mill-ġdid, fil-valur tal-bejgħ li jservi ta’ bażi għall-kalkolu tal-multa imposta fuq SAS Cargo et, id-dħul mill-bejgħ imwettaq minnhom fuq ir-rotot interni, li jammonta għal EUR 7 991 282.
347    Billi ddeċidiet hekk, il-Qorti Ġenerali, kif isostnu SAS Cargo et, ivvizzjat is-sentenza appellata b’diversi żbalji ta’ liġi. Fil-fatt, l-ewwel nett, f’dan il-punt 939, hija mhux biss ikkontradixxiet il-preżentazzjoni tagħha stess tat-tweġiba tat‑22 ta’ April 2021, li hija kienet esponiet fil-punt 932 tas-sentenza appellata, iżda żnaturat ukoll din it-tweġiba billi qieset li, fiha, il-Kummissjoni sempliċement indikat li d-dħul mill-bejgħ magħmul mit-trasportaturi inkriminati fuq ir-rotot fiż-ŻEE fi ħdan l-istess parti kontraenti waħda ma kienx ġie integrat fil-valur tal-bejgħ bi żball, filwaqt li mis-sustanza tal-imsemmija tweġiba, li SAS Cargo et annettew mal-appell tagħhom, jirriżulta b’mod ċar li l-pożizzjoni tal-Kummissjoni kienet iktar sfumata u ma setgħetx raġonevolment tissostanzja l-interpretazzjoni li l-Qorti Ġenerali għamlet f’dan il-punt 939.
348    Fil-fatt, fil-punt 4 tal-istess tweġiba, il-Kummissjoni kienet qabelxejn ippreżentat in-nuqqas ta’ inklużjoni tad-dħul mill-bejgħ possibbilment magħmul minn destinatarji oħra tad-Deċiżjoni kontenzjuża fuq ir-rotot operati fi Stat Membru wieħed jew f’parti kontraenti waħda, mhux bħala ċertezza, iżda bħala sempliċi possibbiltà (“the Commission may inadvertently not have deducted sales within one and the same EEA country when calculating the fines of certain other addresse[e]s of the 2017 Decision”).
349    Barra minn hekk, hija kienet indikat li din l-eventwali nuqqas ta’ inklużjoni, anki jekk kienet tirriżulta minn żball, kienet dovuta għal żewġ motivi. Minn naħa, dan kien il-fatt li, fit-talba tagħha għal informazzjoni tas‑26 ta’ Jannar 2009, hija ma kinitx indikat speċifikament jekk it-trasportaturi inkriminati kellhomx jinkludu jew jeskludu l-bejgħ ta’ servizzi ta’ trasport tal-merkanzija fuq ir-rotot operati fi Stat Membru wieħed jew f’parti kontraenti waħda mid-dħul mill-bejgħ tagħhom imwettaq fl‑2005 fuq ir-rotot bejn l-ajruporti tat‑18 jew tat‑28 Stati Membri taż-ŻEE, skont il-perijodu. Min-naħa l-oħra, dan kien il-fatt li, fit-tweġibiet tagħhom għal din it-talba għal informazzjoni, it-trasportaturi li indikaw li fl‑2005 kisbu dħul mill-bejgħ fir-rigward tar-rotot bejn l-ajruporti tat‑18 jew tat‑28 Stati Membri taż-ŻEE, skont il-perijodu, ma kinux indikaw, bl-eċċezzjoni ta’ SAS Cargo et, jekk kinux inkludew jew eskludew mid-dħul mill-bejgħ tagħhom il-bejgħ ta’ servizzi ta’ trasport tal-merkanzija mwettaq fuq ir-rotot operati biss fi Stat Membru wieħed taż-ŻEE.
350    Minn dan hija kienet iddeduċiet, fil-punt 5 tat-tweġiba tat‑22 ta’ April 2021 li, sabiex tikkonċilja l-prinċipji ta’ legalità u ta’ ugwaljanza fit-trattament, il-Qorti Ġenerali ma kellhiex tieħu inkunsiderazzjoni d-dħul mill-bejgħ imwettaq minn SAS Cargo et fuq dawn ir-rotot interni jekk tiddeċiedi li teżerċita l-ġurisdizzjoni sħiħa tagħha, filwaqt li spjegat f’dan ir-rigward, minn naħa, li minkejja dan in-nuqqas ta’ inklużjoni, il-multa imposta fuq SAS Cargo et kienet għadha xierqa u proporzjonata u li, min-naħa l-oħra, anki jekk trasportaturi oħra setgħu inkludew il-bejgħ li sar fuq ir-rotot operati fi Stat Membru wieħed taż-ŻEE, huma ma jistgħux jinvokaw għall-benefiċċju tagħhom żball li allegatament twettaq mill-Kummissjoni fil-kalkolu tal-multa ta’ SAS Cargo et.
351    It-tieni nett, billi qieset, barra minn hekk, fil-punt 938 tas-sentenza appellata, li setgħet tibbaża ruħha fuq “l-intenzjoni tal-Kummissjoni kif mifhuma mit-trasportaturi inkriminati” u billi qieset li l-pożizzjoni tagħha kienet ikkorroborata mill-fatt li SAS Cargo et kienu sostnew li l-bejgħ imwettaq fuq ir-rotot interni kellu jiġi eskluż mill-valur tal-bejgħ li sar fuq ir-rotot fiż-ŻEE, il-Qorti Ġenerali, f’dan il-punt, marret ukoll manifestament lil hinn mil-limiti ta’ evalwazzjoni raġonevoli tal-provi prodotti quddiemha. Fil-fatt, minn naħa, din il-preżunta intenzjoni tal-Kummissjoni, li l-Qorti Ġenerali qieset li tista’ tkun ibbażata fuq l-użu mill-Kummissjoni, fil-premessa 1197 tad-Deċiżjoni kontenzjuża, tal-kliem “fi ħdan” u “bejn”, li huma tal-inqas ekwivoċi fir-rigward tal-punt dwar jekk il-valur tal-bejgħ imwettaq fuq ir-rotot interni kellux jiġi eskluż mill-valur tal-bejgħ li sar fuq ir-rotot fiż-ŻEE, kienet direttament kontradetta mill-pożizzjoni espressa minn din l-istituzzjoni fit-tweġiba tagħha lill-Qorti Ġenerali tal‑21 ta’ April 2021. Min-naħa l-oħra, kif sostnew SAS Cargo et, il-pożizzjoni tagħhom fir-rigward tal-esklużjoni ta’ dan il-bejgħ mid-dħul mill-bejgħ rilevanti setgħet tirriżulta mill-fatt li t-talba għal informazzjoni tal-Kummissjoni kienet ekwivoka. Issa, il-Kummissjoni kienet hija stess irrikonoxxiet dan il-fatt f’din it-tweġiba.
352    Minn dawn l-elementi jirriżulta li, it-tielet nett u kif isostnu SAS Cargo et, il-Qorti Ġenerali wettqet ukoll żball ta’ liġi, fil-punt 940 tas-sentenza appellata, billi bbażat fuq elementi putattivi d-deċiżjoni tagħha li tintegra mill-ġdid fil-valur tal-bejgħ li jservi bħala bażi għall-kalkolu tal-multa imposta fuq SAS Cargo et, id-dħul mill-bejgħ imwettaq minnhom fuq ir-rotot interni, sabiex tiġi żgurata ugwaljanza fit-trattament bejn it-trasportaturi li talbu l-annullament tad-Deċiżjoni kontenzjuża. Fil-fatt, kif jirriżulta mill-punti 347 sa 351 ta’ din is-sentenza, l-elementi prodotti quddiemha bl-ebda mod ma kienu jistabbilixxu li t-trasportaturi inkriminati kollha u li kkontestaw id-Deċiżjoni kontenzjuża kienu, b’differenza minn SAS Cargo et, fid-dawl tad-dħul mill-bejgħ tagħhom possibbilment imwettaq fuq rotot operati fi Stat Membru wieħed taż-ŻEE integrat fil-valur tal-bejgħ tagħhom li serva bħala bażi għall-kalkolu tal-multi tagħhom. Għaldaqstant, il-Qorti Ġenerali ma kellhiex elementi li kienu jippermettulha tikkonstata b’ċertezza ksur tal-ugwaljanza fit-trattament li hija kellha tirrettifika.
353    Mill-kunsiderazzjonijiet preċedenti jirriżulta li l-argumenti esposti fil-punti 327 u 328 ta’ din is-sentenza huma fondati. Sussegwentement, il-ħames aggravju għandu jintlaqa’ u s-sentenza appellata għandha tiġi annullata sa fejn tistabbilixxi, fil-punt 4 tad-dispożittiv tagħha, l-ammont tal-multa imposta fuq SAS Cargo et abbażi ta’ dħul mill-bejgħ li jintegra l-bejgħ ta’ servizzi ta’ trasport tal-merkanzija li huma għamlu matul is-sena 2005 esklużivament fuq ir-rotot interni, mingħajr ma huwa neċessarju li jiġu eżaminati l-argumenti l-oħra mressqa insostenn ta’ dan l-aggravju.
Fuq ir-rikors quddiem il-Qorti Ġenerali
354    Konformement mal-ewwel paragrafu tal-Artikolu 61 tal-Istatut tal-Qorti tal-Ġustizzja tal-Unjoni Ewropea, meta l-appell ikun fondat, il-Qorti tal-Ġustizzja għandha tannulla d-deċiżjoni tal-Qorti Ġenerali. F’dan il-każ, il-Qorti tal-Ġustizzja tista’ taqta’ l-kawża definittivament meta din tkun fi stat li tiġi deċiża jew tista’ tirrinvija l-kawża quddiem il-Qorti Ġenerali sabiex din tal-aħħar tiddeċiedi.
355    F’dan il-każ, fid-dawl b’mod partikolari tal-fatt li r-rikors ta’ SAS Cargo et quddiem il-Qorti Ġenerali huwa bbażat fuq motivi li kienu s-suġġett ta’ dibattitu kontradittorju quddiem il-Qorti Ġenerali u li l-eżami ma jeħtieġx li tiġi ordnata xi miżura supplimentari ta’ organizzazzjoni tal-proċedura jew miżura istruttorja, il-Qorti tal-Ġustizzja tqis li dan ir-rikors huwa fi stat li jiġi deċiż u li hemm lok li tagħti deċiżjoni definittiva fuqu fil-limiti tal-kawża li hija tibqa’ adita biha (ara, b’analoġija, is-sentenza tal‑4 ta’ Marzu 2021, Il‑Kummissjoni vs Fútbol Club Barcelona, C‑362/19 P, EU:C:2021:169, punt 108 u l-ġurisprudenza ċċitata).
356    Fil-fatt, fid-dawl taċ-ċaħda, mill-Qorti tal-Ġustizzja, tal-appell ippreżentat minn SAS Cargo et sa fejn, permezz tiegħu, huma kkontestaw is-sentenza appellata sa fejn din ċaħdet it-talbiet tagħhom intiżi għall-annullament tad-Deċiżjoni kontenzjuża, ir-rikors fil-Kawża T‑324/17 jibqa’ jeżisti biss sa fejn jikkonċerna l-eżerċizzju, mill-Qorti Ġenerali, tal-ġurisdizzjoni sħiħa tagħha. Barra minn hekk, fid-dawl tal-annullament parzjali tas-sentenza appellata f’dan ir-rigward u tal-fatt li, permezz tal-appell tagħhom, SAS Cargo et ikkontestaw l-eżerċizzju, mill-Qorti Ġenerali, tal-ġurisdizzjoni sħiħa tagħha, biss fir-rigward tal-integrazzjoni mill-ġdid, fid-dħul mill-bejgħ li jservi bħala bażi għall-kalkolu tal-multa tagħhom, tal-valur tal-bejgħ tagħhom ta’ servizzi ta’ trasport tal-merkanzija mwettqa fuq ir-rotot interni, jibqa’ biss li jiġi eżaminat l-argument ta’ SAS Cargo et li tali dħul mill-bejgħ ma għandux jiġi integrat f’dan id-dħul mill-bejgħ li jservi bħala bażi għall-kalkolu tal-multa.
357    Issa, mill-motivi esposti fil-punti 347 sa 352 ta’ din is-sentenza jirriżulta li tali integrazzjoni ma għandhiex titwettaq.
358    F’dawn iċ-ċirkustanzi, il-Qorti tal-Ġustizzja tikkunsidra li għandha teżamina mill-ġdid l-integrazzjoni li kienet saret mill-Qorti Ġenerali. F’dan ir-rigward, peress li, minn naħa, l-għażla tal-Qorti Ġenerali li tadotta l-metodu ta’ kalkolu tal-multi applikat mill-Kummissjoni fid-Deċiżjoni kontenzjuża, li jsegwi l-metodoloġija esposta fil-Linji Gwida tal‑2006, mingħajr ma dan ġie kkontestat fl-appell, u, min-naħa l-oħra, in-neċessità li tiġi żgurata l-ugwaljanza fit-trattament tat-trasportaturi ssanzjonati minn din id-deċiżjoni kif ukoll li jiġu rrettifikati l-iżbalji materjali li vvizzjaw il-kalkoli tal-Qorti Ġenerali, huwa xieraq li l-ammont tal-multa imposta fuq SAS Consortium jiġi ffissat għal EUR 4 744 224, dak tal-multa imposta fuq SAS Cargo u SAS Consortium flimkien u in solidum għal EUR 4 069 120, dak tal-multa imposta fuq SAS Cargo et flimkien u in solidum għal EUR 4 365 056, dak tal-multa imposta fuq SAS Cargo u SAS flimkien u in solidum għal EUR 27 730 944, u dak tal-multa imposta fuq SAS Cargo għal EUR 21 974 880.
Fuq l-ispejjeż
359    Skont l-Artikolu 184(2) tar-Regoli tal-Proċedura tal-Qorti tal-Ġustizzja, meta l-appell ikun fondat u l-Qorti tal-Ġustizzja taqta’ l-kawża definittivament hija stess, hija għandha tiddeċiedi dwar l-ispejjeż.
360    Skont l-Artikolu 138(1) ta’ dawn ir-Regoli tal-Proċedura, li, bis-saħħa tal-Artikolu 184(1) tal-imsemmija Regoli tal-Proċedura, japplika għall-proċedura ta’ appell, il-parti li titlef il-kawża għandha tiġi kkundannata għall-ispejjeż, sakemm dawn ikunu ntalbu.
361    Skont l-Artikolu 138(3) ta’ dawn ir-Regoli, applikabbli għall-proċedura ta’ appell abbażi tal-Artikolu 184(1) tagħhom, jekk il-partijiet jitilfu rispettivament wieħed jew iktar mit-talbiet tagħhom, kull parti għandha tbati l-ispejjeż tagħha.
362    F’dan il-każ, peress li SAS Cargo et u l-Kummissjoni tilfu rispettivament waħda jew iktar mit-talbiet tagħhom u talbu li l-parti l-oħra tiġi kkundannata għall-ispejjeż, kemm SAS Cargo et kif ukoll il-Kummissjoni għandhom ibatu l-ispejjeż rispettivi tagħhom relatati mal-proċedura tal-ewwel istanza u mal-appell.
Għal dawn il-motivi, Il-Qorti tal-Ġustizzja (Il-Ħames Awla) taqta’ u tiddeċiedi:
1)      Il-punti 4, 6 u 7 tad-dispożittiv tas-sentenza tal-Qorti Ġenerali tal-Unjoni Ewropea tat‑30 ta’ Marzu 2022, SAS Cargo Group et vs Il-Kummissjoni (T‑324/17, EU:T:2022:175), huma annullati.
2)      Il-kumplament tal-appell huwa miċħud.
3)      L-ammont tal-multa imposta fuq Scandinavian Airlines System Denmark-Norway-Sweden huwa ffissat għal EUR 4 744 224, dak tal-multa imposta fuq SAS Cargo Group A/S u fuq Scandinavian Airlines System Denmark-Norway-Sweden flimkien u in solidum għal EUR 4 069 120, dak tal-multa imposta fuq SAS Cargo Group, fuq Scandinavian Airlines System Denmark-Norway-Sweden u fuq SAS flimkien u in solidum għal EUR 4 365 056, dak tal-multa imposta fuq SAS Cargo Group u fuq SAS flimkien u in solidum għal EUR 27 730 944 u dak tal-multa imposta fuq SAS Cargo Group huwa ffissat għal EUR 21 974 880.
4)      SAS Cargo Group A/S, Scandinavian Airlines System Denmark-Norway-Sweden, SAS AB u l-Kummissjoni Ewropea huma kkundannati għall-ispejjeż rispettivi tagħhom relatati mal-proċedura tal-ewwel istanza u mal-appell.
Firem
*      Lingwa tal-kawża: l-Ingliż.